
Ploua de câteva ore bune, o ploaie deasă și plictisitoare, care făcea 
ca apa care şiroia pe ferestre să pară adevărate torente, iar asfaltul-o 
albie neîncăpătoare. 

Gabrielle stătea singură în holul hotelului Belen, privind ploaia 
prin ușa de la intrare. Degetele băteau pe tăblia mesei ritmul 
picăturilor. Nu era deloc atentă la grupurile de turiști vorbăreţi și veseli 
de lângă ea. Flecăreau cu toţii despre pauza asta de concediu pe care 
le-a dat-o vremea de afară, într-unul din sezoanele secetoase ale 
Peninsulei Yucatan. O dată sau de două ori a mai aruncat o privire la 
valiza de la picioarele ei, parcă pentru a se asigura că era tot acolo. 

Și ea era acolo, își spuse. Și avea tot dreptul să fie, așa că i se părea 
stupid să se gândească că ploaia era un semn rău. Chiar dacă James nu 
avea s-o primească bucuros la Merida, tot trebuia să rămână, pentru 
misiunea pe care i-o încredințase revista Vision. Acum, era o femeie 
care muncește, fie că el era sau nu de acord cu asta. Și ar putea exista 
o sumedenie de explicaţii pentru faptul că nu răspunsese scrisorii în 
care-i explica faptul că cei de la redacţie fuseseră încântați de articolele 
trimise de ea și că mai voiau și altele. Poate că nu primise niciodată 
scrisoarea. Până la urmă, era unul din locurile cel mai puţin accesibile 
de pe pământ, iar dacă James se afla pe undeva prin pădurile mayașe, 

cu greu i-ar fi putut trimite un răspuns. 

Dar, cu cât încerca să-și ridice moralul, cu atât se simţea mai 
dezamăgită. Alţi arheologi reușeau să ţină legătura cu soțiile și cu 
familiile lor, iar Gabrielle știa acest lucru, dar din partea lui James 
primise doar tăcere pe toată perioada scurtei lor căsnicii. Și în trecut, 
fusese singura care ceruse iertare în faţa purtării sale reci, dar nu se va 
repeta şi acum. În mod deliberat și cu sânge-rece, o scosese din cariera 
lui și o făcuse să înțeleagă că nu doreşte o soţie care să muncească. 

Oftă. Nu-i venea să creadă că le va vedea într-adevăr. Citise atât de 
multe despre aceste piramide care se pierdeau în junglă, încât abia 
aștepta să vadă cum arătau în realitate. Dintotdeauna o fascinase 
Mexicul și încercase mereu să afle cât de multe se putea pe această 
temă. Tatăl ei, care predase la o universitate din nord, o încurajase 
întotdeauna în documentările sale, deși nu-i împărtășise niciodată 
acest interes. Au avut dintotdeauna o relație de prietenie care s-a 
consolidat și mai mult în momentul în care mama i-a murit în urma 
unei operaţii banale. Profesorul Christow a îmbătrânit vizibil în urma 
acestei lovituri, dar a hotărât ca durerea lui să nu afecteze cu nimic 
creșterea Gabriellei. Așa că sora lui mai mare, Molly, și ea văduvă, a 
venit să locuiască la ei, devenind un substitut mai mult decât potrivit 
pentru mama Gabriellei. 

Moartea tatălui său a avut loc exact când tânăra urma un curs de 
fotografie. A vrut să renunţe imediat la el, pentru a-și căuta un serviciu 
ca să ajute cu bani în casă, dar Molly s-a încăpățânat s-o refuze, pe 
motiv că toate diplomele astea aveau să-i folosească într-o zi. Era la 
sfârșitul cursului când l-a cunoscut pe James. Asistase la seminarul 
despre civilizaţia aztecă, despre care auzise la centrul cultural din 
localitatea ei şi mersese mai mult din curiozitate, să-l cunoască pe 
James Warner, fost coleg de catedră cu tatăl ei. 

Când prelegerea s-a terminat, s-a apropiat și s-a prezentat. James 
Warner era un bărbat subțirel, cu păr grizonant, care, spre uimirea 

Gabriellei, o întâmpină cu toată căldura, ba chiar o invită să rămână la 
o cafea cu el. 

I-a povestit despre ce s-a întâmplat cu tatăl ei și el s-a arătat foarte 
afectat. 

— Eram în străinătate când am aflat, spuse el. Iar în momentul acela 
mi s-a părut că e prea târziu să scriu sau să sun ca să prezint 
condoleante. Nu știam că Charles avea o fiică. 

A dus-o acasă după aceea, şi i-a spus că trebuie să ţină legătura, dar 
Gabriellei i se păruse că o făcuse fără interes, așa că nu se așteptase să 
audă din nou vești de la el, deși îi părea rău că nu avusese mai mult 
timp să afle detalii despre vechiul Mexic. 

Dar spre uimirea ei, auzi de el la scurt timp după asta. I-a scris, 
după care i-a trimis o telegramă și un buchet de flori. Era invitat la 
câteva petreceri de logodnă din cartier și o rugă și pe ea să vină ca 
pereche a lui. Gabrielle se simţea în siguranță în compania lui, așa cum 
se simţea și alături de tatăl său, cu toate că știa că cei doi sunt extrem 
de diferiţi. 

La început, tânăra crezu că James era atent cu ea doar pentru că era 
fata unui fost coleg de-al său, dar începu să-și dea seama că lucrurile 
nu stăteau tocmai așa. Relaţia lor a început destul de stângaci, dar n-a 
durat mult până când profesorul și-a dat pe fată adevăratele intenții. 
Voia s-o ia de soţie. l-a spus-o într-o seară, în timpul unei cine, după ce 
văzuseră o piesă de teatru. I-a vorbit deschis despre diferența de vârstă 
dintre ei și despre divorțul prin care trecuse în urmă cu câțiva ani. 

— Fosta mea soţie nu putea accepta cerinţele slujbei mele, spuse el. 
Nu o interesau deloc cercetările și ura călătoriile. În timp ce tu, draga 
mea Gabrielle, împărtășești fascinația mea pentru cultura mayașă. 
Mi-ai putea fi de mare ajutor. Chiar să mă inspiri. 

Dacă tânăra a ezitat puţin, a fost doar ceva de moment. Și dacă o 
voce interioară îi tot șoptea să se gândească bine dacă nu cumva o 
atrăgea la el doar perspectiva vieţii pe care putea să i-o ofere, nu tinu 

cont de ea. Era prea încântată de felul demodat al lui James de a-i face 
curte și de respectul evident pe care îl arăta fată de inocenta ei. Pe toată 
perioada facultăţii, fusese o fire destul de retrasă și singuratică, în ciuda 
faptului că era de o frumuseţe răpitoare. Nu-i plăcuseră niciodată 
asalturile tinerilor prea obraznici și încercase să evite relaţiile care ar fi 
făcut-o să sufere. 

Chiar și în momentul în care au devenit logodnici, James n-a 
încercat în niciun fel să ducă relaţia lor la un nivel mai intim, iar 
Gabrielle îi era recunoscătoare pentru acest lucru. Singura care îi 
umbrea fericirea era mătușa Molly, care se împotrivea acestui mariaj. 

— Eşti conștientă de ceea ce faci, copilă? o întrebă într-o zi, în timp 
ce Gabrielle își împacheta câteva din cărțile pe care dorea să le ia cu ea 
în noua casă. E un bărbat în vârstă, care are idei preconcepute, iar tu 
eşti atât de tânără... Câteodată îmi fac multe griji pentru tine. 

Gabrielle își privi mătușa cu ochii mari de uimire. 

— Dar, mătușă Molly, tu-l cunoşti pe James de ani buni. 

— Oh, da, chiar îl cunosc de ceva timp, iar lucrul ăsta mă 
îngrijorează și mai mult. Până și tatăl tău obișnuia să spună că există o 
latură a lui James pe care e mai bine să n-o știe nimeni. Și nu mă 
deranjează doar faptul că e mai în vârstă decât tine, doar că mi-aș dori 
să mai aștepți puţin, ca să să vă cunoaşteţi. 

— Oh, mătușă Molly! strigă Gabrielle exasperată. Nu-mi spuneai 
mereu că singurul fel în care poti să ajungi să cunoști pe cineva este să 
locuiești cu el? 

— Da, așa am spus, iar dacă tu și James aţi fi vrut să faceţi doar lucrul 
ăsta, atunci aș fi fost cu mult mai fericită. 

— Sunt şocată, spuse Gabrille zâmbind. Mătușă, chiar crezi că James 
ar accepta una ca asta? 

Mătușa ei era o scumpă, dar avea idei învechite despre căsnicie, 
cam la fel ca cele ale lui James. Credea în romantism și în faptul că 
dragostea învinge întotdeauna, dar Gabrielle era o fire pragmatică. Era 

convinsă că o căsnicie reușită înseamnă o relaţie bazată pe muncă și 
toleranță de ambele părți. 

Iar ea era pregătită să lucreze pntru căsnicia ei. Ceea ce nu făcuse, 
era că nu-l întrebase pe James dacă și el era de acord să facă același 
lucru. 

Gabrielle oftă și când un chelner trecu pe lângă ea, mai ceru o 
băutură. 

Nu așa își imagina că se va desfășura prima ei călătorie în Mexic, 
stând singură în holul unui hotel. Credea că James va fi lângă ea, 
sfătuind-o ce să comande, încurajând-o să folosească spaniola pe care 
O învățase cu greu în perioada scurtă de dinaintea călătoriei. Dar James 
nici măcar nu fusese acolo ca s-o întâmpine la aeroport. Încercă din 
nou să-l scuze, dând vina pe sistemul poștal, dar gândind la rece, își 
zise că dacă se pierduse o scrisoare, n-avea cum să se piardă și 
următoarea. 

În a doua se chinuise să nu-și arate satisfactia că revista Vision o 
trimisese în Yucatan ca să însoţească expediţia în care era și James. Ştia 
că ceea ce făcea era în ciuda dorințelor lui, aceea de a-și lua o slujbă cu 
normă întreagă și de a-l urma în Mexic. Încercase de multe ori să-l facă 
să înțeleagă că nu poate sta tot timpul în casa lor imaculată, 
urmărind-o pe doamna Hutchinson, menajera, cum șterge de praf 
porțelanurile și argintăria atât de minuţios aranjate în vitrine. 

Gabrielle nu-l vizitase pe James niciodată înainte de nuntă, dar 
după ce s-au întors din luna de miere și i-a văzut casa, a știut imediat 
că acolo se va simţi întotdeauna stingheră și lipsită de libertate. Și-a 
imaginat că avea să personalizeze casa, s-o facă mai umană, dar i s-a 
adus curând la cunoștință că nu trebuie să se atingă de nimic și că 
trebuie să lase lucrurile exact așa cum le găsise. 

Încercarea ei de a-i aduce lui James la cunoștință faptul că piesele 
de mobilier din sufragerie ar putea fi așezate altfel, încât să creeze un 
spaţiu mai intim, a fost primită ca o ofensă. Tânăra se simţea deseori 

ca o fantomă. Dacă stătea pe canapea să citească și ieșea câteva 
momente din cameră, când revenea, găsea pernele aranjate de parcă 
nimeni n-ar fi stat acolo. Nici măcar dormitorul parcă nu-i aparținea. 

Chelnerul sosi cu băutura, iar ea o plăti și mulțumi. 

A știut de la început că mariajul ei cu James e unul bazat mai mult 
pe afecțiune decât pe pasiune, dar nu și-a închipuit niciodată că va fi 
altfel decât unul obișnuit. S-a simţit şocată şi rănită că James n-avea de 
gând să consume căsătoria. La început, i-a fost recunoscătoare. James 
îi spusese că le trebuie un timp ca să se acomodeze unul cu altul, 
înainte de a deveni iubiţi pe plan fizic. Dar pe măsura trecerii timpului, 
Gabrielle începea să aibă îndoieli că James și-ar dori o nevastă în 
adevăratul sens al cuvântului. Şi în loc să se apropie unul de altul, 
parcă mai mult se îndepărtau. 

Se așteptase ca, devenind soția lui, să ia parte la ieșirile în societate. 
Ştia că avea colegi drăguți cu care putea discuta diverse lucruri și că 
putea organiza reuniuni la ei acasă, aşa cum făcea și pentru tatăl său. 
Dar n-a cunoscut pe nimeni. James mergea în fiecare zi la Institutul 
Central de Studii Americane, iar pe ea o lăsa să facă ce dorește. Seara, 
el citea sau muncea în biroul de acasă, iar ea se uita singură la televizor. 

O singură dată, Gabrielle a sugerat că ar trebui să facă și ei ceva 
distractiv, iar faţa lui James a devenit neagră de furie. I-a spus pe ton 
răstit: 

— Când o să-mi doresc ca intimitatea și liniștea să-mi fie invadate de 
O ceată de străini, o să te anunţ, Gabrielle! 

Însă tânăra şi-a invitat într-o zi mătușa care, spre mirarea ei, s-a lăsat 
cu greu convinsă să vină. 

— Oh, copilă! Parcă ai locui într-un muzeu! Merse până la una 
dintre vitrine și privi. Cred că l-a costat o avere pe James ca să asigure 
casa asta! Lucrurile de aici sunt incredibil de valoroase. Se întoarse spre 
tânără. Și tu ce ești, draga mea? Ultima lui piesă din colecţie? 

Fata protestă bineînţeles, dar cuvintele mătușii Molly îi rămaseră în 

memorie. 

Cea mai mare dezamăgire pe care a suferit-o a fost refuzul lui James 
de a lua parte la cercetarea lui. Pe vremea când o curta, răspunsese cu 
răbdare la toate întrebările ei curioase. Acum, însă i se dăduse de 
înțeles că toate astea erau niște lucruri neînsemnate pentru el și că 
astfel îi întrerupea munca. 

Era ocupat, își spunea ea, dar imediat cum va termina cu hârtiile și 
va începe pregătirile pentru expediţia din Yaxchilan, atunci va avea 
nevoie de ea. Poate că atunci când se vor afla acolo, va deveni inspiraţia 
de care vorbise cândva şi nu lucrul iritant care era acum. 

Abia i-a venit să creadă când i-a spus că va pleca fără ea. 

— Dar vei fi plecat luni întregi! izbucni ea. Nu mă poți lăsa singură 
aici! Ce-o să fac? 

— Să faci? întrebă el uimit. Ce să faci? Vei face ceea ce fac şi celelalte 
neveste. Vei ava grijă de apartament și... 

— Apartamentul? izbucni ea. Ştii bine că doamna Hutchinson are 
grijă de casă, iar eu n-am voie nici măcar să fierb un ou pe aragazul ei 
imaculat. 

James murmură ceva, dar Gabrielle era prea nervoasă ca să 
înțeleagă. 

— James, spuse ea la un moment dat, punând mâna peste a lui, și 
încercând să ignore că el și-o retrăgea, te rog, lasă-mă să vin cu tine. 
Mi-am dorit întotdeauna să merg în Yucatan, știi asta. Și, în afară de 
asta, spuse ea, îmbujorându-se, ar trebui să petrecem mai mult timp 
împreună, pentru a ne cunoaște. Cum să facem asta, dacă suntem la 
mile distanţă unul de altul? 

— De ce nu poate o femeie să înţeleagă că munca și relaţiile unui 
bărbat sunt lucruri în care ea n-are de ce să se implice? întrebă el iritat. 

— Accept asta, veni răspunsul Gabriellei. Sau cel puţin accept că asta 
este dorinţa ta. Dar ai spus cândva că aș putea fi o inspiraţie pentru 
tine. Au fost doar cuvinte goale sau chiar asta credeai în acel moment? 

— Bineînţeles că asta am vrut să spun, draga mea. Din prima clipă 
în care te-am văzut, mi-am dat seama că frumuseţea ta e singurul lucru 
care s-ar potrivi de minune în decorul pe care l-am creat aici. Pădurea 
tropicală, în schimb.... dădu din cap. Nu te-ai potrivi deloc acolo. 

— De ce nu? întrebă Gabrielle cu amărăciune în glas. Îţi e teamă că 
zeița ar putea cobori de pe piedestal ca să devină femeie? Că aș putea 
transpira, m-aș putea murdări și că m-ar înţepa insectele ca pe orice 
altă fiinţă? Știu ce presupune această călătorie și sunt pe cale să-mi 
asum orice risc doar ca să văd Piramida Soarelui de la Palenque, sau să 
privesc Zidul Sacru de la Chichen Itza. 

— Ei bine, eu nu sunt pegătit să accept așa ceva, spuse James. Și nici 
nu Sunt pregătit să mă cert cu tine din cauza asta. Cred că m-am făcut 
destul de bine înţeles. Nu mai e nimic de discutat pe această temă. 

Până în ziua plecării, a sperat în secret că James se va răzgândi, 
Că-i va sugera să meargă cu el, că-i va cere scuze pentru felul în care se 
purtase cu ea. Dar ar fi trebuit să fie pregătită pentru asta. Salutul de 
rămas-bun a fost foarte rece, iar privirea lui parcă spunea că gândurile 
îi fugiseră înainte, spre tărâmul minunat spre care se îndrepta, unde 
ruinele unei civilizaţii apuse așteptau să fie descoperite. 

Scrisorile pe care le-a primit de la el au fost scurte și conţineau 
detalii evazive la munca pe care o făcea și nicidecum descrierile 
detaliate pe care Gabrielle le aștepta nerăbdătoare. Tot ce reușise să 
afle era că expediţia era condusă de un anumit profesor Morgan, și se 
baza pe câteva descoperiri de la Institutul de Cercetare de la Merida, 
capitala peninsulei Yucatan și că toate scrisorile ei vor fi direcționate 
într-acolo. 

Dar nu-și putea petrece toată ziua scriindu-i lui James. Mai ales că 
nu era sigură dacă James aștepta scrisorile ei sau dacă știrile pe care i 
le furniza ea reprezentau vreun interes pentru el. 

Fotografia fusese salvarea ei. Se plimbase toată vara prin Londra, 
bucurându-se de vremea bună și încercând să imortalizeze diferite 

aspecte ale vieții citadine, mai mult pentru propriul amuzament decât 
pentru a le comercializa. În apartament exista o cameră micuță și 
întunecoasă, pe care Gabrielle a transformat-o în cameră obscură, în 
ciuda protestelor doamnei Hutchinson. 

O serie de poze cu niște copii care se jucau în stradă i se păruseră 
cele mai reușite și pe acestea le trimisese revistei Vision. 

A urmat o întâlnire cu redactorul Martin Gilbert şi în curând a 
început să lucreze pentru el. 

Într-o zi, erau într-un restaurant servind prânzul, când Martin i-a 
pomenit despre un articol scos recent de revistă, referitor la Yaxchilan, 
iar Gabrielle spuse, fără să-și dea seama: 

— Ținutul arborilor verzi. 

— Așa e. Cum ai știut asta? întrebă Martin, privind-o uimit. 

— Nu fi așa surprins! Jungla incașă este una din obsesiile mele. Își 
răsuci verigheta pe deget. Acolo e și soţul meu acum. 

— Serios? Martin o privi gânditor. Mă surprinde că nu ești cu el, din 
moment ce-ţi dorești așa mult. 

Gabrielle înclină capul. 

— Am ce face și aici. Poate merg altă dată. Oricum, nu mi-ai spus de 
ce te interesează expediţia asta. 

— Chiar mai trebuie să întrebi? râse Martin. Suntem cu ochii pe ceea 
ce se descoperă. Locurile acelea n-au mai fost călcate de picior de om 
de la plecarea incașilor și orice descoperire e de interes internaţional. 
Am fost destul de norocoși că am reușit să-l convingem pe Dennis 
Morgan, cel care conduce expediţia, să ne trimită o copie a 
cercetărilor, ca să putem scrie articole pe baza ei. 

— Oh, e minunat! exclamă Gabrielle, încântată. Şi ar fi o călătorie 
minunată, spuse ea, neremarcând privirea pe care i-o aruncase Martin. 

La câteva săptămâni după asta, i s-a oferit sarcina de a relata de la 
faţa locului, din mijlocul expediției. Nu-i venea să creadă, mai ales că 
era convinsă că nu știa mare lucru despre această meserie, iar Martin 

i-a întărit convingerea. 

— Faptul că soţul tău face parte din expediţie a înclinat balanţa în 
favoarea ta, recunoscu el. El va fi cel care-ţi va furniza amănuntele. Și 
în afară de asta, mie îmi place ceea ce faci și am mare încredere în tine. 
Așa că, de ce să nu ne asumăm riscurile? 

— N-o să regreti, spuse Gabrielle abia stăpânindu-și bucuria. Și nu 
era doar o șansă incredibilă de a se evidenția profesional, ci era și 
oportunitatea care-i permitea să stabilească o relaţie mai bună cu 
James, să clarifice o data pentru totdeauna lucrurile între ei. Nu puteau 
continua în felul ăsta, iar ea era conștientă de acest lucru. Dar nu i se 
părea corect să ajungă la o astfel de decizie fără să mai încerce și 
altceva. James trebuia să fie consultat în această privința, îi datora 
lucrul ăsta deși, în adâncul sufletului, știa că n-o va primi cu zâmbetul 
pe buze. 

Cu cât se gândea mai mult la căsnicia lor și la turnura pe care o 
luase situaţia, cu atât i se părea mai potrivită o anulare a ei. Nu era o 
perspectivă plăcută, dar trebuia luată în calcul. Cel puţin, ar fi fost o 
confirmare a amândurora că s-au înșelat și ar fi putut să-și continue 
fiecare viața ca și cum acest mariaj n-ar fi existat vreodată. 

Dar dacă James nu va fi de acord, iar Gabrielle se întrista de fiecare 
dată când se gândea la așa ceva, trebuia să-l facă să înțeleagă că nu 
putea duce o astfel de viață lângă el și va cere să-i fie respectate 
aspiraţiile personale și cariera. 

Oftă și își mușcă buza. Îi spuse că era un lucru greșit și plin de 
lașitate să spere că James va opta pentru anularea căsniciei, dar dacă se 
gândea că va trebui s-o ia de la capăt alături de el, ca soție în adevăratul 
sens al cuvântului, n-ar fi putut suporta așa ceva. Dar dacă el avea să 
insiste să salveze căsnicia, nu va avea altceva de făcut decât să se 
conformeze. 

Fusese îngrozită ca nu cumva James să afle de venirea ei și să facă 
în așa fel încât s-o împiedice. De aceea, trimisese o scrisoare la 

Institutul de Cercetare ca să anunţea venirea, din partea lui G. 
Christow și nu a doamnei James Warner. După asta, avu mustrări de 
conștiință și-i trimise o scrisoare lui James în care-i spunea tot adevărul, 
şi pe toată perioada de dinaintea plecării așteptase cu sufletul la gură 
ca nu cumva să sosească vreo înștiințare prin care s-o anunţe că îi 
fusese respinsă venirea. Dar nu s-a întâmplat nimic. 

A zburat cu avionul din Londra spre Mexic, iar de acolo a luat o 
nouă cursă spre Merida. l-ar fi plăcut să călătorească în tren, pentru a 
avea posibilitatea să vadă faimoasele ruine din Palenque, dar și-a 
reținut această dorință, ca să ajungă mai repede la Merida și să se 
stabilească la Institut. 

Unul din primele lucruri pe care le-a făcut, după ce și-a făcut 
rezervare la hotel, a fost să-i scrie o scrisoare lungă profesorului 
Morgan, prin care își anunţa venirea și prin care-l ruga să-i înștiințeze 
și pe cei de la Institut de acest lucru. Ştia că acum toţi sunt ocupați cu 
pregătirile de expediţie, așa că își dădu seama că e mai bine să-l lase pe 
profesor să ia legătura cu ea atunci când va putea. În ultimele douăzeci 
și patru de ore, nu plecase din hotel în speranța că va primi vreun 
mesaj, dar fusese dezamăgită. Își spunea că deprimarea pe care o 
simțea era din cauza oboselii. Dar faptul că James nu venise s-o 
întâmpine la aeroport, tăcerea din partea Institutului, o dureau prea 
mult. 

Ușile hotelului se deschiseră spre interior iar Gabrielle ridică 
repede privirea, așa cum făcuse de atâtea ori în ziua aceea. Intrase doar 
un bărbat care părea că e singur, și care, după părerea ei, nu era turist. 
Era înalt şi mergea cu graţia unei feline. Purta pantaloni din denim și 
un tricou asortat, iar pe umăr avea o jachetă. Se îndreptă spre biroul 
de la recepţie unde un funcţionar îl primi zâmbind. Nu putuse auzi ce 
vorbiseră cei doi, dar își dădu seama că străinul pusese o întrebare și, 
simţi un fior pe șira spinării când acesta întoarse capul și privi cu 
indiferență spre mese. Nu auzise răspunsul, dar știa cu siguranță că 

amândoi se uitau acum la ea. 

Luă paharul cu degete tremurătoare și sorbi o înghiţitură. Nu putea 
fi profesorul Morgan! își spunea. Martin i-a dat de înțeles că e un bărbat 
mult mai în vârstă, de seamă cu James. Pentru câteva momente care 
păreau nesfârșite, a privit în jos, lăsând să înţeleagă că tânărul o 
intimida. 

— Te numești cumva Christow? Nu-l auzise apropiindu-se și tresări 
vărsând puţin din băutură. Avea o voce joasă și clară, în care nu se 
simţea deloc bucuria de a o vedea. 

Gabrielle ridică privirea, nervoasă. Bărbatul stătea în picioare lângă 
ea, ținând neglijent o mână în buzunar. Văzându-l de aproape, i s-a 
confirmat atracţia pe care a simtit-o de cum l-a zărit, în coltul opus al 
sălii, atracţie de care erau conștiente și celelalte femei de la mese 
care-l priveau cu ochi de vultur. 

— Da, spuse ea, în cele din urmă. Sunt Gabrielle Christow. Iar tu? 

Bărbatul se încruntă și o privi furios. Ohii de culoarea mării se 
întunecată, iar tenul bronzat evidenția fiecare cută de enervare. 

— Doamne, nu pot să cred! zise el, încet. Proștii! Ai naibii proști și 
incompetenti! 

Gabrielle se încordă, remarcând că majoritatea celor din restaurant 
era atentă la conversatia lor. 

— Mă tem că nu înţeleg ce spui, vorbi pe un ton de gheață. 

— Nu? ridică el ironic dintr-o sprânceană. Chiar credeai că vei fi 
primită cu brațele deschise? Dacă-i așa, domnişṣoară, mă tem că nu vei 
putea fi mai dezamăgită de atât. 

Gabrielle era foarte palidă. 

— Am crezut...Adică știu că Vision a făcut toate aranjamentele și că 
eram așteptată. 

— Da, aşteptam un fotograf de la Vision. 

A urmat o tăcere, iar ea întrebă suspicioasă: 

— Pui la îndoială profesionalismul meu? 

— Ăsta e ultimul lucru care mă interesează. Trase un scaun şi se 
așeză lângă ea. Sprijinit de spetează, spuse nepăsător: oricum, nu sunt 
în măsură Să-ţi judec talentul. 

— Adică? 

— Adică vei lua primul avion spre Europa, imediat ce putem aranja 
lucrul ăsta. Vom lua legătura cu cei de la Vision și dacă au chef să ne 
trimită un înlocuitor până terminăm lucrările, toate bune și frumoase. 
Dacă nu... dădu cu nepăsare din umeri. 

— Un înlocuitor? repetă ea, nedumerită. De ce? 

— Am crezut că lucrul ăsta va fi evident chiar și pentru cei mai 
înguști la minte. Ochii lui albaștri se plimbară de jos în sus, observând 
sandalele elegante și rochita de un alb imaculat. Treaba asta nu e 
pentru o femeie, domnişoară Christow. 

După câteva momente în care Gabrielle încercă să treacă peste 
șocul celor auzite, reuși să spună: 

— Pot să întreb ce fel de prejudecată absurdă mai e și asta? 

— Desigur. Scoase o ţigară dintr-o cutiuţă și o aprinse. N-are nimic 
de-a face cu prejudecata, e doar o chestie de bun-simt. Pădurea 
tropicală nu e un loc pentru o fată neexperimentată. Am crezut că 
redactorul tău are mai multă minte și că se va gândi la asta. 

Gabrielle dădu din cap a neîncredere. A fost deja destul de greu să 
vină după James, dar să străbată atâta cale și să beneficieze de aceeași 
primire din partea unui străin, era prea de tot. 

— În Marea Britanie, femeile au aceleași drepturi ca bărbații. Din 
punct de vedere legal, nu putem fi discriminate pe baza sexului. 

— Foarte bine, dacă așa se întâmplă în Marea Britanie! Dar 
Yucatanul n-are nicio legătură cu asta și aici te afli, în caz că n-ai băgat 
de seamă. Expeditia de care ne ocupăm acum e plină de pericole și de 
disconfort, așa cum n-ai avut niciodată parte în biroul tău confortabil 
din Londra. Un bărbat poate să treacă peste toate astea. Dar tu? ridică 
mâinile și le îndreptă spre ea, într-un fel în care o elimina din start. În 

niciun Caz! 

Gabrielle se ridică nervoasă, ignorând privirile curioase care o 
urmăreau. 

— Aș prefera să continuăm discuţia într-un loc mai puţin public, 
adăugă ea cu voce scăzută. 

— Şi eu, răspunse bărbatul, zâmbind. La mine sau la tine? 

Gabrielle se îmbujoră și-l fulgeră cu privirea. 

— Profesore Morgan... începu ea. 

— Mă tem că ai greșit din nou, spuse el, dând din cap. Numele meu 
e Lennox. Shuan Lennox. Dennis Morgan mai zace încă din cauza 
febrei. 

Fata făcu ochii mari, nevenindu-i să creadă. 

— Adică nici măcar nu ești conducătorul expediției și apari aici cu 
tupeu să-mi dai ordin de plecare ca și cum... 

— Da, presupun că așa e, spuse el, fără să mai zâmbească. Dennis 
nu mai e tânăr și de o vreme e cam bolnav. Am vrut să-l mai scutesc de 
griji și enervări. 

Gabrielle ridică bărbia. 

— Presupun că habar n-are de venirea mea, așa că nu vreau să-l 
deranjez în vreun fel. Ca atare, voi aştepta până când se însănătoșește, 
ca Să poată lua o decizie. 

— Te asigur că va fi la fel ca a mea. 

— Poate. Gabrielle se gândi că e posibil ca bărbatul să profite de 
această ocazie ca s-o trimită acasă mai repede. Dar aș pefera să aud asta 
de la el, dacă nu te superi, adăugă ea cu lejeritate. 

— Te rog, spuse el repede. Presupun că dacă tot ai bătut atâta cale, 
ai dreptul la câteva zile de odihnă pe cheltuiala celor de la Vision. 
Probabil că-ţi datorează asta din moment ce te-au trimis aici sub 
pretexte false. 

— Vom vedea! zise tânăra, după care un nou gând îi dădu târcoale. 
Dar mai e o problemă...cazarea mea... 

— Ce e cu ea? întrebă Shuan ridicând din sprâncene. 

— Ei bine, în seara asta pot rămâne aici, dar am înţeles că...Martin 
mi-a spus că pot sta la Institut în următoarele nopti, ca parte din 
echipă. 

Nu a mai adăugat că presupunerea asta avea la bază faptul că era și 
căsătorită cu unul dintre membrii echipei. 

— E o idee excelentă, dacă ai fi omul pe care noi îl aşteptam. Dar 
după cum stau lucrurile, poate ar fi mai bine să rămâi aici. 

— Dar e posibil să nu mai aibă loc și pentru mine. Ştii bine că 
suntem în plin sezon turistic. 

— Da, spuse el, cu blândețe, știu asta. 

O privea cu o nepăsare deplină, în timp ce ea se enerva. Tânăra 
încercă să-și menţină calmul și se îndreptă spre recepție. Dar 
recepționerul îi răspunse la întrebare cu un "nu" serios. Nu mai erau 
camere libere în afară de noaptea aceea. Hotelul era plin și nu știa 
niciun alt loc unde să poată găsi ceva liber. 

— Merida e plină în sezonul ăsta, termină el, iar Gabrielle se 
întoarse descurajată la masa străinului. 

Încercă să se stăpânească să nu se arunce la picioarele lui ca să-l 
implore s-o ia cu el la Institut. În același timp, însă era preocupată și 
de reacţia pe care o va stârni sosirea ei. Oare era posibil ca James să fi 
ținut secret faptul că fotograful așteptat de Dennis Morgan era de fapt 
soţia lui? Oare se detașase complet de ea? Era un gând care o chinuia 
şi care o făcea să devină și mai tensionată. 

Când se apropie, îl văzu pe Shuan Lennox care se ridicase și o 
aştepta cu un zâmbet slab pe buze. Acela era zâmbetul care o făcu să 
ia o decizie. Mai bine dormea în stradă decât să-i ceară vreo favoare. 

— S-a rezolvat! spuse ea, încercând un zâmbet forțat. Ezită puţin. 
Crezi că aș putea face măcar o vizită la Institut? Arătă spre valiza de pe 
podea. Câteva dintre camerele și aparatele de filmat sunt foarte 
valoroase, și m-aș simţi mai bine dacă le-aș putea încuia acolo într-un 

dulăpior, decât să le las aici, într-o cameră de hotel. 

— Presupun că se poate să faci asta, spuse, privind fără expresie 
valiza. Dar să nu te aștepți la mai mult de atât! 

Gabrielle respiră ușurată. Era sigură că va găsi un loc unde să stea, 
dacă nu mai avea și grija echipamentului. Își luase puţine Lucruri cu ea, 
considerând că dacă va mai avea nevoie de ceva, își va procura de aici. 

În plus, era sigură că primul om cu care se va întâlni la Institut avea 
să fie James, și atunci problema cazării avea să fie rezolvată. Până și 
James ar scuti-o de o scenă în faţa colegilor lui. Își dădu seama că nu 
se mai aștepta ca James s-o întâmpine cu zâmbetul pe buze. 

— Ei bine, atunci să mergem! Vocea pătrunzătoare a lui Shuan 
Lennox îi întrerupse gândurile. Deja am pierdut destul timp azi. 
Presupun că asta e singura valiză pe care vrei s-o iei, pe cealaltă va 
trebui s-o ţii cu tine, nu? 

Gabrielle care căuta o scuză pentru a-și putea lua și valiza cea mare 
cu ea, renunţă la idee. Putea să-i relateze oricând acestui străin 
înfumurat că era de fapt soția unui coleg de-al său, și să-l facă să-și 
înghită cuvintele. Dar dintr-un motiv de care nu era prea sigură, ezita 
să facă acest lucru. 

Ar fi însemnat să-i dea tot felul de explicaţii, pe care prefera însă să 
le ofere profesorului Morgan. Dar spera, în același timp, că nu vor fi 
necesare asemenea detalii. James nu o putea ignora la nesfârșit. 

— Bineînţeles, spuse ea, urându-l mai mult decât credea că poate fi 
posibil. 

— Bine, atunci. 

Se uită la ceas și în același timp, Gabrielle luă valiza de jos și își puse 
geanta pe umăr. Era un moment destul de jenant, pentru că își 
prinsese unul din tocuri de piciorul mesei și aproape că-și pierdu 
echilibrul pentru câteva secunde. 

— Să înţeleg că şarmul pe care-l emani nu include și capacitatea de 
a-ți căra singură bagajul, spuse el, zâmbind ironic și, înainte ca tânăra 

să poată protesta, îi luă valiza din mâini și spuse: acum te descurci, 
domnişoară Christow? 

— Mulţumesc, da, spuse ea, privindu-l neputincioasă. 

Dar afară din hotel, se mai întâmplă un lucru, exact când se 
îndreptau spre jeepul lui. Deși ploaia se oprise de câteva minute, 
strada era plină de pârâiașe, iar la vederea ei, Gabrielle oftă. 

— Haide, domnişoară Christow! Nu ti-a spus nimeni că Merida e 
cunoscută și sub numele de Mica Venetie? adăugă el, privind-o ironic. 

— Nu, domnule Lennox, nu mi s-a spus. Încercă să-și menţină 
calmul în voce. De asta port sandale și nu cizme de cauciuc. Din nou 
a trebuit să îndure privirea aceea nepăsătoare care o durea. 

— Sunt sigur că slujba îţi cere sa nu faci confuzii, așa că îţi spun de 
pe acum că sunt doctor Lennox și nu domnul, asta ca să încetezi cu 
emancipările tale. 

Îi luă valiza și i-o puse în portbagajul jeepului, după care veni la ea, 
o ridică ca pe o păpușă și o depuse pe scaunul de lângă șofer. Gabrielle 
își aranjă nervoasă rochia, încercând din răsputeri să ascundă tremurul 
mâinilor, în timp ce bărbatul urcă și el în spatele volanului. 

Îi zâmbi în timp ce introducea cheia în contact. 

— În pădurea tropicală va fi mai umed ca aici. Te poţi considera 
norocoasă, domnişoară, fiindcă nu trebuie să iei parte la așa ceva. 

— Vom vedea, doctore Lennox. Tonul ei avea o furie care lui nu-i 
putea scăpa neobservată. Urmă o pauză scurtă, după care adăugă: porc 
masculin, şovinist, sunt niște cuvinte pe care n-am crezut că le voi 
folosi vreodată, dar în cazul tău voi face o excepţie. 

— Ei, domnişoară, nu te stresa, veni răspunsul nonșalant al 
străinului. Trebuie să fie un echivalent feminin la o asemenea expresie, 
iar eu nu voi ezita s-o folosesc în cazul tău, în măsura în care vei 
rămâne aici mai mult decât trebuie. 

Gabrielle nu găsi nimic bun de replicat, așa că se abţinu, spre 
dezamăgirea ei. 


Capitolul 2 


Drumul spre Institut nu era unul lung, dar Gabriellei i se păru că 
durează prea mult. Tăcerea dintre ei era stânjenitoare, dar niciunul nu 
părea dornic să abordeze un subiect de discuţie care să detensioneze 
Situaţia. 

Tinerei i-ar fi plăcut să-l întrebe o mulțime de lucruri, mai ales în 
momentul când au trecut pe lângă o catedrală impunătoare și veche, 
din secolul al șaisprezecelea. Era o situaţie enervantă, în condiţiile în 
care stătuse până atunci în hotel, arzând de nerăbdare să o contacteze 
cineva din echipa de cercetători, iar acum, când se întâmplase asta și 
ieșise în oraș, nu se putea bucura cum trebuie de ceea ce vedea. 

I-a fost greu să se abțină de la comentarii, mai ales în momentul în 
care au intrat pe un bulevard mare, mărginit de case vechi, construite 
într-un amalgam de stiluri arhitectonice. Încercă să-și scoată aparatul 
din geantă, ca să imortalizeze aceste minunate locuri, dar Shuan 
acceleră și trebui să se mulțumească doar cu gândul că, înainte de a 
părăsi Merida, va face o plimbare pe aici, de una singură. 

Au cotit pe o străduţă lăturalnică, ce dădea într-un târg de covoare 
și alte obiecte lucrate manual, apoi s-a oprit în faţa unor porți masive 
de lemn. Drenarea trebuia să fie mai bună în această parte a orașului, 
gândi ea, când, coborând din mașină, observă că asfaltul era uscat. 

Shuan Lennox scosese deja valiza din portbagaj, iar acum stătea 
drept, fără să zâmbească, în timp ce-i oferea mâna ca să coboare din 
mașină. Din răutate, ignoră ajutorul oferit, fără să-și dea seama că un 
asemenea gest îi va ridica rochia și va lăsa la vedere mai mult decât 
trebuie din picioarele ei suple. Dar dacă se aștepta ca întâmplarea să 
provoace un comentariu acid, nu s-a întâmplat. Bărbatul abia s-a urnit 
ca să deschidă poarta și să aștepte ca ea să intre prima. 

Curtea în care au intrat era înconjurată de o clădire albă și 
impunătoare, cu două etaje. O terasă luminoasă străjuia intrarea și o 
fântână arteziană împodobea centrul curţii. Balcoanele erau 
împodobite cu ghivece de flori, iar pe coloanele care susțineau 
construcţia, iedera creștea frumos. 

Gabrielle oftă de plăcere în faţa unei asemenea frumuseți, dar 
Shuan părea obișnuit cu toate astea și deloc dispus să-i împărtășească 
prima impresie. Bărbatul traversă curtea și urcă pe scări, iar Gabrielle 
îl urmă fără să şovăie. Îşi simtea palmele transpirate și știa sigur că nu 
era din cauza umidității. 

Au intrat într-un hol mare, unde o scară masivă, cu o balustradă din 
fier, urca șerpuind până la etajul al doilea. La parter erau câteva săli cu 
ușile închise, iar dintr-una se auzeau mașinile de scris. Doctorul 
Lennox merse spre ușa aceea și o deschise cu o mișcare nervoasă. 

Era o cameră mare, în ciuda faptului că era ocupată de trei birouri 
și diverse anexe. La primele două, două fete erau ocupate cu 
redactarea unor documente, iar la al treilea, o altă domnișoară era 
pierdută printr-un teanc de documente. Însă la vederea celor doi, le 
zâmbi și, privind-o întrebător pe Gabrielle, Shuan o lămuri: 

— Aceasta e domnișoara Christow. Isabella, te rog, poti pune valiza 
asta într-un loc sigur? 

Fata se ridică și întrebă: 

— Poate ar trebui s-o pun în seif? 

— Îţi convine? o întrebă Shuan ironic pe Gabrielle. 

— Da, mulțumesc, murmură tânăra. E bine așa. Eşti foarte drăguță, 
se adresă ea zâmbind domnișoarei. 

— Pentru nimic. Urmă o pauză, după care Isabella întrebă: o să 
lucrezi aici? 

— Sper, veni răspunsul tinerei, stânjenită de prezenţa bărbatului 
înalt care le asculta din pragul ușii. 

— Nu se spune oare că speranța moare ultima? interveni el, înainte 
ca Isabella să mai spună ceva. Sfatul meu, domnişoară Christow, este 
să faci rezervare cât mai curând pentru un zbor spre Anglia. Astfel, ne 
scutești pe toţi de multă bătaie de cap. 

— Asta poate e convenabil din punctul tău de vedere, dar eu am 
venit aici să muncesc și nu să plec cu coada între picioare doar pentru 
că așa consideri tu că e mai bine. Prefer să aştept decizia domnului 
Morgan. 

— Cum dorești, dădu el din umeri cu nepăsare. Acum, te rog să mă 
scuzi, dar am treabă. Isabella o să aranjeze să te ducă la hotel Carlos. 
Dacă între timp nu iei decizia care trebuie, mă aştept să ţinem legătura, 
domnişoară Christow. La revedere! 

Gabrielle se simţi ciudat de singură când bărbatul plecă de lângă ea. 
Se întoarse spre Isabella și văzu că aceasta încerca să caute pe cineva la 
telefon, probabil pe Carlos, dar fata ieși în holul spaţios fără să mai 
aștepte să afle când trebuia să plece. 

Era atâta liniște în jur! Până și traficul de afară se auzea înfundat, ca 
și cum ar fi fost la mile depărtare de ei. Era un loc surprinzător de 
tăcut, gândi ea. Prea tăcut pentru un om atât de plin de viață ca 
doctorul Lennox. Privi tăcută eleganța impunătoare a holului, iar 
atenţia îi fu atrasă de niște uși cu plăcută aurie. Oare acolo erau 
birourile private ale angajaţilor? Dacă e așa, unul dintre ele ar putea fi 
al lui James! Poate chiar lucrează în acest moment acolo, fără să ştie de 
prezenţa ei aici. Degetele i se încleștară puţin. Nu purta verigheta. O 
avea în caseta de bijuterii din geamantan și hotărâse s-o lase acolo până 

ce lucrurile aveau să se rezolve între ei. 

— Dorești ceva, domnişoară? Isabella o privea din pragul biroului ei. 
Nu mai zâmbea, ba chiar se uita la ea cu suspiciune. 

— E în ordine, spuse Gabrielle repede. Doar mă bucur de această 
atmosferă. E o clădire foarte frumoasă! 

Isabella dădu din umeri, a nepăsare. 

— E foarte veche, spuse ea, ca și ce asta i-ar fi știrbit din măreție. Dar 
nici nu se oferi să-i arate Gabriellei mai mult din ea, cu toate că tânăra 
asta sperase. Îşi dădu seama de un lucru: tonul binevoitor al fetei 
dispăruse imediat cum doctorul Lennox părăsise încăperea. 

Dorea să citească numele scrise pe acele plăcuţe, dar nu în timp ce 
era privită. Se uită în jur și îi veni repede ceva în minte. 

— E foarte cald aici, oare aș putea bea ceva? 

— Doar suc, spuse Isabella, încruntată. Să-ţi aduc un pahar? 

— Dacă ești drăguță zâmbi Gabrielle. 

Fata murmură ceva în spaniolă, după care spuse, pe un ton care se 
voia politicos: 

— Te rog să aștepți aici, până mă întorc. 

Gabrielle aşteptă până când tocurile fetei nu se mai auziră și începu 
să citească numele de pe plăcuţe. Citise deja pe o parte a sălii, iar când 
traversă încăperea găsi ceea ce căuta, exact când Isabella se întoarcea 
cu paharul. 

Pe ușă era gravat numele: Dr. ]. A. Warner. 

Gabrielle ciocăni și nu primi niciun răspuns. Ciocăni mai tare și, 
fiindcă tot nu se auzea nimic, intră. 

Camera era spațioasă și goală. Și nu lipsea doar James, ci și actele 
și dosarele de pe birou, stiloul lăsat pe hârtii, ca și cum l-ar aștepta pe 
cel care muncea acolo să-și reia lucrul. Coșul de gunoi era gol, iar 
rafturile care trebuia să fie pline de cărți nu conţineau mare lucru. 
Gabrielle recunoscu câteva tratate pe care James le adusese cândva și 
acasă, dar simţi totuși că locul acela nu purta amprenta lui. Pierdută în 

gânduri, privi tăcută încăperea. Însă vocea ascuţită a Isabellei o aduse 
la realitate: 

— Ce cauţi aici, domnişoară? 

Se intoarse repede și dădu nas în nas cu fata care o privea bănuitor 
din ușă, cu un pahar de suc în mână. 

— Îmi cer scuze, spuse Gabrielle. Căutam un loc să mă așez și 
n-aveam unde pe hol. 

— E o încăpere privată. Sunt multe lucruri de valoare aici. Dacă 
doreşti să te așezi, e o băncuţă în curte. 

Gabrielle se încordă. Oare Isabella insinua că arăta ca o hoaţă? Dar 
încercă să se controleze și să nu înceapă o discuţie în contradictoriu cu 
fata arogantă. Până la urmă, nu era normal ca un străin să se poarte așa 
într-un Institut și trebui să-i dea dreptate fetei pentru bănuieli. Poate ar 
fi fost mai indicat să se prezinte cum trebuie și să întrebe deschis unde 
îl putea găsi pe James. Dar odată incepute lucrurile astfel, trebuia să 
continue așa. În plus, n-avea nici cea mai mică intenţie să-i dea Isabellei 
explicaţii. 

— N-am ştiut că aceste camere sunt private, altfel n-aș fi intrat. De 
fapt, nu văd nimic de valoare aici. Locul arată cam gol. Folosește cineva 
biroul ăsta? 

— Da, doctorul Warner. 

— Ştii unde e acum? 

— De ce ar trebui să știu eu una ca asta? întrebă Isabella, înțepată. 
Acum e multă muncă pentru că o nouă expediţie începe în Chiapas. 
Poate că doctorul Warner este în Villahermosa, ocupându-se de 
aranjamente. Cine știe? 

— În Villahermosa? Eşti sigură? 

— Nu sunt sigură de nimic, domnişoară. Tot ce știu e că a fost acolo 
cu doctorul Lennox și că e foarte probabil să mai fie încă acolo. 

— Oh, da, nu mi-a trecut prin minte. Sigur că sunteţi cu toții foarte 
ocupați, spuse fata, nedorind să mai alimenteze curiozitatea Gabriellei. 

Sucul este pentru mine? Ce drăguță ești! Cred că o să mă duc în curte 
să mă așez puţin pe băncuță. Ai spus că pot face asta acolo, da? 

— Carlos te așteaptă, domnişoară, veni răspunsul satisfăcut al fetei. 
Și el are treburi mai importante de făcut. Se întoarse și aşteptă în mod 
ostentativ ca Gabrielle s-o urmeze în hol. Apoi, închise cu putere ușa 
de la biroul lui James și se îndreptă spre biroul ei fără să privească în 
urmă. 

— La revedere și ţie, gândi tânăra, în timp ce-și bea sucul. 

Lăsă paharul pe banca de afară și merse să-l întâmpine pe Carlos, 
care tocmai ieșea din Institut. Era un bărbat scund și grăsuț, cu un 
zâmbet luminos și cu trăsături care Gabriellei i se păreau foarte 
familiare, deși, era sigură că nu-l mai întâlnise înainte. Doar când s-au 
urcat în jeep și acesta a pornit mașina și-a dat seama de unde îl 
cunoaște. Avea profilul tipic de mayaș, cel pe care-l văzuse de atâta ori 
în cărţile și reproducerile despre această cultură. O făcea să nu se mai 
simtă atât de departe de palatele din junglă. 

Întoarcerea la hotel nu s-a comparat deloc cu prima ieşire a 
Gabriellei în oraș. Carlos nu se grăbea deloc și nu a luat-o pe scurtături, 
ci a mers pe bulevardele principale și și-a etalat talentul de ghid. 

— Dar nu într-un jeep puteţi vedea Merida, domnişoară, îi spuse el, 
pe un ton de reproș. Mâine trebuie să mergeţi pe jos până la Piaţa 
Independenţei, ca să vizitaţi Casa Montejo. 

— Nu un Montejo a fost cel care a pus bazele Meridei? întrebă 
tânăra, încercând să-și amintească mai mult din cele studiate despre 
peninsula Yucatan. 

— Da, don Francisco de Montejo. A învins patru zeci de mii de 
indieni cu doar patru sute de cavaleri spanioli. Frumoasa noastră 
catedrală e construită pe locul unde a obținut victoria. 

Gabrielle oftă. 

— Și ce mai victorie, spuse ea. Și totul în numele Domnului, 
presupun. 

— Da, domnişoară. Cum altfel? Iar în catedrală e o pictură frumoasă 
care redă vizita regelui Tutul al paisprezecelea făcută lui Don 
Francisco, cu doar câteva săptămâni înainte de creștinarea noastră. 

Tânăra își dădu seama că avea lângă ea un exemplar autentic de 
patriot. 

— Cred că Mexicul tău este o ţară foarte frumoasă, adăugă ea, 
zâmbind. 

Dar Carlos o privi indignat. 

— Nu este Mexicul meu, domnişoară. Eu m-am născut mayaș. Nu 
mă consider că aparţin de Mexic. Luă nervos mâinile de pe volan și-i 
arătă agitația din jur de care parcă părea dezgustat. 

Gabrielle încerca cu greu să se abțină să nu râdă. 

— Îmi pare rău, Carlos. N-am știut că aici se ţine atât de mult la 
treaba asta. 

— Fiecare își aparţine lui însuși, domnişoară, spuse el, cu un zâmbet 
triumfător pe buze. Asta e tot. Am fost singuri atât de mult timp, încât 
ne-am obișnuit. 

Carlos continuă să-i explice locurile pe unde treceau și să-i arate 
restaurante demne de vizitat. 

— Iar când sunteţi prea obosită de atâta umblat, puteţi merge în 
Parcul Cepada, de unde să închiriaţi o caleașcă pentru restul călătoriei. 

Gabrielle încuviință cu un zâmbet. Deja își promisese că avea să 
încerce una din caleștile acelea minunate trase de ponei, pe care le 
vedea peste tot pe străzi. 

Dar înainte de a cobori, își aminti că trebuia să găsească cât mai 
repede un loc de cazare. Ar fi vrut să-l întrebe pe Carlos dacă o putea 
ajuta, dar își reținu cuvintele. Doar îl lăsase pe Shuan să creadă că va 
sta în continuare la hotel. Nu avea să riște ca acesta să afle adevărul de 
la el. 

Chiar îi trecu prin minte să închirieze o mașină ca să meargă la 
Villahermosa, dar se răzgândi repede. Cel puţin, în Merida avea contact 

cu Institutul, cu toate că era destul de dificil. Mai devreme sau mai 
târziu, James se va întoarce acolo. Dacă pleca spre Villahermosa, ar fi 
fost ca și cum ar căuta acul în carul cu fân, și era foarte posibil să-i 
piardă urma din nou. 

Luă cina singură în restaurantul hotelului, fiind conștientă că era 
singura care stătea fără companie la masă. 

Când bău și ultimele guri de vin din pahar, își dădu seama că cineva 
îi vorbește și, ridicând privirea, văzu un cuplu nu cu mult mai în vârstă 
faţă de ea, care stătea la masa alăturată. S-au prezentat ca fiind Joe și 
Cathy Benson și n-au avut nevoie de multe încurajări ca să se așeze 
lângă ea, pentru a-și bea cafeaua. Păreau o pereche prietenoasă și 
glumeaţă și Gabrielle află curând că erau din California și că petreceau 
o lună de miere întârziată, după vreo cinci ani de căsnicie. Au crezut că 
şi Gabrielle era o turistă dornică de cunoaștere ca şi ei, iar fata le 
explică ce muncă avea să facă aici în timp ce Joe și Cathy o ascultară cu 
atenţie. 

— Doamne, ce norocoasă ești! spuse Cathy oftând. Noi trebuie să 
plecăm acasă săptămâna viitoare. Ai vizitat multe ruine? Noi ne-am 
oprit să vedem Bonampak și Palenque, în drum spre Merida. Oh, 
Doamne și Templul Încrustărilor e atât de mare! M-am simţit ca o 
furnică. 

— Cathy exagerează, ca de obicei, spuse soțul ei, râzând. Nici măcar 
un templu mayaș n-ar putea-o lăsa fără cuvinte. 

— Serios? întrebă Cathy cu un gest extravagant. Lasă-mă să-ţi spun 
că doar citind despre acele sacrificii pe care le-au făcut oamenii ca să 
ridice un asemenea monument, mi s-a făcut pielea de găină. 

— Cred că același efect l-a avut și asupra victimelor, spuse Gabrielle. 

— E o conversaţie minunată după un meniu tipic spaniol. Dar noi 
de fapt am venit să-ţi spunem că s-a format un grup care merge la 
Ermita și cum erai singură, ne-am gândit că poate ti-ar plăcea să vii cu 
noi. 

— La Ermita? Gabrielle îi privi curioasă. Ce sau unde e asta? 

— E un vechi ermitaj la periferia orașului. A fost resaturat și acum 
s-a făcut o grădină din el și din cimitirul de alături. Noaptea e luminat 
cu totul și există chiar și o fântână arteziană. Au muzică și de obicei vin 
și dansatori pe care îi poți privi. Cathy puse o mână pe braţul ei. Vino 
cu noi și o să te convingi. E minunat acolo! 

Gabrielle era foarte tentată să răspundă afirmativ invitaţiei. 
Lucrurile au mers prost pentru ea de când a debarcat pe peninsulă, iar 
gândul că s-ar putea bucura de o seară de veselie îi făcea cu ochiul. Dar 
în același timp, nu dorea să părăsească hotelul în caz că James avea să 
ia legătura cu ea. Deși lucrul acesta i se părea din ce în ce mai puțin 
probabil. În plus, trebuia să se odihnească bine pentru că o aștepta o 
zi grea în care trebuia să umble prin tot orașul ca să găsească o cazare. 

Așa că îi refuză pe cei doi soţi, însă aceștia, după ce mai insistară 
putin, îi spuseră că de data asta nu se vor supăra, dar că data viitoare 
nu vor mai accepta un refuz. Erau primii care reacționaseră plăcut la 
vederea ei de când sosise în Merida, gândi ea, în timp ce se îndrepta 
spre camera ei. N-avea de gând să se lase doborâtă de milă, nu-și putea 
permite să rateze o asemenea ocazie de a decoperi ceea ce studiase o 
viață întreagă. Făcu un duș cald, după care se vâri în pat, și luă o carte 
în mână. Era un tratat modern despre noile descoperiri din peninsula 
Yucatan, scrisă de Stephens și Catherhood în anul 1940, care îi 
aduceau la cunoștință suferințele și greutăţile îndurate de ei în 
pădurile tropicale, lucru care o făcu să conștientizeze ce o aștepta. lar 
când adormi, visă jungla și palate ascunse și în ruină, din ușa cărora o 
privea mereu aceeași figură chinuitoare, care nu era a vreunui mayaș 
ci a lui Shuan Lennox. 


KKK 


TEMPLUL LUNII 31 


Gabrielle își luă valiza în mână și mai merse puţin. Mai făcu o 
pauză, după care o luă cu cealaltă mână. Stătuse la hotelul Belen cât 
de mult putuse, sperând până în ultimul minut că cineva va anula o 
rezervare, dar nu se întâmplă așa și se văzu nevoită să elibereze camera 
în cele din urmă. 

Era pe punct de plecare când s-a întâlnit cu soţii Benson și s-a simţit 
foarte jenată, ca și cum ar fi părăsit hotelul ca o hoaţă. Aceștia au fost 
foarte surprinși văzând-o că-și cară valiza, dar au acceptat explicaţiile ei 
grăbite cum că primise un telefon de la Institut și că trebuia să se mute 
acolo cât mai repede. Le-a spus asta pentru că era sigură că altfel aveau 
să se ofere s-o ia cu mașina prin oraș, până găsea un loc unde să stea. 
Nu voia să-i amestece și pe ei în problemele personale, mai ales că 
vacanţa lor era pe sfârșite, şi mai aveau atâtea lucruri de văzut. 

Acum, își dorea să nu fi fost atât de altruistă. Putea găsi explicaţii 
umilitoare, ce-i drept, dar măcar nu era singură în căutarea a ceva 
imposibil de găsit. Cumpărase un ghid al orașului de unde luase cele 
mai bune locuri de cazare, dar căutase destul pe ziua de azi și era 
aproape seară. Trebuia să găsească repede un loc unde să înnopteze, 
gândi ea speriată. Nici nu putea concepe să rămână pe străzi, singură, 
cu valiza. 

Joe și Cathy Benson au promis veseli că vor ţine legătura, iar 
Gabrielle spera din tot sufletul să apară de undeva cu mașina lor 
albastră şi să ia toate grijile ei asupra lor. Dar era o iluzie deșartă. 
Începea să-i dea tot mai mult crezare lui Shuan Lennox, care-i spusese 
că locul ei nu era aici. 

Oftă și mai luă o dată valiza în mână. Mai avea un loc pe listă: 
Cafeneaua Tula, care oferea câteva camere spre închiriere, desupra 
cafenelei. 

S-a mai înviorat puţin când a intrat în local și a văzut feţele de masă 
albe și mobilierul nou. Câţiva clienţi erau deja așezați la mese, iar 
mirosul de mâncare care venea din bucătărie, îi îmbie simţul olfactiv. 

În capătul încăperii era un bar bine aranjat, cu sticle de toate mărimile 
și culorile, și cu un bărbat care aștepta în spatele tejghelei să servească 
clientela. 

— Aș dori o cameră, vă rog, ceru ea, politicos. Îi vorbise în spaniolă, 
iar bărbatul o măsură din priviri. Avea o faţă rotundă și pașnică, ce nu 
exprima nimic anume. 

Apoi, când Gabrielle credea că nu va obține nimic de la el, bărbatul 
strigă: 

— Pilar! şi se întoarse la treaba lui. 

Aproape imediat, ușile de la bucătărie se deschiseră și o femeie 
scundă și bronzată, cu un șorț alb, imaculat, intră în sală. Se opri, cu 
mâinile puse agresiv în șolduri. Șirul de cuvinte care urmă îi era adresat 
bărbatului de la bar și era spus prea repede ca tânăra să prindă ceva, 
dar din tonul și privirea femeii își dădu seama că nu era deloc încântată 
că fusese adusă din bucătărie ca să se ocupe de o turistă aflată în 
trecere. 

— Ce doriţi, domnişoară? o întrebă femeia repede, iar Gabrielle, 
luată prin surprindere, se imbujoră repede, după care își exprimă din 
nou cererea. 

— Nu avem, veni răspunsul femeii care deja se întorcea spre ușa de 
la bucătărie. 

— Oh, vă rog, așteptați. Doamnă, sunt obosită, am nevoie de o 
cameră. E urgent, adăugă ea, cu un ultim efort. 

Dar singurul răspuns pe care-l primi de la femeie fu o nouă tiradă 
de vorbe pe care fata nu le înţelese. Bărbatul de la bar încercă să 
intervină, dar fu imediat redus la tăcere printr-o privire. Gabrielle se 
întoarse spre el. 

— Domnule, vă rog, nu înțeleg nimic din ce spune soţia 
dumneavoastră. Îi puteţi explica faptul că nu sunt o turistă? Lucrez aici, 
în Merida, o vreme. Vreau neapărat o cameră și am de gând să plătesc 
oricât îmi cere. Și în timp ce vorbea, Gabrielle căută în geantă 

portofelul. 

— Nu e vorba de bani, domnişoară. Nu e loc, veni răspunsul 
bărbatului, care parcă îi evita privirea. 

Soţia lui mai bombăni ceva, după care plecă în bucătărie. Bărbatul 
oftă. 

— Soţia mea spune că e posibil ca Hernandez să mai aibă locuri. 
Poate ar trebui să încercați acolo. 

— Hernandez? Gabrielle îl privea nedumerită. Nu găsise numele 
ăsta în ghidul pe care-l avea și nici nu mai auzise de el. Dar, fiindcă 
n-avea de ales, trebuia să ia în considerare și această opțiune. Căută în 
geantă și scoase o foaie de hârtie şi un creion pe care le puse pe masă, 
întrebând: cum pot să ajung acolo, domnule? 

Barbatul mai oftă o dată, după care îi desenă o schiță, apoi se 
îndepărtă bucuros că niște clienţi îi ceruseră câteva băuturi și astfel 
putea scăpa de Gabrielle. 

Cam atât cu faima despre ospitalitatea locuitorilor Peninsulei 
Yucatan, își spuse tânăra, luând valiza într-o mână și pregătindu-se de 
plecare. 

Neliniștea ei crescu în momentul în care ajunse la locul indicat pe 
schiță. Nu era un restaurant mai mic sau un han, ci un bar pe o stradă 
lăturalnică, luminată cu becuri mici, dintre care multe erau sparte sau 
lipseau cu desăvârșire. 

O perdea de mărgeluţe făcea trecerea din stradă în bar și Gabrielle, 
după un moment de ezitare, o dădu la o parte și intră. Strâmbă din nas 
imediat. Nu avea nimic din ospitalitatea hanului La Tula, și nici din 
curăţenia acestuia. 

Clienţii erau în majoritate bărbaţi, iar Gabrielle se abținu cu greu să 
nu se întoarcă în stradă. Oriunde, gândi ea disperată, chiar și pe o 
bancă, în piaţă, ar fi mai bine decât aici. Dar își veni în fire și își dădu 
seama că nu prea are de ales. 

— Da, domnişoară. Pot să vă ajut? Un bărbat voinic ce stătea singur 

la una din mese, citind ziarul, se ridică și veni spre ea în timp ce o 
măsura din priviri. Era un individ respingător, care când zâmbea lăsa 
să i se vadă dinţii decoloraţi sau lipsă. Purta o cămașă murdară, ai cărei 
nasturi, acolo unde existau, erau încheiaţi în așa fel încât să se vadă 
burta. Dar o abordase destul de politicos, așa că Gabrielle încercă să-i 
întoarcă zâmbetul. 

Cu sentimentul că trăiește un adevărat coșmar, îi relată ceea ce se 
întâmplase, într-o spaniolă abia închegată. 

— Deci, nu sunteţi nord-americană? 

— Englezoaică, spuse Gabrielle. 

— Şi cine îi spune unei englezoaice să vină la Hernandez? 

— M-au trimis de la Cafeneaua Tula. O femeie pe nume Pilar mi-a 
spus să încerc aici. Gabrielle era mulțumită că cel puţin engleza 
bărbatului era inteligibilă. 

— Pilar v-a spus, deci. Râse scurt. Se vede. Lui Pilar nu-i plac 
blondele. Se aplecă și luă valiza fetei. O să-ţi arăt camera, domnişoară. 

Gabrielle îl urmă prin sală, stânjenită de privirile care o urmăreau 
de la mese. Se trezi controlând toţi nasturii de la bluză și dacă nu 
cumva fusta avea vreun volan ridicat. Era aproape bucuroasă că ieșise 
din bar şi că acum urca niște scări înguste și întunecoase spre etaj. 
Pereţii erau murdari și decojiți de vopsea. O trecu un fior. Cu toatea 
astea, își spuse că, indiferent cum arăta camera, avea s-o închirieze 
măcar pentru o noapte. Mâine putea să facă alte planuri. Poate chiar să 
meargă la Villahermosa. 

Dar camera nu arăta atât de rău cum anticipase. Podeaua nu avea 
parchet, iar câteva dintre tocurile de la geam erau sparte, dar lenjeria 
de pe pat părea curată, la fel ca lavoarul din baie. 

Se întoarse spre Hernandez. 

— Cât costă camera, domnule? 

Prețul pe care-l spuse, o făcu pe Gabrielle să scoată o exclamaţie de 
uimire. 

— Nu mi-aş putea permite un asemenea preţ. 

— Dar domnișoara lucrează, nu? întrebă Hernandez, dând din 
umeri cu nepăsare. Mi se pare un preţ corect. 

Oare cum știa asta? se întrebă ea, speriată. Încercă totuși să 
vorbească ferm: 

— Sper să am de lucru, dar nu e nimic stabilit încă, așa că n-am mulţi 
bani la mine. În plus, vreau camera doar pentru o noapte, adăugă ea. 

— Cum? Dar domnișoara e foarte frumoasă. În curând va găsi de 
lucru, spuse Hernandez, strâmbând din faţa soioasă. Însă eu nu sunt 
un om rău. Fac o reducere acum și vom vorbi mai târziu. 

Gabrielle acceptă ușurată, spunându-și că e mai bine să lase 
lucrurile așa cum erau și să nu mai pomenească de perioada șederii 
sale. Îi dădu bărbatului banii și-l văzu cum îi numără suspicios înainte 
să-i vâre în buzunarul de la pantalonii rupti și murdari. Îi mai aruncă 
un zâmbet enervant, și o întrebă, înainte să plece: 

— Domnișoara mai dorește ceva? Poate o tequila? 

— Nu, mulţumesc, veni răspunsul prompt al fetei. Stomacul gol se 
revoltă la gândul că ar putea bea ceva înainte să mănânce. 

Trebuia să găsească undeva un restaurant în apropiere unde să-și 
potolească foamea, gândi. Însă simti fiori de dezgust, la gândul că mai 
trebuia să treacă o dată prin barul înțesat de bărbaţi și își dori să fi fost 
mai prevăzătoare și să fi cumpărat niște mâncare pe drum. 

A respirat ușurată când a văzut că Hernandez a ieșit în final din 
cameră, dar imediat a început să intre în panică, văzând că ușa nu avea 
încuietoare, ci doar un mâner pe jumătate rupt. Dacă ieșea, ce garanție 
avea Că își va mai găsi lucrurile la intoarcere? Mai aruncă o privire prin 
cameră și văzu că ușa de la șifonier putea sta închisă doar cu un scaun. 
Se părea că este prizonieră în camera aceasta până mâine dimineață. 
Dezamăgită, își luă valiza și o puse pe pat. Mai bine ar încerca să 
doarmă, așa poate va uita și de foame. 

Îşi găși cămașa de noapte și papucii și închise valiza din nou. N-avea 

sens să mai scoată și altceva, pentru că mâine dimineaţă devreme avea 
să plece de aici. Luă valiza din pat și căută un loc unde s-o pună. Sub 
pat, părea locul cel mai indicat din cameră. 

Când ridică cuvertura, ceva mic și negru începu să iasă de acolo. 
Erau mai mulți și străluceau în întunericul de sub pat. Pielea i se făcu 
de găină și se auzi ţipând din răsputeri. 

— Care-i problema? De ce tipi? întrebă Hernandez care apăru în 
pragul ușii. Părea destul de nervos. 

— Aveţi gândaci în cameră, domnule! 

O privi aproape surprins și începu să râdă. 

— Și? întrebă el nepăsător. Poate ar trebui să fi închiriat o cameră la 
Palatul Montejo. 

— Am nevoie de niște insecticid, spuse fata, mușcându-și buza. Și de 
o găleată cu apă, niște dezinfectant și un mop. O să curăț eu camera 
asta. 

Bărbatul intră și închise ușa în urma lui. Îi zâmbi cu subînţeles, iar 
Gabrielle simţi cum o cuprinde din nou panica. 

— De ce faci atâta caz? Camera e ieftină, iar clienţii care o închiriază 
nu observă asemenea detalii. Celelalte fete nu se plâng. 

Aproape moartă de frică, Gabrielle întrebă: 

— Ce alte fete? 

— Da, celelalte fete. Doar nu-ţi închipui că ești prima, nu? Dar ai 
făcut bine că ai venit la Hernandez, englezoaico. O să am grijă de tine. 

Încercă să-și mențină echilibrul, să nu se prăbușească. Când vorbi, 
vocea îi tremura puţin. 

— Cred că e o confuzie. Trebuie să plec. 

— De ce să pleci? În curând, toată lumea va afla că la Hernandez e 
o englezoaică. Vor veni mulţi. O să faci o groază de bani. Ai fost bleagă 
Că te-ai dus la Pilar. E o femeie bună, dar e atât de credincioasă. Se duce 
la biserică în fiecare duminică. 

— Nu, spuse ea, disperată. Nu înțelegeți... 

— Înţeleg. A trebuit să părăseşti hotelul. Ştii, cele de aici sunt foarte 
stricte. Dar aici e bine. E o cameră bună și e și foarte ieftină. Zâmbi din 
nou și o prinse de braţ, ciupind-o de pielea fragedă. Fii drăguță cu 
Hernandez și poate camera se va ieftini și mai mult. 

Panica îi dădu puteri nebănuite. Se smulse din mâna lui și ieși din 
cameră, dorindu-și să ajungă cât mai repede în stradă și în liniștea pe 
care orice loc în afară de acela părea să i-o ofere. Dar un bărbat masiv 
îi bloca trecera. Nişte braţe de oţel o cuprinseră și încercară s-o scuture 
ca să-i oprească tremurul. 

— Calmează-te! ţipă vocea, care vorbea într-o engleză perfectă și 
care-i era binecunoscută. 

Încurcată, Gabrielle privi în ochii celui care o strângea de brațe. Era 
Chiar Shuan Lennox, peste măsură de furios. 

— Ce faci aici? întrebă ea, dintr-o răsuflare. 

— Același lucru te-aș putea întreba și eu, dar nu e nici locul și nici 
momentul. Vino, și fără prea mare ceremonie, o târî înapoi prin holul 
întunecos, spre camera unde îl lăsase pe bărbatul slinos. 

La protestele ei, Shuan îi spuse scurt: 

— Nu trebuie să-ți abandonezi bagajele, domnişoară Christow. 
Hernandez le va vinde fără prea mari remușcări și presupun că are deja 
niște bani de la tine. Nu-l lăsa să profite și mai mult de pe urma greșelii 
tale. 

Hernandez mai era încă în cameră când au intrat. La vederea lui 
Shuan Lennox, întreaga sa atitudine se schimbă și se transformă 
într-una defensivă, dând drumul la un şir de explicaţii în spaniolă, 
aruncând din când în când priviri acuzatoare Gabriellei. 

Doctorul Lennox l-a liniștit cu un strigăt care a oprit tornada lui de 
explicaţii. Apoi se întoarse spre fată și spuse: 

— Fă-ţi bagajul, domnişoară Christow. Trebuie să ajungem la 
Institut. Ne așteaptă o masă festivă. 

Fata se holbă la el, încă neîncrezătoare. 

— Ce te-a făcut să-ţi schimbi decizia? 

— Eu nu mi-am schimbat-o. Dar Dennis Morgan s-a însănătoșit și 
vrea să te vadă mai bine ca să-și dea părerea. Am sunat azi la hotel ca 
să dau de tine, dar mi s-a spus că ai plecat fără să lași vreo adresă. 
Te-am căutat toată ziua. 

— Și cum ai dat de mine? 

— Accidental. Rosita, care lucrează la Institut — poate ai văzut-o ieri 
— cina la Cafeneaua Tula cu logodnicul ei când te-a văzut intrând în 
seara asta. A înțeles ce se întâmpla, mai ales când a văzut că proprietara 
localului te-a trimis la Hernandez. Barul ăsta e destul de rău famat. Dar 
engleza ei nu e prea bună , așa că a considerat că nu te va face să 
înţelegi, și mi-a telefonat mie în schimb. 

— Îi sunt foarte recunoscătoare. Gabrielle închise valiza cu degete 
tremurătoare. 

— Ai şi de ce, spuse el. La felul în care arăţi acum, îmi dau seama că 
am venit exact la momentul potrivit. Dă-mi-o, spuse el și întinse mâna 
după valiză, iar ea i-o dădu fără să facă vreun comentariu. 

Jeepul era parcat afară. Gabrielle se urcă tăcută și se așeză rigid. 
Shuan Lennox luă loc lângă ea. 

— Cred că o să mi se facă rău, spuse ea, cu voce stinsă. 

— Eşti doar înfometată. Porni motorul. Încearcă să te gândești la 
altceva. 

— Cum să mă gândesc la altceva? întrebă, aproape isteric. Habar 
n-ai ce zi am avut azi, și acum S-a întâmplat asta. 

— Dar ai fost avertizată, îi reaminti el. Ti-am mai spus că aici nu e 
locul în care să-ţi pui în practică ideile feministe și emancipate. Dar 
trebuie să uiţi ziua asta. De ce nu mi-ai spus că la Belen nu mai aveai 
cameră și pentru azi? 

— Ştii de ce! spuse ea roșind. 

— Din mândrie, bănuiesc. Dar dacă Rosita nu te-ar fi recunoscut, 
câtă mândrie ai mai fi avut mâine dimineaţă? Ti s-ar fi părut că ar fi 

meritat efortul? 

Lacrimile care îi înțepau ochii își făcură drum și Gabrielle nu le mai 
opri. Se simțea umilită. Era destul faptul că fusese pusă în situaţia 
jenantă de a fi salvată tocmai de acest bărbat, iar acum își trăda 
slăbiciunea. Tot ce făcea era să-i confirme că nu era capabilă să ducă la 
capăt slujba pentru care fusese trimisă aici. Se condamna singură, chiar 
înainte să-l vadă pe profesorul Morgan. 

— Poftim, spuse el, oferindu-i o batistă imaculată din buzunar. 

— Mulţumesc, reuși să spună printre sughițuri. 

Shuan zâmbi malitios. 

— Câtă discreție! spuse el. De ce nu mi-o arunci în fată, și de ce nu 
mă înjuri că am avut atâta dreptate? Femeile din Anglia nu sunt de 
regulă atât de calme într-o situaţie ca a ta. 

Își şterse ochii, după care încercă să vorbească pe un ton cât mai 
normal. 

— Sunt sigură că ai cunoscut foarte multe. 

— Cam așa, răspunse el laconic. Și dacă tot am trecut la un nivel mai 
personal, câți bărbaţi ai cunoscut, mai precis? 

Dintr-o dată, imaginea lui James îi apăru în faţa ochilor. Nu-i 
trecuse prin cap că era posibil ca acesta să se fi întors din expediţie, sau 
de unde o fi fost plecat și s-o aștepte acum la Institut. O trecu un fior 
rece. Își putea închipui cum arăta în acel moment. Cu părul ciufuluit, 
ochii roșii și privirea speriată. O astfel de apariţie l-ar fi scos din minti, 
mai ales în faţa colegilor lui. 

— Eşti foarte tăcută, continuă Shuan. Cauti prin memorie, sau pur 
și simplu încerci să eviti să răspunzi? 

Își aminti întrebarea lui și culoarea din obraji i se accentuă. 

— Mă gândeam la altceva, spuse ea încet. 

— Se vede. Ai și la ce. O privi o clipă. Apoi, cu ochii la drum, întrebă: 
te-ai mai gândit la întoarcerea acasă? 

Gabrielle își aminti de apartamentul gol și imaculat și se cutremură. 

— Unde e acasă? întrebă ea încet, ca pentru sine, dar el o auzi. 

— Ce spune vechea zicală? Acasă e acolo unde ţi-e inima. Adică 
acolo unde îţi sunt rudele și prietenii. 

— Eu ...n-am familie. Simţea că ăsta era adevărul, și o spunea cu 
atâta ușurință. 

— Domnișoara singuratică...vocea lui era abia șoptită. De asta ai 
venit în Yucatan, domnişoară Christow? În speranţa că vei găsi un 
Tarzan în pădurea tropicală, care să te considere Jane a lui? 

— Nu, doctore Lennox, spuse ea, încordată. Am venit pentru că 
interesul meu în ceea ce privește cultura mayașă e la fel de mare ca și 
al tău și ti-aş fi recunoscătoare dacă ai înceta să mă tratezi ca pe o copilă 
prostuță... 

— Oh, așa te-am tratat? Zâmbetul lui se lărgi. Te asigur, nu văd deloc 
aşa ceva în tine. 

Capul începea s-o doară. Cât de mult şi-ar fi dorit să poată mânca 
ceva repede și să facă o baie. 

— Doctore Lennox, sunt sătulă de atacurile astea verbale, spuse ea 
cu calm. E clar că ești foarte hotărât să nu mă accepti în această 
expediţie, dar nu reușesc să găsesec niciun motiv concludent pentru 
opoziţia ta. 

— Nu poti? Tânăra se simţi privită. 

— Nu. Și nu poţi continua cu ideea că femeile nu pot merge în 
junglă pentru că n-ar face faţă. Vrei să spui oare că n-ai lua parte la o 
expediţie din care fac parte și femei? 

— Cu siguranță, nu. Sunt câteva femei pe care le-aș include bucuros. 

— Dar nu pe mine. Furia părea să pună stăpânire pe ea. Ai vrea 
să-mi spui de ce? De ce trebuie să fie o regulă pentru unele femei și 
pentru mine alta? 

Trase pe dreapta, la marginea drumului și opri motorul. Era prea 
întuneric pentru ca tânăra să-l poată vedea cum trebuie. Totul în jur 
era atât de tăcut, iar vocea lui parcă făcea parte din liniștea 

momentului. 

— Chiar vrei să știi? Chiar vrei să-ți dau un motiv bun pentru care 
nu te pot lua în junglă? 

— Da, spuse ea, simțind că începe să tremure ușor, deși nu 
înţelegea de ce. 

Nişte brațe ca de oțel o prinseră de umeri și o întoarseră spre el, 
atât de repede și atât de puternic, încât nu avu timp să-și dea seama ce 
se întâmpla. Gura lui era peste a ei, dulce și blândă, iar respiraţia îi 
mângâia obrazul. Încercă să opună rezistenţă când își dădu seama ce 
se întâmpla cu ea, dar el o ţinea tot mai strâns lipită de el. Fiecare nerv 
din corpul ei striga după eliberare. Era o senzaţie nouă și prea intensă 
pentru o tânără neexperimentată ca ea. James niciodată n-o sărutase 
astfel, cu atâta senzualitate periculoasă, atât de intim. De fiecare dată 
când încercase să se elibereze, sărutul lui devenea mai profund, 
mâinile lui pe spatele ei descopereau locuri neatinse...Gabrielle simțea 
cum se încălzește sub atingerile lui, sub sărutul acela ca de catifea... Îi 
vâjâia tot capul, iar corpul îi intrase într-o stare de amorțeală dulce. 

Îi dădu drumul atât de brusc, încât simţi că parcă se rostogolește de 
pe un munte, încercând din răsputeri să-și recupereze respiraţia și să 
încerce să alunge gândul care o îndemna să se arunce în brațele lui și 
să i se dăruiască pe loc. 

— Acum înţelegi de ce? Vocea îi era întretăiată. Înţelegi de nu poti 
veni cu noi? 

— Da, pentru că nu-ti poti stăpâni instinctele animalice! spuse ea cu 
pasiune, după ce-și mai recăpătă suflul. 

Se bucura că nu dăduse curs impulsului de a se arunca din nou în 
braţele lui. 

— Nu animalice, bombăni el. Ci cele ale unui bărbat, mai ales că 
jungla te ajută să-ți cunoşti și partea sălbatică din tine. Și n-aș fi singurul 
care ar încerca asta, Gabrielle. N-ar fi bărbat din echipa mea care să nu 
se uite cu nesaţ la faţa ta frumoasă și la felul în care-ţi unduiești trupul 

mlădios când mergi, la hainele pe care le porti și să nu se întrebe cum 
ai arăta fără ele. Iar când vreunul va reuși să afle, și e posibil s-o facă în 
cele din urmă, atunci ar începe cu adevărat problemele. Am văzut câte 
neînţelegeri pot isca femeile și nu vreau ca expediţia asta să fie un 
fiasco din cauza ta. 

— Ai omis ceva foarte important, doctore Lennox, spuse ea 
tremurând. 

Mă reduci la stadiul de jucărie sexuală. Nu crezi că sunt în stare să 
tin admiratorii departe? 

— După cum te-ai purtat în seara asta, nu. 

— M-ai luat prin surprindere. 

Îti promit că nu se va repeta. 

— Pariem? 

Mi-aș da salariul pe un an dacă ai reuși să mă împiedici să întorc 
mașina spre hanul lui Hernandez, unde am putea rămâne îmbrățișaţi 
încă douăzeci și patru de ore în camera aia murdară. 

— Eşti un ticălos! şuieră ea printre dinți. 

— Asta îţi spune creierașul tău? Chiar și pe întuneric, Gabrielle era 
sigură că zâmbește. Ei bine, corpul tău îmi spune o cu totul altă 
poveste. 

Dar, date fiind circumstanţele, o să mă prefac că nu o aud și să 
merg spre Institut. 

Simţea cum îi vâjâie capul într-o confuzie generală. Barbatul porni 
mașina. Avea să se plângă la Institut de comportamentul lui imoral. 
Avea să-i spună profesorului Morgan cum se purtase protejatul său. 
Dar de ce anume putea să se plângă? 

Doar o sărutase. Și nu exista nicio lege care să interzică unui bărbat 
să sărute o femeie. 

Doar că ea era căsătorită. Era, nu? Era doar vina ei pentru ceea ce 
se întâmplase. Ea era cea care alesese să se dea drept altcineva. Ar fi 
trebuit să clarifice lucrurile de la început și să spună că era soţia lui 

James. Dar era lucrul pe care avea să-l facă imediat cum vor ajunge la 
Institut, indiferent dacă James era acolo sau nu. 

Dar nu se simţea deloc bine sau în siguranță cu gândul ăsta în 
minte. Oare cum aveau să decurgă lucrurile? Va avea curaj să dea totul 
în vileag? 


Capitolul 3 


Gabrielle aruncă o privire prin cameră și respiră ușurată. Camera 
era mai mult practică decât luxoasă, dar la momentul acela, n-ar fi 
schimbat-o nici pentru o cameră de hotel de cinci stele. 

Salutul profesorului Morgan a fost destul de călduros, dar era 
evident de aceeași părere cu Shuan în privinţa venirii ei în expediţie. 
Era un bărbat înalt și grizonant și ochelarii discreţi pe care îi purta 
ascundeau o privire ascuţită și pătrunzătoare. Gabrielle intenţionase să 
se prezinte imediat ca soţia lui James Warner, dar nu i se dăduse nicio 
şansă să vorbească. După venirea ei, profesorul Morgan a condus-o la 
soţia lui, Grace, pentru ca aceasta să se ocupe de ea. Fa fusese cea care 
o condusese pe tânără la primul etaj, şi-i arătase camera cu tapet 
înflorat și așternuturi albe. Gabrielle privi cu plăcere micuța cadă de 
duș și Grace îi înţelese privirea. 

Dar o nouă încercare de se prezenta ca sotie a lui Warner fu oprită. 
Grace ridică o mână, reducând la tăcere cuvintele ei întretăiate. 

— Fără explicaţii acum, draga mea. Mă tem că ai avut o zi neplăcută, 
dar vom încerca să ne revanșăm faţă de tine, cât ești aici. Simte-te ca 
acasă și o s-o trimit pe Pepita la tine peste douăzeci de minute, ca să te 
aducă la masă. 

Dușul a fost o adevărată binecuvântare și Gabrielle se simţi mai 

bine îmbrăcând lenjerie curată și rochița neagră, simplă, singura pe 
care şi-o luase cu ea. Își perie părul și ultimul lucru pe care-l făcu, fu să 
ia cutiuța de bijuterii din bagaj și să-şi pună verigheta pe deget. O 
simţea rece și ciudată și era conștientă de prezenţa ei în timp ce cobora 
cu Pepita în sala de mese. 

Camera în care a intrat era destul de aglomerată, așa că s-a oprit 
lângă ușă, cu inima bătându-i nebunește, căutându-l cu privirea pe 
James. Când și-a dat seama că nu era acolo, profesorul Morgan 
ajunsese lângă ea și o prezenta unui grup apropiat. Capul începu în 
scurt timp să-i vâjâie în timp ce încerca să facă legături între numele 
persoanelor și domeniile lor de activitate. Era o organizaţie 
cosmopolită, marea majoritate fiind alcătuită din americani și britanici, 
dar mai erau și mexicani și câțiva francezi. Erau foarte puţine femei în 
afară de ea și de Grace Morgan. Singura care părea să aibă o funcţie mai 
însemnată era doctor Anna Lang, o femeie cu figură calmă, în jur de 
patruzeci de ani, care părea să trăiască într-un vis nesfârșit al semnelor 
— unica ei pasiune. 

Celelalte femei erau nevestele arheologilor de la Institut, iar 
Gabrielle dădu stânjenită mâna cu ele. Se părea că nimic nu-l 
împiedicase pe James s-o ia cu el în Mexic. Nimic în afară de 
încăpățânarea lui. Încercase să-i găsească scuze că o lăsase acasă din 
respect față de confortul pe care-l avea acolo. Dar deși condiţiile de la 
Institut erau oarecum spartane, nu se potriveau deloc descrierii pe 
care i-o făcuse James. 

Era atât de adâncită în gânduri, încât abia când profesorul Morgan 
a terminat prezentările, și-a dat seama că pentru el rămăsese tot 
domnișoara Christow. Se îmbujoră de rușine la gândul că trebuia să-i 
spună adevărul. Dar trebuia totuși să găsească un loc mai retras pentru 
a face asta. 

Cina a fost o experienţă delicioasă: supă urmată de friptură cu 
garnitură de avocado și mazăre coaptă. Gabrielle se simți sătulă după 

ce termină toată mâncarea și refuză discret desertul care i se oferea. 

— N-aș mai putea mânca și altceva, îi spuse ea lui Grace. Încă o masă 
ca asta și va trebui să-mi cumpăr o garderobă nouă. 

— Da, avem o bucătăreasă bună, fu de acord Grace. Dar nu cred că 
e cazul să-ţi faci probleme în privinţa greutăţii. Ba chiar sunt de părere 
că ai mai putea lua câteva kilograme în plus. Iar în ceea ce privește 
hainele noi, nu trebuie să pleci acasă înainte să-ţi cumperi un ipil. Sunt 
cămășile brodate pe care le poartă femeile pe aici, răspunse ea la 
privirea întrebătoare a fetei. Sunt destul de lungi ca să le porti ca rochii, 
asta în cazul în care ai picioare frumoase care să-ţi permită. Ale mele 
nu mai sunt cum erau odată, adăugă ea cu regret. 

Gabrielle se descurajă puţin la auzul posibilei sale plecări, dar se 
detensionă și încercă să-i răspundă femeii pe un ton calm și prietenos. 
— Nu prea am avut timp să merg prin magazine, recunoscu ea. 

— Atunci, nu trebuie să ratezi piața Municipală, spuse femeia 
zâmbind. Acolo se vând de toate. Trebuie să găsim pe cineva care să 
meargă cu tine acolo. Poate Shuan... 

— Oh, nu trebuie să-l deranjati. Serios, pot merge și singură. N-aș 
vrea să-i mai creez și alte neplăceri doctorului Lennox. Deja i-am dat 
destulă bătaie de cap, protestă ea, simțind cum îi revine culoarea în 
obraji. 

Grace Morgan o privi încurcată. 

— Ei, bineînţeles că n-aș fi făcut una ca asta. Nici n-aş îndrăzni. 
Shuan a fost atât de ocupat cât Dennis a fost bolnav. Sunt sigură că 
n-ar avea timp să se plimbe prin oraș. Dar speram să știe el pe cineva 
care să-ți arate împrejurimile. Aș face asta chiar eu, dar mă ocup de 
munca de secretariat a lui Dennis. 

Gabrielle se mustră pentru stupidiatea ei. De parcă ar fi fost posibil 
ca Shuan Lennox să fie ghidul ei în timp ce ea mergea la cumpărături. 
Era un gând ridicol. 

Cafeaua fu servită într-o sală mare, folosită de toţi membrii ca loc 

de recreere. Uşile erau deschise și dădeau în grădina frumoasă, de 
unde se auzea clipocitul apei din fântână. Înăuntru nu pătrundea 
briza, dar Gabrielle era mulțumită totuși că existau câteva ventilatoare 
care să-i mai răcorească pe cei prezenţi. Căută în poșetă și scoase un 
şerveţel cu care își șterse de pe frunte câteva broboane de transpiratie. 

— Te deranjează umiditatea, domnişoară Christow? auzi ea o voce 
ironică în spate. Te asigur că aici sunt condiţii mult mai plăcute faţă de 
cele din pădurea tropicală. 

Gabrielle se încordă, punând șerveţelul la loc în poșetă. Shuan 
Lennox nu fusese prezent la cină, din câte observase ea, cu mulțumire. 
Dar își zisese că ar fi fost prea frumos să treacă seara fără să-l mai vadă. 
Amintirea a ceea ce s-a întâmplat între ei de curând o făcea să nu-i 
poată accepta prezenţa în niciun fel. 

— Nu trebuie să-ţi faci griji pentru mine, doctore Lennox, spuse ea. 
Până când expediţia va pleca, voi fi complet adaptată la asemenea 
condiţii. 

Zâmbetul lui ironic îi juca pe buze, când vru să mai spună ceva, fu 
întrerupt de tânără care îl reduse la tăcere ridicându-se cu pretextul de 
a-și pune pe masă ceașca goală. Se simţi dintr-o dată extrem de obosită 
și o durere de cap părea să nu-i dea pace. Decise să ia o gură de aer în 
curte înainte de a se scuza ca să urce în cameră. 

leşi afară și simţi din nou liniștea care o întâmpinase în urmă cu o 
zi în aceeași curte. O pasăre scoase un strigăt ascutit iar Gabrielle simti 
un fior. 

Se simți aproape ușurată când auzi pașii care o urmară pe trepte, 
deși știa cine venise după ea. 

— Eşti un om foarte insistent, doctore Lennox, spuse ea peste umăr. 

— Iar tu ești foarte pregătită să tragi concluzii greșite. De fapt, m-a 
trimis Dennis să te caut. Vrea să vorbească cu tine. 

— Înţeleg, spuse ea, multumind întunericului că îi ascundea obrajii 
stacojii. Mulţumesc. 

— Pentru nimic, veni răspunsul lui, după care spuse: toate astea pot 
înceta, dacă vrei. 

— La ce te referi? 

— Adică, poate am putea ajunge la un armistițiu pe perioada scurtă 
cât stai aici. Cine știe? Poate chiar va fi plăcut... 

— Sunt aici ca să muncesc, doctore Lennox. Nu ca să fiu distracţia 
cuiva, nici măcar a unui om remarcabil ca tine. 

— Doamne, dar ce limbă afurisită ai! Asta e reacţia pe care o ai faţă 
de orice bărbat care-ţi arată că ești atrăgătoare? Sau doar ceva la mine 
îţi trezește acest impuls? 

Tânăra simţi cum lacrimile nu mai aveau mult și-i inundau din nou 
faţa. Spuse doar: 

— Aș prefera să nu vorbesc despre asta. Te rog să mă scuzi acum. 
Profesorul Morgan mă așteaptă. 

Dar Shuan n-avea nicio intenţie să se dea din calea ei. 

— Nu e nicio grabă, își împreună mâinile și o studie, încruntat. Mă 
intrigi, Gabrielle, cu imitaţia asta a unui ghețar. Pentru că cel puţin știu 
sigur că e o imitatie. 

Fata simți un fior de gheață pe șira spinării, de parcă mâinile lui ar 
fi cercetat-o din cap până-n picioare și nu ochii sfredelitori. 

Își ridică bărbia într-o încercare de a-l sfida. 

— Ceea ce e mult mai evident, nu ţi-a trecut deloc prin minte, 
doctore Lennox, nu-i așa? Poate că pur și simplu nu te găsesc atrăgător. 

— Poate că nu, răspunse el pe același ton sfidător. Dar e cu 
siguranţă o teorie pe care abia aștept s-o testez. 

O privi lung și intens, iar fata se dădu un pas înapoi, simțind cum 
pumnii încleștaţi îi amorțesc de durere. 

— Nu! Te rog! spuse ea, mai mult pentru sine, pentru a-și opri 
tremurul nervos pe care nu și-l putea explica. 

— Dacă faci apel la natura mea bună, te avertizez, Gabrielle, că nu 
există. 

Făcu o pauză, apropiindu-se de ea. Părea o panteră gata să-și atace 
prada, iar Gabrielle își dădu seama că nu prea avea la cine să apeleze 
ca să se salveze din ghearele ei. 

— În felul ăsta îţi tratezi toate colegele, doctore Lennox? 

— Nu, zâmbi el slab, dar oricum, tu nu ești colega mea. 

— Dar soțiile colegilor tăi sunt pentru tine de neatins? 

— Firește, spuse el cu voce suspicioasă. De ce întrebi? 

Fără să scoată un cuvânt, îi arătă mâna stângă. Strălucirea verighetei 
îi atrase imediat atenţia. 

— E real, sau doar o formă de precauţie contra avansurilor nedorite? 

— E real. 

— Înţeleg. Din punct de vedere fizic, nu se mișcă niciun centimetru, 
dar psihic, părea departe de ea. Cu siguranţă, ai un soţ incredibil de 
tolerant. Sau poate că nu-i pasă că ai străbătut atâta cale ca să-ţi riști 
viața alături de niște străini. 

— Nu e chiar așa... 

— Da? Atunci, spune-mi, Gabrielle, cum e? Povestește-mi despre 
căsătoria asta fantastică a ta care poate să meargă între două 
continente. O privea cu ochi furioși și reci, dar tânăra încercă să-și 
menţină calmul. Aș vrea să-l cunosc pe soţul ăsta unic al tău și să aflu 
ce-l determină să se poarte astfel. Cum poate să suporte să nu te aibă 
în preajmă, să te scape din brațe mai mult de cinci minute, mai ales să 
te lase să pleci într-o expediţie plină de bărbaţi. Toate astea sunt peste 
puterile mele de înţelegere. 

— E o întrebare foarte bună, doctore Lennox. Și poate că amândoi 
am putea să i-o punem imediat cum se întoarce. 

— Ce naiba spui acolo? 

— Nu m-ai întrebat care mi-e numele de femeie căsătorită. Poate 
te-ar ajuta cu ceva dacă ţi-aș spune că e Warner? 

Gata! O spusese. Nu la timpul potrivit și nici în condiţiile în care 
sperase s-o facă, dar acum se simţea eliberată. 

Ochii lui se îngustară și o prinse nervos de braţ. 

— Ești...soţia lui James Warner? 

— Da, doctore Lennox, spuse ea, privind curioasă trăsăturile 
întunecate ale bărbatului. 

Începu să înjure încet și aprig și porni în grabă spre intrarea în 
Institut, târând-o după el pe Gabrielle. 

— Unde mergem? întrebă ea, încercând să se elibereze din mâinile 
lui de oţel. Dar orice efort era în zadar. 

— Să-l găsim pe Dennis. N-o privi. Sau poate te gândeai că 
informaţia asta ar putea rămâne micul nostru secret? 

Se cutremură la auzul vocii lui dure și impersonale. 

Fu lăsată singură în biroul privat al profesorului Morgan, în timp ce 
Shuan Lennox ieși să-l găsescă pe bătrân. Gabrielle se așeză tremurând 
pe unul dintre scaunele din fața biroului. Nu intenţionase să-și 
dezvăluie identitatea astfel. Toată vina o avea acest Shuan Lennox care 
o tot sâcâise, o tulburase şi o făcuse în cele din urmă să mărturisească. 
Cât de umilită se simţise când îi pusese întrebarea care o frământase și 
pe ea atâtea nopti la rând. Cum de acceptase James să se despartă de 
ea? 

Amărăciunea amintirilor fu întreruptă de apariţia profesorului 
Morgan în pragul ușii. 

— Doamna Warner? 

Fata ridică privirea, încercând să afișeze un zâmbet slab pe buzele 
tremurânde. 

— Îmi cer scuze, domnule, îmi dau seama că ar fi trebuit să vă spun 
imediat... 

— Da, cred că așa ar fi fost firesc. Traversă camera și ajunse lângă ea, 
privind-o îngrijorat. 

— Vedeţi, mă aşteptam să-l găsesc pe James aici. N-am știut ce ar fi 
bine să fac. 

— James a ştiut că vii? 

— Nu v-a spus nimic? 

— Nu, altfel te-ai fi bucurat de o altfel de primire. 

— Dar i-am scris două scrisori. Un sentiment de regret îi dădea 
târcoale, văzând că presupunerile ei fuseseră bune. 

Profesorul Morgan se duse la birou și descuie unul dintre sertare. 
Scoase un teanc de scrisori prinse cu panglică albă, dintre care alese 
două. I le înmână în tăcere. Gabrielle se uită la ele nedumerită. 

— Dar nici n-au fost deschise. 

— Nu, ambele au sosit după ce James a plecat de aici. 

— Dar nu puteau fi trimise mai departe? 

— Bineînţeles, dacă ştiam unde se află. 

— Nu înţeleg. 

— Chiar așa să fie, doamnă Warner? Shuan Lennox traversă camera 
și se sprijini de biroul profesorului Morgan. Speram că poate ne ajuţi 
să înţelegem. 

— Îmi pare rău...spuse ea, trecându-și degetele tremurătoare prin 
păr. Eu nu... 

— Ai venit să-l vezi pe James, continuă el, dar nu e aici, deci, care e 
umătoarea ta mișcare? 

— Următoarea mea mișcare, așa cum spui, doctore Lennox, va fi să 
încep munca pentru care am fost trimisă aici. Și vă garantez că 
problemele personale nu-mi vor afecta deloc activitatea... 

— Doamne, dar ce rece ești! spuse Shuan râzând către profesorul 
Morgan. Soţul i-a dispărut de pe fața pământului și ea se preocupă 
doar de revista care a trimis-o aici. 

— A dispărut? întrebă ea pe profesorul tăcut. Am crezut că James 
lucrează în altă parte o perioadă. Poate în Villahermosa. 

— Ai ştiut că a fost la Villahermosa? Oare era imaginaţia ei sau ochii 
aceia deveniseră aprigi în spatele lentilelor. 

— Una dintre fetele de la birou, Isabella, mi-a spus-o. A spus că 
trebuie să fie acolo, cu tine. Se uită la Shuan Lennox. 

— Are dreptate, iar tu n-ai pierdut deloc timpul, nu-i așa? Shuan 
Lennox luă o țigară dintr-o cutie de pe birou și o aprinse. O privea cu 
ochi reci. Am fost acolo, cu ceva timp în urmă, alături de doctor 
Warner. L-am lăsat acolo și nimeni n-a mai auzit nimic de el de atunci. 

— Dar de ce? întrebă ea privind când pe unul când pe altul. N-ar fi 
fost mai bine pentru el dacă s-ar fi întors aici? 

— Poate, Shuan Lennox trase din țigară. Dar vezi, doamnă Warner, 
au fost câteva probleme în Villahermosa. 

— Ce fel de probleme? 

— Cred că ai putea spune că ne-am certat, spuse el, ridicând 
nepăsător din umeri. 

— Înţeleg. Privindu-l chiar înţelegea. Era imposibil să nu se întâmple 
aşa ceva între doi oameni atât de diferiţi. Shuan Lennox și vitalitatea lui 
și James cu ideile lui învechite și demodate. Nici măcar interesul 
comun în istoria mayașă nu i-ar fi putut împăca. 

— Te simti bine, doamnă Warner? Vocea profesorului Morgan venea 
parcă de departe, lungă și impersonală. Shuan, poate niște coniac... 
du-te și caut-o pe soţia mea... 

— Nu, spuse Gabrielle, ridicând o mână, forțându-se să revină la 
realitate, la camera aceea și la ostilitatea ciudată care părea c-o 
înconjoară. Sunt bine. Doar că...a fost ca un șoc. N-aveţi nicio idee 
unde ar putea fi James? 

— Ciudat! spuse Shuan Lennox aproape imdiat. Și eu voiam să te 
întreb exact același lucru. 

Fata îi privi cu ochii măriți de uimire. 

— Dar v-am spus deja. Am crezut că-l voi găsi aici. Aproape că zisese 
"așteptându-mă pe mine", dar se opri la timp, pentru că știa că lucrul 
ăsta ar fi fost imposibil, chiar în condiţiile în care James n-ar fi fost 
plecat. 

— Vezi tu, spuse din nou, profesorul Morgan. Noi acum nu mai știm 
ce să credem. Pe de o parte suntem preocupați de James pentru că nu 

ştim de unde să-l luăm, iar pe de altă parte apari tu, care pretinzi că ești 
reprezentanta trimisă de revistă, iar acum usii că ești soţia lui James 
Warner. 

— James n-a pomenit niciodată de mine? Era ciudat cât de puţin o 
durea lucrul ăsta. 

— Oh, bineînţeles că ştiam că e căsătorit. ÎI cunoaștem de ceva timp. 
Dar aveam o altfel de imagine despre soția lui. O privi suspicios. De 
exemplu, habar n-aveam că te ocupi cu fotografia. 

Gabrielle era tăcută. N-avea nicio dorință să relateze circumstanţele 
căsniciei sale, mai ales știindu-l de faţă și pe Shuan Lennox. Ar fi fost 
umilitor să le explice cât de puţin comunicau cei doi ca soţi. Ridică 
privirea și se uită drept la profesorul Morgan. 

— Este...mai degrabă o nouă ocupaţie pentru mine. 

Shuan Lennox pufni: 

— Mă gândeam eu. 

— Dar sunt calificată pentru munca asta. Se uită la el scrutător. Chiar 
crezi că Vision m-ar fi trimis aici dacă aș fi fost atât de incompetentă 
precum insinuezi? 

Profesorul Morgan oftă, împingându-și ochelarii pe creștet. 

— Presupun că n-ai scrisoare de recomandare. 

Un moment, Gabrielle nu înţelese despre ce era vorba, dar Shuan 
Lennox o lămuri îndată. 

— Dovezi, doamnă Warner! Dovezi că ești cine pretinzi și că știi să 
faci fotografie. 

Se ridică furioasă în picioare. 

— Nu vreţi să vă arăt şi certficatul de căsătorie? întrebă cu vocea 
tremurând de furie. 

— Poate că n-ar fi o idee atât de rea. 

Nu știa cum avea să reacționeze profesorul Morgan la izbucnirea 
bărbatului mai tânăr, dar oricum spera să-l reducă la tăcere și să-și 
ceată scuze pentru comportamentul lui neadecvat. Însă bătrânul nu 

făcu nimic din toate astea, ci rămase tăcut, aprobând oarecum 
izbucnirea colegului său. 

Gabrielle se simţea foarte umilită. Furia pusese stăpânire pe ea și 
cu toate astea, se simțea nedumerită și singură. Toate astea erau mai 
rele decât tot ce i se întâmplase până acum. Nu o credeau. Lui Shuan 
Lennox aproape că-i înţelegea motivele. Între ei se iscase de la început 
un război tacit pentru...ce? Pentru respect de sine, oare? Încercă să 
gândească la rece toate astea. 

Când se crezu în stare să vorbească, spuse încet: 

— Mă duc să aduc dovezile pe care mi le cereti. 

Pe scări, se întâlni cu Grace Morgan. 

— Draga mea, te-am căutat peste tot, începu femeia mai în vârstă. 
Sper că Shuan și Dennis nu-ţi strică seara cu discuţii obositoare. Ar fi 
păcat, mai ales că... 

— Mai ales că e puţin probabil să rămân, nu-i așa? Gabrielle îi 
termină vorba, încercând să-i zâmbească. E în regulă, doamnă Morgan. 
Oricum, a fost mai mult un interogatoriu preliminar decât o discuţie 
profesională. Trecu pe lângă ea și intră în camera ei, unde, după ce 
stătu câteva secunde sprijinită de ușă, ca să-și recapete controlul, se 
duse spre valiză. 

Actele ei se aflau la fundul geamantanului și ca să ajungă la ele 
scoase nervoasă toate hainele, răspândindu-le pe pat. Privi supărată 
pantalonii groși și cămășile pe care le luase pentru expediţie și-și spuse 
că nu mai avea nevoie de ele acum. 

Luă dosarul și ieși în grabă pe ușă, aproape intrând în Shuan 
Lennox. 

— Oh, îmi pare foarte rău. Vocea îi era sarcastică. A durat prea mult? 
Aţi crezut că fac acum dovezile? 

Fl o luă de umeri. 

— Linișteşte-te! o avertiză el. A fost o zi a dracului de grea și n-am 
chef de isteriile tale. Dar îţi spun un lucru, domnișoară Christow, sau 

doamnă Warner, sau cum dorești să ţi se spună. Orice străin care vine 
aici, e chestionat şi i se cer acte doveditoare. Avem motive întemeiate 
să fim foarte precauţi, crede-mă. 

— Te cred, încercă ea să vorbească mai calm. Doar că mi-aş dori 
să-mi acordaţi puţină încredere. 

Îi ridică bărbia cu o mână, forțând-o să-l privească în ochi. 

— Ce te frământă, de fapt? Faptul că ne îndoim de căsnicia ta cu 
James? Doamne! Chiar trebuie s-o spun? Tu nu-ţi dai seama de nimic? 
Uită-te la tine! Tu, căsătorită cu James! dădu din cap a dezaprobare. Și 
te mai miri de ce lumea nu te crede. 

— Mă insulti, șopti ea. 

— Sunt realist. Şi am cunoscut ceva femei la viața mea. O privi în 
liniște preţ de o clipă. Femei căsătorite, fericite, acelea au o aură în 
jurul lor, răspândesc o căldură și o naturalete prin care spun că iubesc 
şi că se simt iubite. Tu n-ai asta, Gabrielle. În afară de verighetă și de 
acte, nu arăţi deloc a soţie. 

— Cum îndrăznești! șuieră ea. Poate că te surprinde să afli lucrul 
ăsta, doctore Lennox, dar nu toate femeile își conduc relaţia pe baza 
instinctelor animalice. O căsnicie presupune și alte lucruri la care 
poate nici nu te-ai gândit. Este și o parte spirituală a ei. Una amicală. 
Un schimb de interese, continuă ea, dorind din tot sufletul să creadă 
Și ea ce spune. 

— Bravo! aplăudă el ironic. Și e o parte a acestei amiciţii faptul că 
te-a lăsat la Londra, ca să recurgi la o slujbă pentru a ajunge aici? Mie 
nu-mi sună deloc a relaţie lucrul ăsta, ci mai mult a disperare. 

— James înţelege, insistă ea. Femeile nu sunt sateliți, să știi. Avem și 
noi vieţile noastre, carierele noastre. 

— Nu cred că vorbim despre același doctor Warner! 
Haide,Gabrielle. Du-te! se dădu la o parte ca s-o lase să treacă. Du-te la 
Dennis și încearcă să-l convingi că ai venit aici cu intenţii bune. Poate 
că e mai credul ca mine, dar mă îndoiesc. 

— N-ai de gând să mergi cu mine? întrebă ea. 

— Nu. Nu sunt escorta ta. Sunt niște drepturi ale soţilor pe care nici 
măcar eu nu încerc să le încalc. Noapte bună, Gabrielle. Deși, poate ar 
fi mai bine să spun la revedere. 

Se întoarse și se îndepărtă, cu un zâmbet ușor pe buze. Fata rămase 
pe loc, privindu-l. Apoi se întoarse și intră în camera ei, mergând direct 
la oglinda de la toaletă. Se privi și parcă văzu o străină care se holba la 
ea cu fața palidă și cu ochi mari, verzi și înfricoșaţi, ca ai unei pisici 
bolnave. O pată de culoare ardea în fiecare obraz. Fata care venise aici 
sigură pe ea și bucuroasă că va afla multe lucruri noi, dispăruse pentru 
totdeauna. 

— Să te ia naiba, Shuan Lennox, înjură ea cu sălbăticie, în timp ce 
lacrimile îi înceţoșau imaginea din oglindă. Naiba să te ia! 

Gabrielle stătea pe un scaun într-o parte a terasei ferită de soare, și 
încerca să se concentreze la cartea pe care o avea în mână. Unul din 
putinele lucruri care-i fusese permis de când ajunsese la Institut, cu 
două zile în urmă, fusese accesul la bibliotecă. Chiar dacă îi dovedise 
profesorului Morgan că era cine pretinsese, acesta o privea încă 
suspicios și ea se simţea tot o intrusă. Oamenii erau precauți și rareori 
o includeau în conversațiile lor din timpul meselor. Și până în 
momentul de faţă, aflase foarte puţine lucruri despre munca celor de 
la Institut, iar încercările sale timide de a fotografia pe câţiva dintre 
membrii expeditiei se dovediseră un real eșec. 

De fapt, nimeni nu era dornic să discute cu ea ceva despre 
expediţie. Gabrielle oftă și puse deoparte cartea. Să citească despre 
piramidele turn din Tikal, sau despre curtea enormă din Chichen Itza 
nu mai era necesar, fiindcă deja se afla acolo, iar toate aceste minuni 
se aflau la mică distanţă de ea. 

Dar încă nu știa dacă profesorul Morgan o va accepta ca pe un 
angajat al revistei Vision și o va lua în expediţie. Toate pregătirile erau 
în toi, iar ea era exclusă cu desăvârșire din ele. Însă era foarte 

conștientă de nerăbdarea cu care cei de la Institut așteptau plecarea. 
Până și tăcuta și insipida doctor Lang părea entuziasmată. 

Şi toate astea nu făceau nimic altceva decât să-i arate Gabriellei 
faptul că era musafir nedorit, sau parcă cea care strica petrecerile. 

Singura satisfacţie pe care o trăia, din punctul ei de vedere, era 
absenţa lui Shuan Lennox. Din niște observaţii întâmplătoare ale celor 
prezenți, aflase că acesta plecase spre Mexic, iar Gabrielle spera că, 
dacă trebuia să părăsesecă Merida, nu va mai fi nevoită să-l revadă. 

Amintirea ultimei lor discuţii încă o mai tulbura profund. Și nu din 
cauză că fusese atât de direct când îi vorbise de atracţia fizică pe care o 
simțea faţă de el, își spuse ea, convinsă. Și alți bărbaţi flirtaseră cu ea, 
dar i se păruse întotdeauna ceva plăcut și amuzant. Poate pentru că 
niciunul din ei n-o adusese la o asemenea tensiune. 

Iar dacă avea să se întoarcă în curând, aceste zile de respiro aveau 
să-i prindă bine, fiindcă poate că astfel își va mai recupera din calm. Nu 
avea de gând să se mai lase intimidată de el. 

Se ridică de pe scaun, netezindu-și cu degete tremurătoare, cutele 
fustei. Mai bine l-ar alunga pe Shuan Lennox din mintea ei și s-ar 
concentra pe dispariţia lui James, își zise ea, încercând să înlăture 
sentimentul de vinovăţie care o încerca de câte ori își amintea de soțul 
ei. 

Încă nu aflase nimic despre el sau despre locul unde se afla, iar 
colegii de la Institut nu păreau curioși sau dornici să speculeze ceea ce 
făcea. Singurul lucru pe care-l putuse afla și care o mai liniștise cât de 
cât, a venit de la profesorul Morgan, care era de părere că James a 
plecat înainte, la tabăra care deja se instalase acolo și care n-avea 
contact radio cu Institutul. 

Din câte își imagina, tabăra era un grup de cabane care ocupa un 
loc special amenajat în pădurea tropicală, o oază de liniște, unde 
echipa se putea întoarce oricând pentru odihna bine- meritată. Mai 
ales că acolo erau dormitoare cu paturi bune, și nu hamace, așa cum 

ar fi fost dacă nu existau cabanele, un cabinet medical, un laborator şi 
o cameră obscură, oftă Gabrielle. Se plimbă fără băgare de seamă pe 
terasă și privi fără ţintă la fântâna din curte. 

Dacă James se află într-adevăr la tabără, oare n-ar fi ajuns cumva 
vestea asta până la Institut? Nu și-l imagina deloc străduindu-se să 
pregătească pentru ceilalți cabanele. 

Gândindu-se la felul în care se comportase în scurta lor căsnicie, i 
se părea mai indicat să se fi retras undeva unde să se potolească după 
cearta avută cu Shuan Lennox. 

Îndepărtă o şuviţă de păr de pe fată. Se îndoia că obiceiul lui James 
de a se refugia în singurătate după o dispută era valabil doar în cadrul 
căsniciei lor. Amintindu-și de comportamentul soțului său, își dădu 
seama că, indiferent cât de nesuferit i se părea Shuan Lennox, i se 
părea firesc să nu suporte ideile învechite și preconcepute ale lui 
James, dar mai ales caracterul lui morocănos. Iar faptul că ceilalți 
membri ai echipei refuzau să discute cu ea despre el, îi întărea teoriile 
și-i demonstra că avea dreptate când își spusese că nu se bucura deloc 
de popularitate. 

De un lucru era sigură. Că pasiunea lui James pentru cultura 
mayașă era atât de mare, încât a trebuit să-și calce peste mândrie și să 
se alăture expediției. Tot ce avea de făcut acum era să-l convingă pe 
profesorul Morgan s-o accepte în echipă din două motive întemeiate: 
pentru faptul că era soția lui James și pentru că era un reprezentant al 
revistei Vision. 

În ciuda căldurii de afară, avea palmele umede și reci și simţi o 
nevoie imperioasă să-și netezească fusta. Deja amintirea lui James 
începea să se estompeze. De multe ori, i se părea dificil să-și 
amintească trăsăturile lui, chipul, glasul... Încercă pentru o clipă să și-l 
amintească așa cum îl văzuse ultima oară: în haine de un alb imaculat, 
barba rasă atent, gura mică, cu buze subțiri. Dar parcă ceva nu era în 
regulă. Ah, da, ochii. Nu erau ai lui. El nu-i avea albaștri, acoperiți de 

gene dese și mărginiți de sprâncene stufoase. Oftă când își dădu seama 
Că în mintea ei încerca de fapt să și-l amintească pe Shuan. Nu se putea 
gândi la acest bărbat. Pur și simplu i se părea inadmisibil! Ea era soţia 
lui James! Până nu se întâlneau şi nu vorbeau, ca să decidă care le va fi 
viitorul de acum înainte, îi datora măcar devotamentul pe care i-l 
jurase în momentul căsătoriei. Și mai era o chestiune de loialitate. Iar 
din câte se vedea, Shuan Lennox nu era deloc prieten cu James. Era 
greșit totul. Nu putea să-și permită să-l găzduiascătn gândurile ei. 

Tresări când auzi o voce în spatele ei: 

— Domnişoară? 

Se întoarse și o văzu pe Isabella, care o privea fără să zâmbească. 

— Aveţi un telefon... și se întoarse, presupunând din start că, dacă 
Gabrielle era interesată de apel, o va urma. 

— Un telefon pentru mine? Inima fetei începu să bată nebunește. 
Oare James luase legătura cu ea, în sfârșit? A spus cine mă caută? 

— Nu, dădu din umeri Isabella. Dar e un bărbat, domnişoară. Oh, 
vă rog să mă scuzaţi, poate ar fi mai indicat să vă spun "doamnă". 

Gabrielle ignoră tonul sarcastic al fetei. 

— Unde pot vorbi? În birou? 

— Da, spuse Isabella și-și continuă mersul agale, urmată de 
Gabrielle. Dacă James era cel care-i telefona, n-ar fi dorit ca tot biroul 
să le asculte conversaţia, dar dacă se gândea mai bine, într-un 
asemenea Institut nu prea existau astfel de secrete. 

Celelalte fete lucrau de zor la mașina de scris când intră Gabrielle. 
Au schimbat câteva priviri, apoi şi-au reluat lucrul. Însă Isabella se așeză 
la un birou, unde îi înmână receptorul Gabriellei. Fata era sigură că 
făcuse asta intenţionat, pentru că astfel putea auzi toată conversaţia. 

— Alo? 

— Gabrielle? Tu ești? 

Cu siguranță, nu era James. El nu fusese niciodată atât de 
exuberant la telefon. 

Vocea continuă: 

— Oh, Doamne, mi se pare că nu prea te simţi bine. Am făcut pariu 
cu Cathy că n-o să mă recunoști. Era Joe Benson, americanul drăguţ pe 
care-l întâlnise la hotel. 

— Nu, Joe, mă bucur că te aud. Ce mai faceţi? 

— Foarte bine. Ne-am gândit că mai bine te lăsăm să te acomodezi 
înainte să te bombardăm cu telefoanele. Cathy chiar credea că s-ar 
putea să fi plecat deja în expediţie. E în regulă dacă vorbesc despre 
asta? 

— Da, nu e nimic, doar că nu mă aşteptam să mai aflu ceva de voi. 
Asta-i tot. 

— Ei, dar am promis. Chestia e, Gabrielle, că am planificat o ultimă 
excursie înainte de a pleca spre casă și o să mergem la Chichen Itza 
mâine. Ce-ai zice dacă ai merge cu noi? 

Gabrielle oftă de încântare. 

— Oh, ar fi minunat! Dar sunteţi siguri că n-o să vă deranjez? Nu 
vreau să fiu în plus. 

— Oh, stai liniștită în privința asta! Ne-ar face mare plăcere dacă ai 
putea veni cu noi. Poţi să-ţi iei câteva ore libere? 

— Oh, da, spuse ea repede, dându-și seama că și Cathy și Joe 
credeau că deja fusese acceptată în echipă. N-o să fie nicio problemă. 

— Minunat! Cathy își amintește că e destul de departe, așa că va 
trebui să plecăm de dimineaţă. Ce zici, e bine dacă venim mâine, 
înainte de ora opt. să te luăm de la Institut? 

Gabrielle încuviință, bucuroasă. Prietenia celor doi tineri şi o 
excursie la ruinele mayașe pe care le admira atât de mult erau 
combinaţia ideală. Puse receptorul în furcă, zâmbind. 

— Aveţi prieteni în Merida, doamnă? 

Gabrielle privi faţa intrigată a Isabellei. 

— Doar niște tineri pe care i-am cunoscut la hotel, veni răspunsul 
ei. E important detaliul ăsta? 


TEMPLUL LUNII 61 


— Ah, nu, veni răspunsul fetei. Doar că nu sunteți atât de singură 
aici, cum credea domnul director. 

Era clar la ce se gândea Isabella. Credea, la fel ca și ceilalți, că 
obținuse cazarea la Institut sub false motivații. Simti că ia foc de mânie. 

— Domnul director cunoaște toate detaliile despre șederea mea în 
Merida. Poate că nelămuririle cu privire la statutul meu aici ar trebui să 
i le adresezi lui. 

Isabella dădu din mâini precipitată. 

— Oh, dar nu sunt tn măsură să vă critic, doamnă. Până la urmă, 
sunt doar o simplă angajată. 

— Poate că n-ar trebui să uiţi treaba asta! i-o tăie Gabrielle, ieșind din 
cameră. 

În drum spre dormitorul ei, pe scări, o întâlni pe Grace Morgan 
care, privind-o îngrijorată, o întrebă dacă se simţea bine. 

— Sunt bine, mulțumesc. Însă Gabrielle continuă cu hotărâre. Dar 
aș fi mai fericită când voi avea ceva de făcut. 

— Oh, e o situaţie atât de delicată, sper ca soţul meu să ia repede o 
hotărâre, spuse femeia, oftând. 

— Și eu sper asta, zise Gabrielle zâmbindu-i slab. Între timp, însă, 
cred că ar fi bine dacă aș face un tur al magazinelor și al pieţelor despre 
care mi-aţi vorbit. 

— leşi? Gabrielle era sigură că nu i se păruse o iluzie consternarea 
de pe faţa femeii cu care vorbea. Oh, draga mea, ești sigură că ar fi un 
lucru înţelept? Să pleci de una singură într-un oraș pe care nu-l cunoşti 
și în partea cea mai călduroasă a zilei... 

— Nu voi mege prea departe, îi spuse Gabrielle, care o privea 
încurcată. Simt că trebuie să fac ceva. Nu sunt obișnuită să stau tot 
timpul. Mă simt inutilă. 

— Nu crezi că ţi-ai putea amâna călătoria până mâine? Atunci, poate 
CĂ aș putea veni cu tine, sugeră doamna Morgan. 

— Mă tem că lucrul ăsta e imposibil, veni răspunsul tinerei, care 

părea din ce în ce mai uimită. Nişte cunoștințe de-ale mele m-au invitat 
mâine într-o excursie la Chichen Itza. 

Expresia de îngrijorare de pe faţa doamnei Morgan crescu. 

— Te duci la Chichen Itza? Oh, Doamne, i-ai spus asta lui Dennis? 

— Nu, spuse Gabrielle, privind-o mirată. N-am știut că am nevoie de 
permisiunea cuiva ca să pot accepta invitaţia unor prieteni. 

— Nu, bineînţeles că nu ai. Oh, Dumnezeule, ce dificil e! Oricum, 
cred că acum e cam târziu să amâni excursia, nu? 

— Mă tem că așa e. Răbdarea Gabriellei fusese deja consumată în 
altercația cu Isabella, așa că își propuse să nu mai înceapă o nouă 
dispută. Până la urmă, doamnă Morgan, nu e ca și cum mi-aș neglija 
vreuna din îndatoririle mele aici. Pentru că, ştiţi bine, n-am așa ceva. Și 
n-am crezut că va interesa pe cineva felul în care-mi petrec timpul liber. 

— Oh, nu, bineînţeles că nu e vorba de asta. Doar că noi, Dennis, 
mai ales, se simte responsabil pentru tine. 

— Vă asigur că pot să-mi port şi singură de grijă, spuse Gabrielle 
sigură pe ea, încercând să elimine din amintire ceea ce se întâmplase 
la cârciuma lui Hernandez. 

Atitudinea pe care o afișase doamna Morgan în fața unei ieșiri 
nevinovate la cumpărături continuă să umbrească gândurile Gabriellei 
și a doua zi, când era în mașina soţilor Benson, în drum spre vestigiile 
incaşe. 

În timp ce mașina gonea printre câmpurile verzi, tânăra se gândea 
că, deși nu era un oaspete binevenit la Institut, n-avea de ce s-o ţină 
nimeni prizonieră acolo. Era hotărâtă să nu lase niciuna din 
problemele ei să-i strice această zi minunată, așa că se alătură 
entuziasmului lui Joe și al lui Cathy pentru excursie. 

— La întoarcere, poate putem înnopta pe undeva, decise Joe. Nu 
trebuie să te întorci în seara asta, nu-i așa, Gabrielle? 

Tânăra ezită. O atrăgea propunerea bărbatului, dar era sigură că 
soţii Morgan n-ar fi fost atât de încântați de idee, iar ea nu dorea să-i 

supere, atâta timp cât mai avea încă o șansă de a face parte din 
expediţie. 

— Ei, trezește-te, interveni Cathy. Ea muncește aici. Ce vrei, să 
primească mustrări mâine la prima oră? 

Gabrielle nu spuse nimic, crezând că vorbele tinerei sunt de-ajuns. 
Mașina acceleră pe autostradă, printre pășuni verzi și sate mici. Era 
foarte cald, iar praful se ridica pe unde treceau cu mașina, lucru care 
făcea imposibil să deschidă geamurile, ca briza de afară să mai 
răcorească puţin aerul dinăuntru. 

A fost o ușurare când au văzut, într-un final, că se apropie de 
pietrele mari, iar Gabrielle simti cum nerăbdarea o cuprinde. Își dădu 
seama că fotografii reușiseră să imortalizeze doar părţi din acest 
monument măreț. Mai erau câteva grupuri de turiști acolo, unii veniţi 
ca și ei de mai departe și alţii, cazaţi la fermele din apropiere, care în 
această perioadă a anului erau mereu căutate de turiști. 

Gabrielle se temea ca nu cumva Joe și Cathy s-o poarte după ei din 
clădire în clădire, dar se liniști când văzu că, la fel ca toţi ceilalți, erau 
toropiţi de căldură. Au căutat toţi trei un loc mai răcoros și l-au găsit 
sub niște pietre care păreau un adăpost binevenit pentru arșița de 
afară. La cea mai mică mișcare, Gabrielle simţea cum îi șiroiesc pe spate 
broboane de sudoare. 

Vechiul oraș Toltec părea să emane un aer de grandoare care-i 
impresiona pe toţi cei care-l vizitau. 

— Am crezut că e mai mare, spuse Cathy, oarecum dezamăgită. 
Poate e doar o impresie de-a mea. După ce am văzut Palenque, toate 
mi se par mai mici. 

— Înţeleg ce vrei să spui, draga mea, răspunse Joe. Dar are același 
efect, când le vezi; fiecare parcă îţi transmite un fior pe şira spinării. 
Intrăm să aruncăm o privire la templu? E mai răcoare acolo și, plus de 
asta, scăpăm și de muștele astea, zise el, plesnind una pe gâtul lui. 

Cathy se întoarse spre Gabrielle. 

— Ştii, noi avem o cremă, care se spune că alungă muștele și tântarii. 
Noi știm treaba asta, iar comercianții de asemenea, numai că cineva ar 
trebui să informeze și gângăniile astea. 

Gabrielle începu să râdă și intrară cu toţii în templu, având grijă să 
nu se lovească de pereţii înguști. 

— Retrag tot ce am spus, zise Cathy după un timp, când reuși 
într-un final să vorbească. Tronul mare și impunător, de jaguar, era 
acoperit în întregime cu pietre de jad care luminau spectaculos 
încăperea. E un lucru minunat! Și are culoarea sângelui. 

— Pare să distrugă aspectul culturii mayașe, înainte de cucerirea 
spaniolă, spuse Gabrielle. Din toate documentele pe care le-am citit 
reiese că oamenii de aici erau intelectuali modești, dar asta este un 
lucru prea violent și sălbatic. 

Joe stătea lângă un perete care dădea în altă încăpere. 

— Poate că nu e culoarea sângelui, zise el, dar ceva îmi spune că așa 
au vrut ei să fie. 

Au mers printr-un tunel îngust, până au intrat într-o cameră mică, 
unde domina o statuetă din piatră, cu trăsături greu de deslușit. 

— Ce Dumnezeu e asta? întrebă Cathy. 

— Este Chacmool, o statuetă a zeului ploii, Chac, spuse Gabrielle. 
Se pare că era folosită ca altar de sacrificiu. Când cineva era sacrificat, 
inima persoanei respective era tăiată în două și pusă în acea scobitură. 

— Nu mai spune! Și eu credeam că aici îi inecau pe oameni! 

— Făceau și asta. Chac cerea tot felul de sacrificii, spuse Gabrielle, 
căreia nu-i plăcea deloc felul în care o privea statuia, cu ochii ei de 
fildeș. Simţeau că trebuia mereu săturată cu sânge. Zâmbi. Și din câte 
mi se pare, influenţa ei se mai resimte și acum. Acum câţiva ani, când 
arheologii săpau la Fântana Sacră, s-au întâmplat o serie de lucruri 
inexplicabile: o vreme neprielnică și nefirească pentru acea perioadă, 
echipament care dispărea din senin, chiar vieţi puse în pericol din 
motive banale. Muncitorii de aici spuneau că zeul Chac protejează ce 

e al lui. 

— Sunt sigură că a avut și cum, spuse Cathy, care adăugă: acum aș 
vrea să mă întorc la muște. Dintr-o dată, mi se par mai atrăgătoare 
decât locul ăsta care îmi dă fiori. 

Pe Gabrielle o dureau picioarele când s-au așezat la o masă de la un 
restaurant micuţ, aproape de templu. Fiecare articol de îmbrăcăminte 
părea lipit de piele, iar oasele și mușchii o dureau. Urcaseră treaptă cu 
treaptă, până în turnul castelului, ca să mai privească o dată Chichen 
Itza, așa cum trebuie să-l fi privit, cu secole în urmă, conchistadorii 
spanioli. 

— În după-amiaza asta vom merge la Fontana sacra, să aruncăm o 
privire, nu-i așa? întrebă Cathy, mâncând cu poftă. 

— Cred că pentru mine e un efort prea mare, spuse Joe. Ce-ar fi să 
uităm de toate astea și să dăm o fugă pe țărm? Trebuie să fie pe aici pe 
undeva un telefon de unde Gabrielle poate suna ca să-și anunţe șeful 
că nu va veni la noapte la Institut. Până la urmă, cu toţii avem dreptul 
la câteva zile libere din când în când. 

— Nu şi când n-ai de făcut de fapt niciun fel de muncă, oftă 
Gabrielle. Mulţumesc oricum, Joe, dar mai bine nu m-aţi pune la 
socoteală. Dar nu vă opriți din cauza mea. Pot lua un autobuz spre 
Merida. 

— Nici să n-aud de așa ceva, spuse Cathy îngrozită. O să te ducem 
noi acasă. Dar mai întâi vreau să văd Fântâna Sacră şi dacă Joe n-are 
chef să vină cu noi, poate rămâne aici, să tragă un pui de somn. 

— Cum vrei, iubito, dar dacă o să cazi în ea, să nu mă strigi pe mine 
să vin să te salvez. Nu vreau să am parte de vreunul din blestemele lui 
Chac. 

— Of, bărbaţii ăștia, bombăni tânăra în timp ce se îndepărtau de el. 
Gaby, poți să-mi spui să-mi văd de treaba mea, dar nu pot să nu te 
întreb un lucru. Acum porţi verighetă, iar când ne-am întâlnit prima 
oară pot Să jur că n-o aveai. 

Gabrielle ezită puţin. Până la urmă, Cathy părea o persoană drăguță 
și binevoitoare, dar rămânea tot o străină în multe privințe, așa că 
Gabrielle ezită s-o considere foarte apropiată de ea. 

— Sunt căsătorită, admise ea, după un moment de tăcere. Dar în 
momentul ăsta suntem oarecum separați și din cauza asta nu port 
întotdeauna verigheta. 

— Ei, se mai întâmplă, spuse Cathy, dând din umeri. Eu am avut 
noroc, dar nu mă păcălesc singură zicându-mi că toate astea vor tine la 
nesfârșit. Cum să-i ţinem lângă noi dacă vor să plece? 

Și cum să-l ţii lângă tine dacă n-a fost acolo niciodată? gândi 
Gabrielle, mergând tăcută alături de Cathy pe poteca ce ducea la 
Fântâna Sacră. 

Când au ajuns, tânăra nu era pregătită pentru ceea ce i s-a înfățișat 
înaintea ochilor. Se aștepta la o groapă micuță, unde să vadă cum 
strălucește apa din adânc. Nicidecum la o scobitură în pământ cu un 
diametru de peste o sută de metri, prin care se putea vedea o apă 
adâncă şi amenințătoare. Gabrielle simţi cum i se strânge stomacul 
gândindu-se la câte văzuse această apă de-a lungul timpului. Aici 
fuseseră sacrificați oameni — fete și băieţi — din dorinţa zeului ploii. 
Bebelușii fuseseră jertfiți cu mare onoare, aruncaţi în apele dornice să 
le ia viaţa. Ştia prea bine lucrurile astea. Citise despre oasele 
descoperite acolo și era sigură că apa înecase oameni nevinovați de la 
care căpătase doar groaza în fața mortii. 

O trecu un fior și se întoarse. Nu-și luase aparatul cu ea. Nu avea 
nevoie de amintirea unui asemenea loc. Oricum, niciodată nu i se va 
șterge din memorie. Se mișcă fără să bage de seamă și prinse o 
pietricică sub sanda. Se dezechilibră și văzu cu groază cât de aproape 
era de apă. Dar cineva o prinse de umeri și o aduse într-o poziţie care 
o ferea de pericol. Undeva, aproape de ea, o auzi pe Cathy scoțând un 
strigăt de îngrijorare și o văzu alergând spre ea. Gabrielle privi 
nedumerită faţa celui care o salvase. 

— O altă virgină sacrificată zeului? Zâmbetul lui Shuan Lennox era 
plin de ironie. Din toate punctele de vedere, e cam târziu pentru un 
asemenea lucru, nu-i așa? 


Capitolul 4 


Gabriellei nu-i venea să creadă ce vedea. 

— Tu! Dar ce faci aici? Parcă erai în Mexic... 

— Am fost, iar acum sunt aici. E oare vreun motiv pentru care n-ar 
trebui să fiu? 

Gabrielle dădu ușor din cap. Dintr-o dată, își simţea gura uscată. 

— Cred că niciunul, spuse ea, fără entuziasm. Doar că nu-mi 
imaginez ce te-ar mai putea interesa la Chichen Itza. A fost destul de 
cercetat de arheologi, așa că mi se pare că te-ar atrage mai mult alte 
ruine. 

Shuan Lennox zâmbi, dar acest lucru nu-i alungă duritatea din 
privire. 

— Poate, spuse el. Pe de altă parte, mă gândesc că poate mai are 
unul sau două secrete să-mi divulge, asta dacă știu să aştept. 

Cathy ascultă răbdătoare ce spunea Shuan, dar până la urmă nu se 
abținu să nu întrebe: 

— Deci, până la urmă, cine ești? 

Gabrielle văzu privirea sceptică pe care bărbatul i-o aruncă tinerei. 

— Desigur, am uitat, voi doi nu vă cunoaşteţi. Cathy, acesta este 
doctor Lennox, de la Institutul unde lucrez. Doctor Lennox, ea e Cathy 
Benson, o prietenă de-a mea. 

— Eşti șeful ei? întrebă tânăra. 

— E o întrebare destul de bună, spuse bărbatul. 

Gabrielle încercă să se calmeze și, îndepărtând cu degete 
tremurătoare o șuviță de pe frunte, încercă să-i răspundă. 

— E greu de spus. Încă... n-a fost stabilit lucrul ăsta. Nu știu pentru 
cine voi lucra. Continuă să-l privească pe Shuan, așteptând ca dintr-o 
clipă în alta acesta să spună adevărul. 

— Oh, doamnă Warner, eşti prea modestă, sau îţi place să păstrezi 
secrete? Se întoarse spre Cathy. Dar cum văd că ești o prietenă atât de 
apropiată, doamnă Benson, cred că nu se va supăra pe mine dacă-ţi 
spun că de azi este fotograful oficial al expediției spre Ixtlacan. 

Uimirea Gabriellei fu acaparată de felicitările lui Cathy. 

— Când s-a decis asta? Vocea îi tremura puţin. De ce nu mi s-a spus 
nimic înainte? 

— Dennis a luat această hotărâre în ultimele douăzeci și patru de 
ore. Ai fi fost informată în dimineaţa asta, la prima oră, dacă ai fi rămas 
la Institut. Dar, așa stând lucrurile, a trebuit să vin până aici, după tine. 
Îmi pare rău că-i stric excursia, dar deja o sesiune de fotografie a fost 
amânată din cauza lipsei tale. 

Gabrielle se îmbujoră. 

— Zilele mele n-au fost deloc pline de când am ajuns la Merida, 
doctore Lennox. ÎL privi drept în ochi. Nu cred că trebuie să fiu 
învinovăţită dacă am decis să merg să văd locurile la care visam să ajung 
încă din copilărie. 

— Bineînţeles că nu te învinovăţește nimeni, doamnă Warner. Dar 
de acum încolo, va trebui să visezi în timpul tău liber și nu în al nostru. 
Și oricum, sunt sigur că în următoarele săptămâni vei fi mult mai 
preocupată de realitate. 

Gabrielle se întoarse spre Cathy, forțându-se să zâmbească. 

— Îmi pare rău că trebuie să plec așa, dar se pare că n-am de ales. 
Cel puţin veţi putea să vă duceţi la mare fără să vă mai faceţi griji pentru 

mine. 

Cathy ezită o clipă, apoi puse o mână pe umărul Gabriellei și o trase 
deoparte. 

— Dragă, ești sigură că ești bine? Vocea ei era nerăbdătoare. Arăţi ca 
o fantomă. Cred că te-a șocat să-l vezi pe bărbatul ăsta aici. Ai prefera 
să te ducem noi înapoi? 

— Nu, serios. Gabrielle încercă să pară mai convinsă decât era de 
fapt. Sunt bine, doar că... 

— Doar că nu vrei să pleci cu acest doctor Lennox, continuă Cathy 
în locul ei. Când l-am văzut am crezut că el e... îşi lăsă neterminată 
fraza, aruncând o privire sugestivă la verigheta fetei. 

— Oh, Doamne! Nu! izbucni Gabrielle, oripilată. De unde ţi-a venit 
ideea asta? 

— Din felul în care ai reacţionat, draga mea, o privi Cathy 
pătrunzător. Dar dacă sunteți doar dușmani, atunci asta e. Deși mi se 
pare o risipă de energie treaba asta. Oricum, acum ar trebui să te las să 
pleci. Va începe să scrâșnească din dinţi în orice moment. O să-i 
povestesc lui Joe ce s-a întâmplat și o să te sunăm imediat cum pornim 
spre casă. O îmbrăţișă prietenește și-și luă rămas-bun, dispărând în 
câteva momente. 

— Eşti gata în sfârșit, doamnă Warner? Shuan Lennox veni spre ea. 
Sper că n-am stricat niciun plan pe care ti-l făcuseși cu prietenii. 

Gabrielle îl privi încurcată, încercând să-i înțeleagă ironia. 

— Nu chiar. Se făcuse o propunere să rămânem undeva peste 
noapte ca să vedem mâine mormântul lui Jean Lafitte, dar deja le 
spusesem să nu mă pună la socoteală. 

— Un comportament turistic foarte previzibil. Acum era sigură că 
ironia din glasul lui nu era doar în imaginaţia ei. Cum se face că n-ai 
pomenit nimănui de prietenia ta cu soţii Benson, când făceai pe 
neajutorata în Merida? 

— Prietenia mea cu Joe și Cathy nu e nici pe departe una apropiată, 

răspunse ea, simțind cum sângele îi clocotește în vene. I-am cunoscut 
din întâmplare la Hotelul Belen și au fost destul de drăguţi ca să mă 
invite în excursie cu ei. Și pentru că mi se părea că e o șansă unică de 
a vedea aceste locuri înainte să plec spre Anglia, am acceptat. Nu 
mi-am dat seama că este un delict, sau că ar trebui să mă port ca o 
prizonieră în timpul șederii la Institut. 

El o privi cu ironie. 

— Mi se pare, sau tonul tău e puţin cinic? Ai făcut atâtea lucruri ca 
să mă convingi că ai venit aici ca să muncești, așa că nu m-am gândit 
nicio clipă că regiunea asta te va putea interesa și din punct de vedere 
turistic, și că te aștepți să fii tratată ca atare. 

— N-am sugerat una ca asta! se plânse ea, indignată. 

— Nu? o prinse de braţ și porniră alături înapoi, pe poteca pe unde 
veniseră. Poate că voi fi mai convins de asta în momentul în care nu voi 
mai vedea admiraţia din ochii tăi la vederea fiecărui bloc de piatră. Și, 
de-acum încolo, vreau să ţii minte că vei face parte dintr-o expediţie 
ştiinţifică unde eu voi stabili regulilei după care judec pe fiecare în 
parte. 

Ea făcu un pas înapoi. 

— Dacă profesorul Morgan crede că sunt capabilă... 

— Poate că Dennis a luat decizia asta în ciuda sfaturilor mele, dar 
ține minte că nu te va apăra în junglă, spuse el, privind-o sfidător. Asta 
pentru că nu vine cu noi. Nu poate să riște să mai facă vreodată un 
puseu de febră, fiindcă i-ar fi fatal. Eu sunt conducătorul expediției, iar 
tu mie îmi vei da socoteală. 

Vestea aceasta, deloc bună pentru Gabrielle o reduse la tăcere. Era 
un lucru care nu i se întâmplase niciodată. După un timp, întrebă: 

— Dar cum rămâne cu ajutorul meu? Profesorul Morgan mi-a spus 
că-i va scrie. Mi s-a spus că va trebui să lucrez cu el. Dacă nu va veni... 

— Ai dreptate. Dar Dennis mi-a pasat mie și responsabilitatea asta, 
răspunse el, sarcastic. E vreo problemă, doamnă Warner? Nu crezi c-o 

să facem echipă bună? 

— N-aş îndrăzni să spun ceea ce cred, doctore Lennox, zise ea 
printre dinti. 

— Nici eu, doamnă Warner, crede-mă. Am parcat jeepul lângă 
poarta templului. Nu văd vreun semn de la prietenii tăi. Văd că n-au 
pierdut deloc timpul ca să-și ia tălpășița. 

Gabriellei nu i-a scăpat tonul cinic pe care i-a vorbit și şi-a tras braţul 
din mâna lui. 

— Ai ceva împotriva soţilor Benson, doctore Lennox? 

— Ar trebui? 

— Poate e un mod inspirat să răspunzi la o întrebare cu o alta, dar 
în felul ăsta nu vom ajunge nicăieri, spuse ea, pe un ton de gheaţă. 
Încep să mă satur de aluziile despre acești oameni. Nu știu ce ti-au 
făcut soţii Benson ca să le porți atâta pică, dar dacă știi ceva ce eu încă 
n-am aflat, te-aș ruga să-mi comunici. 

Shuan tăcu preț de câteva clipe. Apoi, spuse pe ton scăzut. 

— Ce ştii despre hoţii de tezaure? 

Gabrielle se gândi puţin și zise: 

— Sunt cei care fură din ruinele care n-au fost excavate cum trebuie 
și vând lucrurile găsite în străinătate. 

— Foarte bine, o aplaudă el cu ironie. Și nici nu mă îndoiesc că o 
doamnă ca tine, care e atât de bine documentată nu știe că arheologii 
au aproape toate informaţiile de la cei care adună latex. Aceștia colindă 
jungla ca să găsească arborii de cauciuc. Uneori merg cu noi ca ghizi și 
ne cară din echipament. 

— Am auzit asta, admise ea. Dar... 

— Dar ceea ce n-ai aflat din cărți e că expedițiile din ultimii ani au 
ajuns prea târziu în locurile indicate. 

Fa îl privi cu ochii măriţi de uimire. 

— Adică alții au ajuns înaintea noastră, doamnă Warner. Acești hoţi 

de tezaure. Și nu-ți spun câte grozăvii am găsit acolo: temple profanate, 

morminte deschise și jefuite, statuete sparte. Trebuie să lucreze 
repede, noaptea, ca orice hoţi. N-au grija pe care o avem noi faţă de tot 
ceea ce e sacru. Și sunt și foarte periculoși. Dacă se întâmplă să fie 
surprinși, poate doar de un simplu băștinaș, îl omoară. Iar lucrurile au 
mers prost în ultima vreme. Acești hoți s-au organizat în grupuri și sunt 
mai greu de prins și de urmărit. 

Gabrielle își umezi buzele. 

— Nu spun că nu sunt interesată de toate astea. Dar tot nu înțeleg 
ce legătură au sotii Benson cu toate astea. 

— Poate niciuna. Poate că sunt exact ceea ce par — doi turiși care 
vizitează ruinele incașe, și cărora li s-a făcut milă de o fată singură pe 
care au întâlnit-o într-un hotel. Dar când această fată singură este 
căsătorită cu unul din cei mai influenţi oameni de la Institut, și a venit 
în Merida ca să participe la următoarea expediţie, atunci, trebuie să 
recunosc, suspiciunile mele sunt oarecum bine întemeiate. Mă întreb 
dacă ar fi fost atât de prietenoși cu orice fată. Și chiar mă întreb dacă 
orice altă fată ar fi răspuns atât de entuziasmată unei invitaţii făcute 
într-un asemenea context. 

— Cred că ești într-adevăr nebun. Refuz să cred că soţii Benson sunt 
altceva decât ceea ce par. 

— Experienţa ta de viață te-a învăţat să judeci atât de bine oamenii? 
întrebă el ironic. 

Gabrielle urcă în jeep și se așeză tremurând în timp ce Shuan 
pornea motorul. Oare chiar exista un motiv ascuns pentru bunătatea 
de care dăduseră dovadă Joe şi Cathy? De la început, nu se împăcase 
cu atenţia pe care aceștia i-o acordaseră. Dar de aici și până la a crede 
că sunt niște hoți... 

— Ai petrecut o zi frumoasă? întrebă Shuan, întrerupându-i 
gândurile. Chichen Itza s-a ridicat la înălțimea așteptărilor tale? 

— Așa avea să se întâmple, spuse ea, cu voce înceată. 

— Dar am apărut eu și am stricat totul, nu-i așa? 

— Tu ai spus-o, doctore Lennox. Dar tot nu sunt sigură de ce ai 
venit. Mi-e greu să cred că dintr-o dată, prezența mea e atât de 
imperioasă încât să trebuiască să parcurgi două sute de kilometri ca să 
mă aduci la Institut de parcă aș fi un copil fugit de acasă. 

— Chiar te așteptai să nu ne facem griji pentru tine? întrebă el 
aruncându-i o privire rapidă. Avem o oarecare răspundere faţă de tine. 

— Pot să am și singură grijă de mine, veni răspunsul ei răutăcios. 

— Da, așa cum mi-ai arătat-o și acum câteva zile, i-o întoarse el. 

— Și presupun că tu n-ai greșit niciodată în viaţa ta! Cred că e foarte 
plăcut, doctore Lennox, să poţi călători peste tot în lumea asta fără 
să-ți treacă prin minte că ai putea face vreo greșeală. 

A urmat o tăcere, înainte ca Shuan să vorbească din nou, cu voce 
rece. 

— Oh, am avut și eu destule probleme, și în ultima vreme chiar am 
făcut și câteva greșeli serioase. 

— Pui la socoteală şi cearta cu soțul meu? 

— Ah, nu, aceea nu e o greșeală, ci un lucru inevitabil. 

Fata îl privi și văzu cum trăsăturile feţei se întunecaseră. Se întoarse 
spre el și spuse: 

— De ce v-aţi certat, sau n-am voie să întreb? 

— Poţi întreba, dar sunt surprins că nu aștepți să auzi mai întâi 
versiunea lui James — dacă n-ai auzit-o deja. 

— Cum aș fi putut s-o aud? Nu l-am văzut pe James și nici nu l-am 
auzit de mult timp. Și tu știi foarte bine asta. 

— O știu, doamnă Warner? Ce știu oare? Știu doar ce alegi să-mi spui 
și oare câtă încredere pot avea în asta? 

— Acum știu Sigur că ești nebun. Ce șansă să am, ce posibilitate să 
existe ca James să ia legătura cu mine la Institut? Toate telefoanele 
primite au fost ascultate, toate mișcările mele au fost criticate de 
cineva...Se opri puţin, dându-și seama de un lucru. 

— În afară de ziua de azi, termină el pentru ea. Azi, când niște 

prieteni cam dubioși te duc la kilometri distanță de Institut, într-un loc 
unde nu puteai fi urmărită. 

— De asta ai venit? Pentru că îţi imaginai că mă întâlnesc cu James? 
Începu să râdă amar. Atunci ti-ai pierdut timpul, doctore Lennox. Chiar 
dacă James știe că sunt în Yucatan, până acum n-a făcut nici cea mai 
mică încercare să dea de mine. Iar dacă ar dori într-adevăr să mă vadă, 
ar veni la Institut. Are aceleași drepturi ca și tine să fie acolo. Nu trebuie 
să mă văd cu el în gropi și tunele. Pentru că nu e un criminal, iar eu 
sunt soţia lui. 

— Ăsta e un lucru pe care sunt sigur că n-am cum să-l uit, spuse el, 
parcă cu regret. 

— Şi mă rog, de ce James nu se întoarce la Institut? Pe tine încearcă 
să te evite, doctore Lennox? E din cauza certei? Cred că orice ar fi ar 
trebui să ştiu și eu. Am acest drept. 

— N-am de gând să vorbim acum despre drepturile pe care le ai sau 
nu în această privință. Dar, mă rog, dacă vrei neapărat să știi de ce 
ne-am certat, o să-ţi spun. A fost din cauza unei femei. 

Gabrielle tăcu o clipă, după care izbucni într-un râs isteric. 

— Și chiar vrei să cred una ca asta? 

— Poţi crede ce vrei, spuse el, dând din umeri. Dar în mare, ăsta e 
adevărul. Dar cred că ceea ce e curios, e felul în care ai spus-o. Din 
moment ce ești soţia lui, cred că îi cunoşti mai bine ca oricine 
slăbiciunile. 

Gabrielle tăcu. Își privi pumnii strânși. Nu putea crede așa ceva. De 
fapt, ce era de crezut? Sigur era o minciună. Dar, dacă se gândea mai 
bine, poate că asta era explicaţia pentru răceala pe care James o afișa 
în prezenţa ei. Oare o luase de soţie pentru că era foarte departe de 
femeia pe care o iubea și pentru că se simţea singur? Sau poate s-a 
căsătorit cu o englezoaică pentru a nu legaliza relația cu o străină? 
Începu să şi-l imagineze lângă o mexicană focoasă și pasională, poate 
singura femeie din lumea asta care i-ar fi putut distruge zidul de 

indiferență pe care îl cunoștea atât de bine și să intervină, poate chiar 
să-l ajute în pasiunea lui pentru arheologie. O trecu un fior, deși în 
mașină era destul de cald. Încercă să şi-o imagineze în apartamentul lui 
din Londra. Nu, nu se potrivea deloc. Poate că de asta o luase pe ea de 
soţie. Era tânără și neexperimentată și și-a dat seama de la început că 
n-avea să pună multe întrebări. 

Shuan Lennox opri mașina și se întoarse spre ea, cercetându-i atent 
trăsăturile. 

— Încep să mă întreb câte știi despre eminentul om de știință James 
Warner. Întâlnirea voastră, atunci când se va produce, va fi una foarte 
interesantă. 

— Dacă se va produce, spuse ea. 

— Oh, într-o zi va trebui să te întâlnești cu el. Până la urmă, toți 
avem aceeași țină: Ixtlacan. Iar James e cu siguranță acolo, înaintea 
noastră. 

Se îndepărtă puţin de ea. 

— Deci, în ciuda acestei neînțelegeri, e tot un membru din echipă, 
nu-i așa? 

Shuan o privi tăcut, scoase un pachet de ţigări din buzunarul 
cămășii și o servi. Ea îl refuză și el aprinse una. 

— E discutabil acest aspect, dacă James a făcut sau nu parte vreodată 
dintr-o echipă. Dintotdeauna l-am văzut ca pe un individ cu care se 
poate lucra cu greu. Și în plus, l-am judecat și pentru integritatea lui. 
Asta e una din greșelile de care ţi-am vorbit mai devreme. 

— Nu e o problemă de integritate. E o chestiune personală, a mea 
şi a lui James. 

Rostea aceste cuvinte mirându-se și ea de semnificaţia pe care o 
aveau. Era o femeie înșelată, și din câte se părea și părăsită, dar nu 
simtea deloc durere. Parcă ar fi avut un sloi de gheaţă în loc de inimă. 
Oare unde erau gelozia, furia, supărarea pe care ar fi trebuit să le simtă 
în asemenea clipe? Tot ce trăise până atunci era un sentiment de 

izolare și de singurătate. N-avea cum să simtă gelozie pentru un 
asemenea lucru. 

— ÎI iubeşti? veni întrebarea lui neașteptată. 

— Sunt soţia lui, veni replica ei, care nu era nici pe departe un 
răspuns la întrebarea pusă de el. 

— Iar tu eşti o soţie loială, bineînţeles. Aruncă tigara și porni 
motorul. Şi, bineînțeles, orice bărbat e nevinovat până la proba 
contrarie. Sper, de dragul tău, Gabrielle, ca James să fie nevinovat. 

Gabrielle dormi prost în noaptea aceea. Avu vise ciudate și 
chinuitoare. Se așteptase ca profesorul Morgan s-o interogheze în 
legătură cu escapada ei, dar acesta n-o făcuse, ba mai mult, în timpul 
conferinței din seara aceea, o prezentase și celorlalți membri ai 
expediției, cărora le explicase în mare cam ce fel de fotografii vor 
publica cei de la revista Vision. Dennis Morgan a mai specificat că 
sfaturile lui vor fi pe viitor doar informative, iar cel care va conduce 
expediţia va fi Shuan Lennox. Gabriellei i se părea ciudat că alti oameni 
de ştiinţă de la Institut, mult mai în vârstă şi mai experimentați decât 
Shuan, nu fuseseră aleși pentru această sarcină. Dar trebuia să admită 
că s-a descurcat de minune în timpul conferinţei. I se potrivea foarte 
bine acest statut. A prezentat succint scopul expediției, chiar cu umor 
pe alocuri, reușind să acopere cu succes întrebările tuturor celor din 
sală. Deci, putea fi drăguţ și comunicativ cu alții, dar nu și cu ea. Nu 
ştia de ce, dar parcă simţea cum un cuţit se răsucește adânc în ea. 

Când în sfârșit a ajuns în camera ei, s-a întins în pat pe întuneric și 
s-a gândit la tot ce se întâmplase de când venise în Mexic. Își dădu 
seama că niciodată nu-l iubise de fapt pe James și că legătura lor se 
numea căsătorie doar pe baza unor acte. 

Nu se gândise niciodată la atingerile lui. Asta pentru că mâinile lui 
îngrijite, cu degete scurte și unghii taiate drept, nu au atins-o niciodată 
în felul acela plăcut, care să-i dea fiori. 

Încercă să-și acopere cu perna obrajii îmbujoraţi. Oare de ce se 

gândea acum la asta? Trebuise să străbată jumătate de lume ca să afle 
în câteva secunde că dorinţa trupească nu ţine cont de respect, sau de 
cunoaștere, așa cum credea ea, cu naivitate. Nimic din ceea ce știa nu 
se aplica în cazul lui Shuan Lennox. Dar ce simţea ea pentru el? Închise 
ochii și încercă să-și reamintească ce trăise în momentul în care o 
sărutase, când o atinsese atât de ușor și totuși atât de profund încât, 
chiar și acum, când se gândea la asta, o treceau fiori, în timp ce mintea 
îi șoptea: ÎL urăsc! 

În dimineata următoare, află că el plecase. Nu i-a spus-o nimeni, a 
aflat pur și simplu dintr-o întâmplare. Fusese pusă să lucreze cu Anna 
Lang, să verifice niște liste interminabile de bagaje și provizii, inclusiv 
aparatura ei, care aveau să fie trimise înainte, la tabără. Au lucrat în 
tăcere. Anna nu era deloc vorbăreață, iar Gabrielle era mult prea 
preocupată de gândurile ei pentru a iniţia o conversaţie. Dar în același 
timp era atentă la tot ce se întâmpla pe culoar, mai ales la apropierea 
lui Shuan. Dar când, în sfârșit, au fost întrerupte, a fost din cauză că 
Grace Morgan a venit să le spună că e gata cafeaua. Gabrielle se ridică, 
dezmorțindu-și oasele, iar când ajunse la ușă, o auzi pe Anna 
întrebând-o încet pe Grace: 

— Când se întoarce Shuan de la Villahermosa? 

Se duse în sala mare unde aproape toți angajaţii Institutului erau 
deja împrăștiați pe canapele și scaune, sorbindu-și cafelele în liniște. Își 
spuse că era ridicolă preferând să iasă în hol și să privească în curtea 
luminată de soarele puternic. Și nu reușea să-și explice de ce parcă a 
simţit cum inima i-a stat o clipă în momentul când i-a auzit din nou 
numele. Oare era încântare sau panică? Dar oricare ar fi fost 
sentimentul care o încerca, nu dorea să mai aibă parte de asta. Se purta 
ca o adolescentă, într-o situaţie care trebuia tratată cu maturitate. 
Trebuia să uite de toate, în afara faptului că are o treabă de făcut, o 
treabă care îi cerea să fie aproape de acest om. Și nu era prima oară 
când trebuia să muncească alături de cineva pe care-l displăcea, gândi 


TEMPLUL LUNII 19 


ea, nelăsând loc la altă interpretare pentru fiorul pe care l-a simtit când 
a aflat că nu era în Institut. 

Și, plus de asta, era o prostie din partea ei să se simtă dată la o parte 
doar fiindcă era singura din Institut care nu știa de plecarea lui. În fond 
ce legătură aveau toate astea cu ea? Dar, adânc în sufletul ei, știa că asta 
însemna că încă nu fusese acceptată pe deplin în echipa de expediţie, 
cu toate că avea drepturi egale cu toţi membrii acesteia. 

Dar, în ciuda acestor fapte, n-avea de ce să se plângă. Toată lumea 
era drăguță cu ea, toţi îi acordau atenţie, chiar dacă nu îndeajuns de 
multă, sau nu i se confesau. Știau cu toţii că nu ceruse tratament 
special. Și cu toate astea... Ceva era la mijloc, dar lipsa de informaţii nu 
O ajuta să-și dea seama ce. Sorbi din cafeaua aromată. Hm, poate era 
doar imaginaţia ei. 

În următoarele zile, când reuși să mai prindă un moment în care să 
se gândească la tot ce se întâmplă, încercă să-și dea seama ce o făcuse 
la început să creadă că Institutul este un loc liniștit. Atmosfera era 
încărcată cu așteptare și nerăbdare, și uneori era apăsătoare. 
Majoritatea proviziilor și bagajelor fuseseră deja trimise spre tabără și 
plecase și o echipă cu oamenii care organizau lucrurile acolo. 

Până și Anna Lang începuse să glumească pe seama descoperirilor 
pe care aveau să le facă. Părea mai abordabilă în asemenea momente, 
așa că Gabrielle decise s-o întrebe care era destinaţia lor. I se părea 
stupid să întrebe un asemenea lucru, mai ales acum, când erau pe 
picior de plecare, dar fiindcă toată lumea presupusese că ea știa deja, 
nu se obosise nimeni să-i mai dea şi ei vreo informaţie. 

Anna se arătă surprinsă de întrebare, dar își reveni repede, scoase 
o hartă dintr-una din gentile ei și o desfășură pe una din mesele din 
bibliotecă. 

— Vom zbura mai întâi spre Yaxchitlan, iar de acolo vom merge cu 
vaporul pe Rio Usamacinta, unde este tabăra. 

— Dar am crezut că săpăturile se vor face în Yaxchitlan. 

— Oh, nu, dădu Anna repede din cap. Guvernul mexican a hotărât 
să menţină câteva zone neexplorate, atât cât mai e posibil. Niciodată 
n-au fost de acord cu săpăturile la Yaxchitlan. Iar călătoria asta e pe un 
teritoriu nou și necunoscut pentru mulți dintre noi. 

— Și unde se află mai exact Yaxchitlan? 

— Nu știe niciunul dintre noi, și e mai bine așa. Ne bazăm pe 
băștinașii care au făcut descoperirile iniţiale și care ne vor duce acolo. 
Tot ce am aflat de la Shuan e că acest loc se află între doi afluenţi ai 
râului Usamacinta. E un loc mai retras și poate că din această cauză 
n-a fost cercetat de oameni. 

— Da, dar cred că e greu să omiţi un asemenea loc, fu de părere 
Gabrielle. 

— Nu e chiar așa. Cred că n-ai mai fost vreodată în junglă, ca să știi 
cum e, nu? E cea mai bună formă de camuflaj care există. Dacă nu te 
pricepi, poți trece la câţiva centimetri de o piramidă, crezând că e doar 
o movilă de pământ acoperită de buruieni. Acolo, găsești peste tot 
perdele de vegetaţie, pe care, uneori, dacă îndrăznești să le 
îndepărtezi, descoperi lucruri nebănuite. 

— Crezi că aşa va fi şi în Yaxchitlan? 

— Cine știe? O spuse de parcă se și retrăsese în cochilia ei, oarecum 
rușinată fiindcă își îngăduise să-și manifeste exuberanta faţă de 
pasiunea vieţii ei. Băștinașii sunt și ei foarte entuziasmați. Numai dacă 
n-am ajunge prea târziu... spuse și tăcu, de parcă ar fi trebuit păstrată 
secretă această informaţie. 

— Te referi la hoţii de tezaure? 

— Ă...da, spuse femeia, care dintr-o dată păru că ezită să furnizeze o 
asemenea informaţie. E un lucru foarte neplăcut. 

— Doctor Lennox mi-a povestit despre acești hoţi, spuse Gabrielle, 
ezitând puţin să-i rostească numele. Spera ca Anna să nu fi observat 
reacţia ei. 

— Shuan? Da, nu mă miră. Îi urăște mai mult decât oricine. Crede 

că moștenirea incașă ne-a fost lăsată nouă, pentru a afla mai multe 
despre acele vremuri. Până acum n-am aflat mare lucru, în afară de 
cunoștințele pe care le aveau în matematică și știință, și de aceea e 
foarte important ca aceste ruine să nu fie vandalizate. Dar uite că există 
acești vulturi care mai mereu ne-o iau înainte și care distrug, orice 
dovadă, înainte de a fi cercetată atent. Iau de acolo doar ce li se pare 
important și vând lucrurile în străinătate, la niște prețuri exorbitante 
colecționarilor și muzeelor, imprăștiindu-le în toată lumea pentru a nu 
mai putea fi recuperate vreodată. Începu să râdă. Doamne, mă las dusă 
de val! Îmi cer scuze, doamnă Warner. 

— Oh, nu trebuie, spuse Gabrielle repede. Sunt de aceeași părere 
cu tine. Se uită la hartă din nou, evitând privirea uimită a Annei. Râul 
Torcido. Mă întreb dacă e într-adevăr blestemat, așa cum se spune. O 
trecu un fior gândind asta. 

— Sper să nu fie, spuse Anna rulând harta. Cred că Institutul a avut 
destul ghinion în ultima vreme. Nu avem nevoie de încă unul. 

Gabrielle încuviință din cap, deși nu știa prea bine despre ce era 
vorba. Se întreba doar dacă dispariţia lui James făcea parte din 
ghinioane. Dar ce i se părea mai curios, era că nimeni nu discuta 
niciodată acest subiect cu ea, sau nu-și dădea cu părerea asupra locului 
în care ar putea să fie. Se gândi că poate toţi o așteptau pe ea să facă 
prima mișcare. Dar după cum stăteau lucrurile la Institut, se părea că 
James nici măcar nu existase vreodată acolo. 

Din curiozitate, încercă într-o zi să intre din nou în biroul lui, dar 
plăcuța cu numele lui lipsea de pe ușă, iar camera fusese încuiată. 
Uneori, la cină, când conversaţia ataca subiecte variate, Gabrielle voia 
de multe ori să se ridice în picioare și să întrebe pur și simplu: "poate 
să-mi spună cineva ce se petrece aici?" Dar de obicei, în ultima clipă o 
părăsea curajul și nu mai făcea nimic. Probabil că ar considera-o cu toţii 
nebună. Și dacă într-adevăr exista ceva ce ar trebui să ştie, în niciun Caz 
n-avea cum să obțină astfel această informaţie, ba mai mult, i-ar 

determina pe toţi să fie mai atenţi la ce vorbesc și să se ferească în 
continuare să-i ofere informaţii. 

— Cred că vom da o petrecere pentru voi toți, înainte de plecare, 
spuse Grace Morgan într-o zi. 

Pierre Rosteau o privi zâmbind. 

— Poate chiar e o idee bună, nu? Să sărbătorim acum, în caz că la 
venire nu vom avea prilej de bucurie. 

Preţ de o clipă, atmosfera fu brusc tensionată, iar Gabrielle simţi 
mai mult ca niciodată că lucrurile nu stăteau deloc bine la Institut. 
Atmosfera era mai încordată ca oricând, iar ideea petrecerii parcă îi 
făcu pe toţi să-și canalizeze energiile spre acest eveniment care parcă 
părea mai real decât expediţia însăși. 

Așa că toată lumea începu să vorbească despre mâncare și băuturi, 
despre muzică și distracţie. Până și Gabrielle, care nu se simţea deloc 
în apele ei, se mai învioră puţin la gândul că va avea o clipă de relaxare 
înainte să înceapă nebunia. Știa ce avea să poarte. Într-una din 
incursiunile în magazinele din Merida își cumpărase un foarte frumos 
ipil, din bumbac alb cu broderie aurie. Își mai aminti că pe ultima sută 
de metri, când își făcuse bagajul, pusese și o pereche de pantaloni 
vernil, care se potriveau de minune cu această cămășuţă. Era o ţinută 
care nu ieşea în evidenţă cu nimic, dar care era totuși de bun-gust. 

În seara petrecerii, când coborî în salon, își dădu seama că din 
cauza căldurii mesele fuseseră puse în curte. Un amestec de arome îi 
ameţi simţurile de cum păși acolo, iar formaţia de muzicanți care cânta 
într-un colț despre poporul spaniol apus, o făcu să se simtă mai bine. 

— Bei ceva? Anna Lang, înaltă și întunecată în costumul ei negru, cu 
o croială sobră, o întâmpină cu un zâmbet slab. Avem tepache, dacă 
ești sigură că o suporţi, sau dacă preferi ceva fără alcool, poţi servi 
tamarindo, iar în afară de astea e bere la rece şi băuturile obișnuite. 

Gabrielle luă un tamarindo și la prima înghiţitură văzu că e prea 
sărat pentru o băutură din fructe, dar când se obișnui cu gustul, îl găsi 

chiar revigorant și proaspăt. 

Cu paharul în mână, se mută într-un loc mai retras, 
mulțumindu-se deocamdată să rămână doar un spectator. Câteva 
cupluri deja dansau energic, iar Pierre Rosteau, care dansa cu soţia sa 
scundă și căruntă, îi făcu cu mâna semn că o văzuse stând în umbră. 
Văzându-i pe toți adunaţi acolo, vorbind și distrându-se, Gabrielle fu de 
părere chiar că își imaginează că ar exista ceva ce n-ar trebui să știe. 
Aproape că se simţi vinovată că-i suspectase de așa ceva. Cu siguranță, 
erau doar fabulaţii ale imaginaţiei sale. Poate că nimeni nu dorea să 
vorbească cu ea din cauză că se simțeau jenaţi. Până la urmă, era pusă 
în situaţia ciudată de a fi ultima care află despre infidelitatea soțului 
său. Era într-adevăr o situaţie umilitoare dar, se gândi ea, nu mai 
umilitoare decât mariajul ei cu James. Cel puţin, din ceea ce aflase, își 
dăduse seama că era totuși uman în reacţiile sale, lucru de care 
începuse să se îndoiască. 

Zâmbi când ritmul muzicii trecu într-un vals mai lent, iar pe ring 
apăru Dennis Morgan cu soţia sa. Profesorul nu arăta refăcut complet, 
observă Gabrielle, dar acum zâmbea, încercând destul de bine să 
ascundă grijile care-l apăsau. 

Tresări uşor când auzi, în spatele ei o voce: 

— Domnișoară? Privind în jur, o văzu pe Rosita, fata care lucra la 
Institut, însoţită de un bărbat scund, logodnicul ei, Manuel. O plăcea 
pe Rosita care era întotdeauna zâmbitoare și care își făcea munca la 
birou mereu cu voie bună, contrastând atât de mult cu Isabella, care îţi 
dădea întotdeauna impresia că munca ei este o favoare făcută 
Institutului. Și, plus de asta, îi era și recunoscătoare pentru că o salvase 
din barul lui Hernandez. Ceva îi spunea că dacă Isabella ar fi fost în 
locul ei, n-ar fi făcut nimic s-o ajute. Așa că îi făcu plăcere să vorbească 
cu Rosita, în ciuda faptului că se înțelegeau mai greu din cauza limbii. 

Întelese curând că niciunul dintre ei nu-i înțelegea dorinţa de a se 
alătura expediției din junglă. Și cu toate că Rosita îi explica încontinuu 

lui Manuel că tânăra spera să-și întâlnească acolo soțul, acesta repeta la 
nesfârșit: 

— E periculos, doamnă, e foarte periculos. 

Gabrielle știa asta, dar s-o audă de la altcineva, parcă o făcea să vadă 
altfel situaţia. Așa că încercă să afle de la Manuel natura pericolului. 
Poate era din cauza șerpilor? Sau poate a animalelor sălbatice? Sau 
poate din cauza zeilor supăraţi că le este călcat teritoriul de către niște 
străini? Dar își dădu imediat seama că fusese o prostie din partea ei să 
întrebe una ca asta, pentru că băștinașii nu încetaseră niciodată să 
creadă în ei și orice referire la adresa lor era considerată o ofensă. 

Dar engleza Rositei nu era de-ajuns ca să-i poată explica Gabriellei 
torentul de cuvinte dezaprobatoare enunțate de Manuel. 

La un moment dat însă, din ceea ce spusese, Rosita reținu un 
cuvânt care-i dădu fiori. Râul Torcido, adică blestemat. 

— Oh, Rosita, nu înţeleg, îmi pare rău. 

— Îţi spune că cei care se apropie de zei fără respect faţă de cultura 
lor, sunt blestemați. 

Fusese atât de absorbită de discuţia cu Rosita și cu Manuel, încât nu 
băgase de seamă apariţia lui Shuan. De fapt, nici nu se așteptase ca el 
să participe la această petrecere. Stătea la câţiva pași de ei, arătând 
extrem de atrăgător în costumul lui închis la culoare, înalt și frumos de 
parcă el însuși era un zeu coborât pe pământ. O măsura din cap 
până-n picioare și zâmbea satisfăcut la ceea ce vedea. 

— Poate poţi să-i explici tu lui Manuel că n-am de gând să ponegresc 
tezaurul incaș. Tot ce vreau e să fac câteva fotografii. 

— O să încerc, doamnă Warner, dar nu ştiu dacă voi reuși să redau 
întocmai acest moment de sinceritate. Pe mine, aproape m-ai convins. 

Stătu încordată, cu pumnii strânși, în timp ce Shuan le explica 
Rositei și lui Manuel. Oricum, toată seara îi fusese distrusă. El se 
întorsese, iar meciurile dintre ei reincepuseră și era sigură că vor 
continua până când Shuan avea să lase garda jos. Se întrebă dintr-o 

dată cum ar fi dacă între ei doi ar fi o relaţie plăcută, așa cum avea cu 
Anna Lang, pe care o saluta zâmbind, sau cu Pierre Rosteau, sau cu 
americanul Craig Lesley, cu care glumea întotdeauna. Era 
conducătorul expediției, dar toată lumea îl trata de la egal la egal. Doar 
atitudinea faţă de ea era una negativă. La un moment dat, o privise ca 
pe un obiect sexual, fără creier, iar apoi, o trata cu răceală și cu un 
sentiment de dezaprobare. 

Se gândi cu ciudă că ambele atitudini o dezavantajau și erau 
nedrepte dar, în același timp, nu-i trecea prin minte ce ar putea să facă 
pentru a le depăși, sau pentru a le înțelege. Se simţea de parcă fusese 
condamnată fără să aibă parte de un proces. 

— Rostești câteva rugăciuni ca să fii sigură, doamnă Warner? 

Îşi reveni din gânduri, și-și dădu seama că toţi ceilalți plecaseră, 
și-i lăsaseră singuri. 

— Nu te speria, spuse el. Vreau doar să te invit la dans. Sau poate e 
un efort prea mare din partea ta? 

Gabrielle înghiţi cu greu, știind că ultimul lucru pe care și-l dorea 
era să fie în public în braţele lui, să-i simtă căldura corpului. 

Dar ce putea să facă? Dacă inventa o durere de cap sau o oboseală 
subită, ştia că n-avea s-o creadă, ba mai mult, îl va face să dea curs 
observaţiilor sale răutăcioase. Așa că se lăsă luată de mână și condusă 
pe ringul de dans. 

O luă în braţe și o apropie de pieptul lui, iar ea tresări. 

— Ce se întâmplă, Gabrielle? N-am nicio boală, și nici nu mușc. 

— Îmi pare rău, spuse ea, doar că nu sunt obișnuită să...dansez așa. 

— Pentru o femeie măritată, mi se pare că ai trăit o viață destul de 
retrasă. 

Nu ridică ochii ca să-i întâlnească privirea. Știa că nu-i va plăcea 
ironia din ei. 

— Deci, mâine, Gabrielle, o să-ţi vezi visele îndeplinite. 

— Nu cred că mai am multe vise de îndeplinit, spuse ea, cu voce 

joasă. 

— Şi presupun că pentru asta eu sunt vinovat. Poate că totuși ar 
trebui să-mi fii recunoscătoare. Ştii, iluziile aduc fericire doar pe 
moment. 

Vru să-i spună că acum orice iluzie i-ar face bine, dar se abținu. Mila 
lui n-o va face să se simtă bine. 

— Nu ești prea vorbăreaţă. N-ai vrea să știi ce am făcut la 
Villahermosa? 

ÎI privi încordată, și vorbi, încercând să-și menţină tonul calm. 

— Nu cred că e treaba mea, doctore Lennox. 

— Toţi membrii expediției îmi spun Shuan, spuse el. Nu crezi că 
vom isca discuţii dacă continui să mi te adresezi cu formalitatea asta 
absurdă? 

— Propui un armistițiu, doctor Lennox? 

— În curând, lucrurile astea nu vor mai avea nicio valoare. Vom 
petrece atât de mult timp împreună cu toţii, încât nu vor mai exista 
orgolii și manifestări de temperamente. 

— Îţi promit că nu vei avea de ce să te plângi de mine. De fapt, nici 
nu cred că e necesar ca noi să avem contact pesonal. 

— Afurisito! Ai uitat că trebuie să te ajut la fotografiere? 

Uitase și-i păru rău pentru asta. 

— Și de vreme ce tot ne facem promisiuni, uite, am și eu una pentru 
tine. Îţi promit că niciodată nu vei uita că m-ai cunoscut, indiferent 
dacă îţi va face plăcere sau nu. 

O strânse în brațe mai tare, parcă dorind s-o rănească, dar o 
melodie ritmată luă locul celei lente și fu eliberată. 

— Mulţumesc, doamnă Warner. A fost minunat. O privi din nou din 
cap până-n picioare, zăbovind cu nerușinare asupra sânilor și 
șoldurilor, după care îi spuse: și asta, Gabrielle, e doar pentru început. 


Capitolul 5 


Gabrielle tresări în somn și, după ce deschise ochii, mai rămase un 
minut culcată, ca să vadă ce se întâmpla. Din patul de tabără, o văzu pe 
Anna Lang dormind profund. Sunetul care o trezise se auzi din nou: 
un țipăt ascuţit care-ţi dădea fiori și care apoi se transforma într-un 
vaiet prelung. 

Se linişti când își dădu seama că maimuţele erau cele care scoteau 
asemenea zgomote. Era deja a treia noapte petrecută în junglă și nu se 
mai speria așa ușor. 

Prin ferestrele cabanei, văzu că soarele era deja pe cer și se mai 
întinse leneșă în pat, înainte de a se da jos pentru a începe o nouă zi. 

În ciuda a tot ce se petrecuse era aici, și nu regreta nimic. Crezuse 
că-l va găsi pe James. Dar nu fusese așa. Când elicopterul aterizase la 
baza taberei, nu l-a putut zări printre cei adunaţi să-i primească. L-a tot 
așteptat crezând că până seara va apărea de undeva. Dar a rămas 
dezamăgită. Nu era niciun semn că ar fi acolo sau că fusese cândva și, 
deși murea de nerăbdare să întrebe pe cineva unde l-ar putea găsi, nu 
făcu nicio mișcare în acest sens, pentru că nu știa cui să se adreseze. 
Tăcerea din Merida părea să se continue și aici. 

Singura persoană pe care putea s-o întrebe era, fireşte, Shuan 
Lennox. Dar în aceste circumstanţe, îi era imposibil s-o facă. Reușise ca 

în cele trei zile de când se stabiliseră la tabără să se ferească din calea 
lui. Cu cât se gândea mai mult la ultima lor întâlnire, cu atât se 
înspăimânta mai mult. De ce adusese vorba despre călătoria lui la 
Villahermosa? Oare căutase vești despre James? Chiar dacă ăsta ar fi fost 
adevărul, acum îi venea greu să-l întrebe despre ce era vorba. 
Conștiinţa îi spunea că trebuie să-l evite pe cât posibil. Singurul lucru 
pe care trebuia să-l facă era să se concentreze pe treaba pentru care 
venise aici. Trebuia să uite de problemele personale. 

Se ridică din pat și se uită la Anna, dar aceasta încă mai dormea 
profund. Probabil că era deja obișnuită cu aceste condiţii de cazare. 
Dar, cu toate că era o tabără, beneficiau de confort, își spuse Gabrielle. 
Simplul fapt că erau femei, le-a facilitat condiţiile de cazare. Au primit 
o cabană numai a lor, unde să doarmă și să-și ţină lucrurile, pe când 
ceilalți dormeau afară, în corturi, sau în hamace legate de copaci. Li 
s-a dat voie și ca la anumite ore să meargă doar ele să facă baie în râul 
din apropiere, iar în acest interval bărbaţii își făceau de lucru prin 
imprejurimi. 

I se amenajase chiar și o cabină unde putea să developeze 
fotografiile, iar Gabrielle era foarte încântată că nu fusese omis acest 
lucru. 

Deja începuse să facă fotografii taberei și echipei, iar când s-a 
aventurat prin apropiere, ameţită de frumuseţea arborilor și de 
vegetaţia luxuriantă, Pierre Rosteau a avertizat-o că e un mare pericol 
și i-a arătat urme de jaguar nu departe de amplasamentul corturilor. 

Se dădu jos din pat și încăltă papucii. Își aminti cu oroare cum, în 
prima lor seară petrecută acolo, când stătea la masă, un păianjen 
negru, mare cât palma ei, îi căzuse de undeva de sus, exact pe masă. 
Înlemnise de frică, dar avusese noroc că Anna Lang apăruse repede 
și-l gonise și-i confirmase că era o tarantulă, dar nu una periculoasă, ci 
una care se speriase mai mult de Gabrielle, decât invers. 

Din fericire, singurul şarpe pe care-l văzuse până atunci era unul 

mort, de culoare portocalie, spintecat în două de cuțitul unui membru 
din tabără. 

— Mare pagubă! observase Craig Lesley, privind laconic cele două 
jumătăți. 

Fără să facă zgomot, Gabrielle luă săpunul și prosopul și îmbrăcă 
niște haine subțiri. Nu era ora lor de baie în râu, dar își spuse că era 
prea devreme și oricum nimeni altcineva nu se trezise. Se putea bucura 
de o baie singură și astfel putea începe munca mai devreme. Cei doi 
băștinași care îi ghidau pe cercetători în junglă, până la ruine, 
ajunseseră târziu azi-noapte și voia să profite să le facă niște poze 
înainte de a fi solicitati pentru alte treburi. 

Până atunci reușise să-și facă munca fără să fie deranjată de alţii, și 
spera să fie așa și în continuare. 

leşi cu băgare de seamă din cabană și-i salută pe cei doi bucătari 
care erau singurii treziți și care pregăteau micul dejun. 

Gabrielle se gândea cu groază la momentul când vor pleca efectiv 
în junglă și vor fi nevoiţi să care după ei provizii și echipament. Dar cel 
mai mult o speria gândul că va trebui să meargă pe jos, kilometri 
întregi, cu un bagaj care va cântări aproape cât ea. Mersul pe jos nu 
fusese niciodată punctul ei forte și căldura și umezeala din junglă 
n-aveau cum s-o ajute să facă acest lucru mai puţin dificil. 

Nu mai știa ce să facă pentru a se menţine în formă. Oricât de mult 
încerca să se menajeze de treburile mai dificile sau să se ferească de 
soarele care moleşea aproape pe toată lumea, până la prânz era deja 
vlăguită de putere. Umiditata părea să-i pătrundă în fiecare fibră din 
corp şi-i menținea întotdeauna hainele și părul umede. 

Dar tot disconfortul a dispărut pe dată când, cu o seară în urmă, un 
bărbat i-a pus în mână o piatră veche, pe care încă se mai vedeau urme 
de unelte primitive. Tot ce citise și visase, acum se materializase în ceva 
concret. Secolele parcă se dizolvau și trecutul devenea dintr-o dată 
tangibil. 

Până și Anna Lang părea exuberantă când se pregătiră de culcare în 
acea seară. I-a spus că studiase roca pe care i-o aduseseră Francisco și 
Pablo de la ruine și, la o primă vedere, părea că face parte din altarul 
închinat zeiţei Lunii, Ixchel. 

— Majoritatea altarelor ridicate zeilor au fost găsite pe insula 
Cozumel, la mulți kilometri de acest loc, zise Anna. Și din câte îmi 
amintesc, nu s-au descoperit multe închinate acestei zeițe. Și nu există 
niciun motiv pentru care să nu fi fost la fel de venerată. A fost 
apărătoarea medicinei și a artelor și căsătorită cu zeul Soare. 

Gabrielle asculta ca în transă. Ştia foarte bine ce importanță a avut 
preamărirea Soarelui în strategia de cucerire a Americii Centrale și de 
Sud. Dar n-a știut că și Luna a avut un rol de jucat în aceste ritualuri. 
Deși întotdeauna a fost de părere că soarele puternic și dogoritor are 
nevoie de o sotie rece și misterioasă. Își dădea seama că era o fabulatie. 
Dar acum, lucrurile astea se îmbinau când venea vorba despre știință, 
într-un loc unde piramidele se amestecau cu legenda și cu miturile. 

La asta se gândea când mergea pe potecuţa care ducea la râu, 
evitând pe cât posibil tufișurile de iarbă care puteau ascunde șerpi. 
Deasupra capului său ciripeau păsărele. 

Când ajunse la râu, rămase nemișcată o clipă, admirând pacea din 
jur. Câteva maimute se jucau pe niște crengi, iar păsărelele zburau 
gureșe. 

Era un loc idilic, și era atât de ușor să uiţi de pericolele care te 
pândeau la fiecare pas. Îşi scoase hainele, agățându-le de o creangă. 
Intră în apa rece și revigorantă și începu să se șamponeze. Apa era 
curată și strălucea frumos în bătaia soarelui, iar senzaţia pe care o 
dădea pielii era una minunată. Era Paradisul pe pământ, își spuse, 
cochetând cu ideea că ar putea fi Eva. Dar îi pieri repede zâmbetul 
când își dădu seama că Paradisul avea nevoie și de un Adam... Alungă 
acest gând prostesc din minte. Înotă puţin, apoi se îndreptă spre mal. 


SA 


Trebuia să plece spre tabără înainte ca toţi ceilalți să se trezească și să 

vadă că lipsește. leşi pe mal și începu să se şteargă cu prosopul. 

Băgă de seamă că ceva se mișcă în spatele ei, în locul de unde ieșise 
din apă. Întoarse capul și văzu ceva mic și verde, cu cap de dragon. Un 
șuierat profund scoase la iveală o limbă spintecată, iar Gabrielle își 
dădu seama de pericol abia când ţipătul îi ieși de pe buze. Apoi începu 
să alerge fără să se uite pe unde calcă, sau că e în picioarele goale, cu 
prosopul care abia stătea prins pe trupul ei gol. Era conștientă doar de 
lacrimile ce-i scăldau obrajii și de sângele care părea să-i clocotească în 
vine. 

— Oh, Doamne! vocea cuiva o țintui pe loc. Vocea și mâinile care o 
prinseseră ferm de umeri. Ce dracu cauţi aici, singură? De ce tipi? Ce 
s-a întâmplat? Spune-mi odată! 

Ridică privirea și întâlni ochii negri și strălucind de furie ai lui 
Shuan Lennox. Ușurarea pe care o simţi văzându-l era aproape de 
neînțeles. 

— Făceam baie, spuse ea. 

— Văd asta, replică el cu răceală și pentru prima dată Gabrielle își 
dădu seama cum trebuia să arate, așa goală și udă, acoperită doar de 
un prosop, cu părul răvășit. Și dintre toţi bărbaţii din tabără, doar el 
putea s-o găsească astfel, își spuse ea cu ciudă, încercând în zadar să se 
acopere mai mult cu prosopul, în timp ce simţea cum valuri de căldură 
îi străbat tot corpul. 

Însă furia lui nu părea să se potolească așa ușor. 

— Parcă stabilisem orele când tu și cu Anna să veniţi să faceţi baie. 
Și îmi amintesc că am spus clar să nu se apropie nimeni de acest loc. 
A îndrăznit cineva să... 

— Nu, oh, nu...Era ceva...în apă. Un...un dragon, se opri dându-și 
seama cât de ridicolă era relatara ei. 

— Un dragon! repetă el. Arată-mi și mie acest dragon, și-l ucid eu 
pentru tine. Asta, bineînţeles dacă vrei să-l privez de această priveliște... 

— Lucrurile mele sunt jos, la râu, spuse ea cu ochii în pământ și cu 

faţa roșie. 

Shuan o luă înainte, lăsând-o să vină după el. Ea se opri să-și mai 
aşeze prosopul și când ajunse la râu îl văzu pe Shuan privind atent apa. 

— Dar era ceva...spuse ea, aproape cu disperare. Fl se întoarse ușor 
şi-i puse un deget pe buze. Încă o secundă și în apă văzură o șopârlă 
lungă care înota leneș. Gabrielle ţipă din nou. 

— Uite-ţi dragonul, spuse Shuan cu răceală. E de fapt o iguană. E 
mare, nu e deloc frumoasă, dar te asigur că nu reprezintă niciun 
pericol, dacă o lași în pace. 

— Dar arată ca un dinozaur. Bătăile inimii păreau să-și reia ritmul 
normal, în timp ce simțea cum se topește de rușine. 

— Cred că da. Ce credeai, că ai dat peste o lume dispărută? Se 
întoarse şi-i zâmbi și pentru prima oară păru amuzat. Izbucniră 
amândoi în râs. Bietul dragon, spuse el, la un moment dat. Poate 
credea că ești o altă specie de iguană și voia să ţi se alăture. Cine poate 
să-l învinovăţească? 

Dintr-o dată, Gabrielle se simţi din nou nelalocul ei, conștientă de 
singurătate și de faptul că era dezbrăcată. Se îndepărtă puţin de el și-și 
luă hainele de jos. 

— Mulţumesc, doctore Lennox. Acum, cred că o să mă îmbrac. 

— Eu nu te opresc. Își puse mâinile în șolduri și o privi. Ochii 
albaștri păreau că și-au pierdut furia, iar acum străluceau. 

— Nu pot. Nu cu tine aici. Încercă în zadar să-și ascundă tremurul 
din voce, și știa că este îmbujorată. Spera din răsputeri ca pământul să 
se deschidă și s-o înghită exact în acea secundă. 

— Tocmai pentru a evita astfel de situaţii am stabilit ca tu și Anna să 
faceţi baie împreună, la ore știute de toţi. Tu ai ales să-mi încalci 
cuvântul, așa că acum o să-mi plătești greșeala. Pot fi lucruri mai rele 
decât dragonii, frumoasă domniță. 

Începu să înainteze spre ea, iar Gabrielle, îngrozită, ridică o mână 
să-l oprească. 

— Shuan, spuse ea, ştiind că ce simţea nu era teamă, ci o emoție 
necunoscută ei până atunci. 

— Mi-ai spus pe nume, făcu el o pauză. Ai decis că e mai bine așa, 
sau ţi-ai dat seama că acum, că tot te-am ţinut goală în brațele mele, ar 
fi o prostie să n-o faci? 

— Nu eram goală, spuse ea, cu buze uscate. 

— Fi...de unde eram eu... spuse el abia șoptit. 

În jurul lor, pădurea parcă murmura, păsărelele cântau, maimuţele 
țipau, dar dintre toate astea, Gabrielle își auzea doar bătăile inimii. Veni 
spre ea. Nu i se mai citea pe față ironie, iar râsul încetase de mult. 

— A fost bine, Gabrielle, spuse el cu voce joasă. Vreau din nou. Tu, 
în braţele mele, ca atunci. 

Atingerea lui era ușoară ca un fulg. Îi acoperi cu sărutări obrajii și 
gâtul și îi ridică bărbia spre el. Îi mângâie umerii și Gabrielle simţi cum 
prosopul îi alunecă pe șold. O voce din interior îi spunea să-și acopere 
goliciunea, dar nu făcu nimic, lăsându-l pe Shuan să-i dezmierde sânii. 
Stătu nemișcată și gustă din plin senzațiile care i se ofereau. 

Buzele ei le-au căutat cu nerăbdare pe ale lui și s-au contopit 
într-un sărut pasional, în timp ce mintea tinerei lucra repede, 
trimițându-i semnale în tot corpul că-l dorește și că l-a dorit din prima 
clipă când l-a văzut, în hotelul din Merida. 

— Gabrielle...o voce o strigă din tufișuri, vocea Annei. 

— Gabrielle, unde ești? Eşti bine? 

ÎI auzi înjurând, dar când se mai calmă, răspunse: 

— E bine, Anna. Am găsit-o. E un pic speriată. Atât. 

Mâinile lui se îndepărtară de pe corpul ei. În tăcere, luă hainele de 
jos și i le întinse. 

— Mai bine te-ai îmbrăca, o anunţă repede și se întoarse cu spatele. 

Gabrielle tremura atât de rău, încât abia își putu încheia fermoarul 
de la blugi și îmbrăca tricoul. 

Când termină, rămase nemișcată, ca un copil care aștepta să i se 

spună ce trebuie să mai facă. În cele din urmă, el se întoarse și o privi. 
Bărbatul pasional care o îmbrățișase cu câteva minute în urmă și cel 
care o privea acum erau două persoane complet diferite. 

— Îti datorez scuze. Am uitat...tot uit că ești căsătorită. Că nu ești 
liberă să alegi ce doreşti să faci. Îmi pare rău. Nu se va repeta. 

— Şi dacă ţi-aș spune că sunt liberă? Liberă să fac ceea ce doresc? ÎL 
privi. Şi atunci, cum ar rămâne? 

— N-ar fi nicio diferenţă. Eşti tot soţia lui Warner. Asta e alegerea pe 
care ai făcut-o. 

— Shuan, ascultă...spuse ea timid, mergând după el. Nu înţelegi... 

— Gabrielle, te rog. Hai să încheiem acest subiect. Întoarce-te în 
tabără. 

O luă înainte, mergând îngândurat, cu mâinile în buzunare. 

— Shuan... 

Se opri și o privi. 

— Cine e femeia pentru care te-ai certat cu James? 

El o privi, dar nu ca atunci când părea să nu mai ascundă niciun 
secret pentru el, ci ca și cum i-ar fi cerut să spună ceva incredibil de 
dureros. 

— Din cauza ta, Gabrielle, spuse el, și-și reluă mersul. 

Tânăra era uimită de întorsătura pe care o luaseră lucrurile. Nu-i 
venea să creadă că, în pofida a tot ce se întâmplase, Shuan rămânea 
salvatorul ei, omul care se bucura acum de prestigiu. Asta o făcea să se 
întoarcă la locul incidentului și s-o ia de la capăt, dar de data asta ea să 
fie cea care se salvează. Aproape că-i venea să râdă de toate astea. 

— Oh, sunt niște ființe înfricoşătoare, spuse Anna. Eşti foarte palidă. 
Poate ar fi mai bine să te așezi. 

— Oh, nu! Gabrielle era îngrozită că ceilalți vor crede că nu e în 
stare să meargă spre ruine. Chiar și acum, i se părea că la cel mai mic 
incident, i se va găsi imediat un loc în avionul care pleacă spre Merida. 
Și, în afară de tot ce ar însemna toate astea pentru ea, ar fi și o mare 

rușine cauzată lui Shuan. Așa că el ar fi prea bucuros că poate scăpa 
atât de repede de ea. 

— Cred că mai suport un șoc înainte de micul dejun, continuă ea, 
încercând să se arate veselă. 

— Dacă asta e tot, n-am nimic împotrivă. Uite ce e, Gabrielle, ştiu că 
eşti stresată, dar cu toţii suntem. Încearcă să te relaxezi mai mult, atât 
cât poţi. Lucrurile se vor aranja de la sine, o să vezi. 

O strânse pe Gabrielle de mână, repede și dur, de parcă nu era 
obișnuită cu astfel de manifestări de afecțiune, după care ieși din 
cabană. Gabrielle se lăsă pe marginea patului, simțind că picioarele 
n-o mai susțin. Oare la ce se referea Anna? se întrebă ea. Oare se referea 
la relaţia dintre ea și Shuan? Un cuţit invizibil păru să se răsucească în 
ea la acest gând. 

Nu se simţise niciodată în viaţa ei atât de confuză. Mintea tot mai 
prelucra răspunsul lui Shuan la întrebarea ei. Cum se putea ca el și 
James să se certe din cauza ei? El n-avea nici cea mai mică bănuială că 
avea vreo legătură cu James, până nu i-a spus chiar ea. 

La micul dejun, s-au așezat cu toții în jurul unei mese mari, departe 
de locul unde se gătea. Gabrielle a fost tachinată de Pierre și de Craig 
în legătură cu incidentul prin care trecuse, dar primi ironiile cu 
zâmbetul pe buze pentru că știa că va deveni o parte din poveștile de 
tabără. Era bucuroasă însă că nimeni nu știa cum se sfârşise 
întâmplarea. Și era o ușurare pentru ea că Shuan nu apăruse la micul 
dejun. Până să-l întâlnească din nou, avea timp să refacă bariera care 
existase între ei. 

Începu să lucreze imediat după masă. Pablo și Francisco au fost 
încântați să se lase fotografiaţi alături de descoperirile făcute. Dar erau 
prea încântați de faptul că li se făcea poze, iar Gabrielle își dădu seama 
că voiau să pozeze zâmbind larg în faţa camerei. Cele câteva fraze pe 
care le știa în spaniolă n-o ajutau să le explice că dorea ca ei să studieze 
rocile și nu să se hlizească în fața obiectivului. Și cu cât încerca mai 

mult să le explice, cu atât zâmbetul lor se lărgea. Pablo chiar și-a dat jos 
pălăria și i-a pus pe bor una din pietricelele de pe jos. 

Era în pragul disperării, când auzi o voce în spatele ei: 

— Probleme? 

Se întoarse recunoscătoare spre Shuan, uitând complet de faptul că 
încerca să-l evite. Acum îi era recunoscătoare că intervenise. 

— Da, nu le pot explica ce doresc să facă. Se tot uită la mine, iar eu 
nu vreau asta. Vreau să uite că eu și camera suntem aici. Vreau să 
înceapă să vorbească despre descoperiri și despre Ixtlacan. Când 
oamenii încep să vorbească, uită de ce e în jurul lor, și atunci pot 
surprinde expresiii naturale. 

Fl o studie preţ de o clipă, apoi se întoarse spre cei doi băștinași și 
le traduse totul într-o spaniolă fluentă. Așteptase încordată reacţia lor, 
dar fu surprinsă când aceștia izbucniră în hohote de râs. Pablo fu 
primul care își reveni și bombăni ceva. 

— Ce spune? întrebă Gabrielle, curioasă. 

— Presupun că nu vrei să-ţi traduc cuvânt cu cuvânt. A sugerat că 
niciun bărbat cu sânge în vene n-ar putea uita de prezenţa ta. 

— Oh, se îmbujoră ea și mai tare. Vor...face ce le cer? 

— Oh, da, zâmbi el. Și mai mult de atât. Orice le vei cere vor 
îndeplini fără ezitare. 

Încercă să privească spre cameră. 

— E...ca și cum aș avea un interpret bine instruit. Cel puţin așa mă 
feresc de necazuri. 

— Să nu spui că n-ai fost avertizată, chicoti el. 

Gabrielle îl privi îndepărtându-se, cu un sentiment de deznădejde. 
Îi trecuse prin minte o dorință copilărească, aceea ca Shuan să rămână 
și s-o privească lucrând, ca să vadă că în domeniul fotografiei era 
pricepută așa cum era și el în domeniul lui. Nu se simţea deloc bine 
când se gândea că fusese acceptată în cadrul expediției fără voia 
participanților, deși avea drepturi egale cu ale lor să fie acolo. Își spuse 

că e proastă dacă se gândește la asemenea lucruri, pentru că simplul 
fapt că fusese aleasă de revista Vision să participe la această expeditie, 
trebuia să-i fie de-ajuns și ei și colegilor săi. Da, asta trebuia să fie 
de-ajuns. Dar... în sufletul ei știa că are nevoie de aprobarea lui Shuan, 
chiar dacă ştia că asta era tot ceea ce ar putea primi de la el. Oftă ușor 
și-și concentră atenţia asupra lui Pablo și Francisco, care deja se uitau 
la bucăţelele mici de piatră de parcă viețile lor ar fi depins de ele. 

Mai târziu în dimineaţa aceea, se declară încântată de felul cum 
decursese sesiunea de fotografii. Schimbă filmul din cameră și-l 
depozită pe cel vechi. Ştia că n-avea să mai facă poze la tabără pentru 
că rezerva de film pe care și-o adusese era deja împărțită pe domenii 
de activitate și voia să păstreze cât mai multe role pentru momentul 
când vor ajunge la Ixtlacan. Puse camera în husă și verifică obiectivele 
pe care încă nu le folosise. 

Pozele pentru Vision erau color, iar filmul pe care-l făcuse pentru 
revistă fusese bine depozitat pentru a fi transportat înapoi la Merida cu 
primul zbor. Se hotărâse să developeze fotografiile alb-negru în tabără, 
în camera obscură improvizată, dar pentru cele color îi trebuia 
aparatură sofisticată, așa că pe acelea le lăsase pentru un atelier din 
Merida, unde aranjase să lucreze după ce expediţia avea să se încheie. 

Singura problemă cu care se confrunta acum era cum să obțină o 
copie a fotografiilor. Ştia că pentru asta trebuia să apeleze la Shuan, 
doar el fusese numit de profesorul Morgan ajutortul ei. Of, dacă 
lucrurile ar fi fost mai simple... Dacă între ei ar fi fost o simplă relaţie 
de camaraderie. Dar acum, părea imposibil să se apropie de el și cu 
atât mai puţin să-i ceară s-o ajute. Între ei se întâmplaseră prea multe 
lucruri și știa prea bine că toate astea afectaseră în mod negativ relaţia 
dintre ei. 

Îi trecu prin minte imaginea lui James. I se părea ciudat că se 
gândea din ce în ce mai puţin la el. Poate fiindcă nu se mai văzuseră de 
mult. Dar el putea apărea în orice moment, iar atunci, cu siguranță 

că-l va simţi ca pe un străin.... Ce ciudat. O trecu un fior. Niciodată 
nu-l simţise altfel. 

Încercă să-și aranjeze câteva din lucruri. Mâinile începură să-i 
tremure când își aminti de atingerile lui Shuan. Nu trebuia să simtă așa 
ceva. Era o femeie măritată și-i era interzis să simtă asta în braţele unui 
alt bărbat. Se ura pentru că era atât de slabă, pentru că nu putea rezista 
dorinţei fizice. Dar oare nu era cam nedreaptă cu ea? se întrebă. Dacă 
James o considera într-adevăr soţia lui, oare nu trebuia ca el s-o apere, 
s-o protejeze și s-o formeze ca să reziste în faţa acestor sentimente 
copleșitoare? La momentul acela, prima ei experiență de acest gen 
fusese trăită alături de Shuan. Și i se părea prea absurd să considere că 
Shuan făcuse asta doar ca să-și dovedească încă o dată că este un burlac 
irezistibil care poate seduce și o femeie căsătorită. Chiar el îi spusese 
că încearcă din răsputeri să nu uite că este căsătorită, iar ea trebuia 
să-l creadă. Se îmbujoră ușor. Poate chiar ea l-a indus în eroare prin 
naivitatea ei. 

Dar dacă nu dorea decât să se joace cu ea? Dacă pentru el era o 
situaţie extrem de convenabilă, mai ales că James nu era acolo ca să-l 
judece sau s-o apere? Dar trebuia să-și scoată toate astea din minte. 
Dacă se mai gândea mult la asta, cu siguranță, n-avea să ducă la bun 
sfârșit treaba pentru care fusese trimisă acolo. 

În timpul mesei a fost foarte tăcută, dar nu i s-a acordat multă 
atenţie, pentru că toţi ceilalți erau preocupaţi să discute ultimele detalii 
referitoare la călătoria din următoarea zi. 

Pentru Gabrielle, faptul că mâine pe vremea asta aveau să fie pe 
drum mai mult o înspăimânta decât s-o bucure. Cum avea s-o scoată la 
capăt cu toate astea? Pe lângă emoțiile pe care i le dădea expediţia, 
trebuia să se descurce și cu problemele personale. Cum avea să se 
descurce cu pericolele care or să-i iasă în cale? Știa prea bine că nu era 
nevoie decât de un lucru minor ca ceilalți să renunţe la ajutorul ei. Dar 
deși toate astea îi alergau prin minte, era convinsă că nimic nu avea 

s-o facă să dea înapoi. În plus, viața nu te lasă niciodată să scapi așa 
ușor de probleme. Va veni și ziua în care nu va mai putea fugi. 

Nimeni n-a fost cu adevărat surprins când în timpul după-amiezii a 
început o ploaie torențială. Toată lumea s-a refugiat pe unde a putut, 
ca să se ferească de ea. Majoritatea a intrat în cabană, cineva avea un 
pachet de cărţi, iar bărbaţii au început să joace pocher. Anna și 
Gabrielle au fost invitate să li se alăture, dar amândouă au refuzat. 
Anna începu să citească o carte, iar Gabrielle se simțea prea tensionată 
ca să se poată concentra asupra unui lucru, mai ales că până și ploaia 
care cădea zgomotos pe acoperiș părea s-o calce pe nervi. 

Tresări nervoasă în momentul în care Shuan și Craig intrară pe ușă. 
Terminaseră de verificat starea bărcilor. Shuan îi privi încruntat pe cei 
de la masă, în timp ce-și scotea pelerina de ploaie. 

— Ce s-a întâmplat, prietene? 

Pierre Rosteau lăsă cărţile jos cu o privire îngândurată. 

— S-a întors din nou Felipe, spuse Shuan. 

Tăcerea care urmă fu destul de ciudată. Gabrielle ridică privirea și 
se uită la Anna, care păru rușinată când evită să-i întâlnească ochii. Și 
nu era singura. Toată lumea o privi repede, după care întoarse capul 
în altă parte. 

— Oh, Doamne! i se adresă lui Shuan. Sper că n-o să-l lași să 
rămână, după tot ce s-a întâmplat. 

— Rămâne, spuse Shuan, cu hotărâre, în timp ce mergea spre 
aragaz, unde era ţinut cald un ibric de cafea. Își turnă într-o cană și bău 
câteva înghiţituri în timp ce-l privea pe Pierre. 

Urmă un cor de proteste, pe care le domină ușor, cu vocea lui 
impunătoare, rece și calmă. 

— Mă aşteptam să ia legătura cu noi, mai devreme sau mai târziu. În 
ceea ce mă priveşte, cu cât s-a întâmplat mai devreme, cu atât mai bine. 
Cel puţin, dacă vine cu noi, putem sta cu ochii pe el. Din câte ştiu, e 
foarte priceput în chestiunile astea, iar Pablo mi-a spus că vom avea 


100 RITA HERRON 


nevoie de tot ajutorul de care dispunem. Aici a fost foarte uscat timpul, 
dar pe râu în sus a plouat în toată perioada asta și cu siguranță nu vom 
avea parte de o călătorie plăcută. 

În timp ce vorbea, ochii lui i-a întâlnit pe ai Gabrielei. Ea ridică 
imediat bărbia. Nimic n-o s-o facă să-i arate că-i e teamă, deşi ceilalți 
aveau deja grimase pe faţă, la gândul călătoriei care va urma. 

— Poate că ai dreptate, spuse Pierre într-un târziu. Dar cu toate 
astea, nu putem risca să-l lăsăm pe nemernicul ăsta să se apropie de 
ruine. Știm prea bine cine este de fapt... 

— Exact, ştim asta, spuse Shuan, lăsând pe masă ceașca de cafea. 
Noi o știm și o știe și el prea bine. Așa că, de ce e aici? 

Pierre dădu din umeri neputincios. 

— Poate speră să uităm ce-a făcut și să-l iertăm, fu el de acord. 

— Nu prea cred. Shuan trase un scaun cu piciorul și se așeză lângă 
Pierre. Nu, el vrea ceva. Dar încă nu sunt sigur ce. Și dacă-i dăm acum 
cu piciorul, nu vom afla niciodată despre ce e vorba. 

Urmă o pauză lungă, după care Anna rupse tăcerea. 

— Tu ești șeful. Cel putin de data asta știm la ce să ne așteptăm. 

A urmat un murmur de aprobare din partea celorlalţi, iar Gabrielle 
se simţi din nou exclusă din grup. 

Cine era acest Felipe despre care toată lumea știa câte ceva, în afară 
de ea? Și cum de se simtea oarecum implicată în toată treaba asta? Știa 
că nu-și imaginase privirile pe care i le aruncaseră ceilalți când discutau 
cu Shuan. Se ridică repede, aproape lovindu-se de scaun. 

— Cred că ploaia s-a oprit, spuse ea. O să ies puţin la aer. Sunt 
sigură că aveţi destule de vorbit, adăugă ea, cu voce joasă. 

Afară, ploaia nu se oprise, ba mai mult, se înteţise, iar Gabrielle știa 
că până la cabana ei avea să se ude până la piele. Dar pentru nimic în 
lume nu s-ar fi întoars în camera aceea unde era privită cu ochi 
suspicioși. Își făcu curaj și merse prin ploaie până acolo dar, când să 
deschidă, o voce o opri: 

— Doamnă Warner? 

Se întoarse și văzu un bărbat scund care-i zâmbea hidos. Crezu că 
e unul dintre băștinași, dar când se uită mai bine la îmbrăcămintea lui 
— un costum tropical asortat cu o pălărie scumpă — își dădu seama că 
se înșela. 

— Cine eşti? 

— Mă numesc Felipe, doamnă. 

Deci, acesta era oaspetele nepofiit. Gabrielle îl găsi aproape 
respingător, cu mustata neagră și zâmbetul aproape forțat. 

— Îmi pare bine, spuse ea, simțindu-se nelalocul ei, și încercând să 
intre în cabană. 

— Aşteptaţi, doamnă. Am un mesaj. 

— Un mesaj? Pentru mine? 

— Da, doamnă. Trebuie să vă spun să veniţi imediat. E urgent. El vă 
așteaptă. 

— Cine mă așteaptă? se uită în jur. Despre ce vorbeşti? Unde trebuie 
să merg? Cine mă caută? 

— Don Jaime, doamnă, spuse omuleţul aproape cu reproș. Cine 
altcineva? Spune că trebuie să mergeţi imediat la el. E foarte important. 

— James! Gabriellei nu-i venea să creadă. Chiar era posibil ca acest 
om, pe care nimeni nu-l privea cu ochi buni, să-i aducă ei un mesaj de 
la James? Ce ţi-a mai spus? 

Dar se părea că Felipe nu mai avea alte lucruri de adăugat. La auzul 
unui zgomot, privi în toate părțile, ca un animal speriat, după care 
dispăru fără urmă. 

Gabrielle era uimită de toată această întâmplare. Cu toate astea, 
n-avea nici cea mai mică idee unde ar putea fi James. I se făcea rău 
numai la gândul că trebuia să-l reîntâlnească, mai ales că trebuia să aibă 
încredere că un om ca Felipe avea s-o conducă până la el. Și de ce 
dispăruse așa când ştia cu siguranță că avea o mulțime de întrebări 
pentru el? 


102 RITA HERRON 


Un zgomot ușor din spatele ei, o făcu să înţeleagă. Shuan ieșise pe 
treptele verandei și o privea suspicios. Își aprinse o țigară, dar părea să 
n-o scape din ochi. Cu siguranță, o văzuse vorbind cu Felipe. Privirea 
lui nu era deloc întrebătoare, ci pur și simplu părea s-o condamne fără 
judecată. ÎL privi fără să scoată un cuvânt, dar el cedă și se întoarse la 
colegii lui. 

Gabrielle se simţi extrem de ciudat, în timp ce intra în cabana ei. Se 
duse spre pat și se așeză, simțind cum tremură din toate încheieturile. 

Se părea că, fără voia ei, James se întorsese în viaţa ei. O lacrimă îi 
alunecă pe obraz și încercă să nu se gândească la ce însemna apariția 
lui. 

Oare trebuia să părăsească expediţia ca să i se alăture? Dar de ce nu 
venea la ea? Toate aceste întrebări erau un mister pentru ea. 

Și în timp ce lucrurile astea îi alergau prin minte, inima parcă îi 
spunea că trebuie să-l uite pe Shuan și tot ceea ce începuse să simtă 
pentru el. 


Capitolul 6 


Gabrielle stătea ghemuită într-o barcă, sub o pelerină de care nu se 
despărțise de două zile de când plecaseră din tabără. Dar se părea că 
ploaia trecea până și prin cea mai bună protecţie. Iar când se întâmpla 
să se oprească, așa ca acum, se ridica o ceaţă pe râu care părea să-ți 
pătrundă în fiecare fibră din corp. Parcă încercai să respiri printr-o 
pătură. Ieri, când încă nu plecaseră de la Usamacinta, parcă lucrurile 
erau mai vesele, în ciuda faptului că vremea se înrăutățise încă de 
atunci. Pablo și Francisco cântau în timp ce vâsleau și făceau glume 
unul cu altul. Până și camparea, înainte de înserare, fusese distractivă. 
Cei doi băștinași le-au arătat cum să facă un adăpost sigur pentru 
hamacele în care vor dormi. 

Gabriellei nu i-a păsat de masa frugală care le-a fost servită în jurul 
focului, dar Anna o asigură că imediat ce își vor stabili tabăra în susul 
râului, vor avea la masă carne de vânat. 

Însă imediat cum au plecat de la Usamacinta, toată acestă atmosferă 
s-a schimbat. Nimeni nu mai cânta, nimeni nu mai râdea, se auzea doar 
apa clipocind când vâslele o atingeau cu putere. Se mai auzea din când 
în când cineva care avertiza vâslașii să ocolească un arbore ieșit din apă. 
Nimeni nu trebuia să-i spună Gabrielei că acesta era Râul Blestemat. ÎL 
văzuse pe Pablo când s-a închinat pios înainte de începerea călătoriei. 

Iar acum, atmosfera era ciudată, ca și cum diavolul impunea tăcere. Era 
un gând deloc plăcut și o trecură fiori fără să vrea. Se bucura în gând 
că nu era în barca ce deschidea drumul, dar în același timp se și rușina 
pentru slăbiciunea ei. O privi invidioasă pe Anna. Pe ea nu păreau s-o 
tulbure asemenea gânduri. 

Shuan Lennox fusese cel care o desemnase să meargă în cea de-a 
doua barcă. Un zâmbet amar îi apăru pe buze. Nu mai avusese prilejul 
să vorbească cu Felipe de când fusese surprinsă de Shuan. Și ieri au 
fost în bărci diferite, iar Gabrielle realizase enervată că Shuan avusese 
grijă să-i plaseze de fiecare dată pe câte cineva în dreapta și stânga ei. 

Toate astea treceau drept niște precautii faţă de un om care nu mai 
fusese niciodată în junglă, dar pentru Gabrielle era clar faptul că i se 
urmărea fiecare mișcare. Într-un timp, chiar îi trecuse prin cap să 
meargă la el și să-i ceară o explicaţie pentru ceea ce se întâmpla, dar 
amintirea privirii lui care o condamna, o făcea să-și înghită cuvintele. 

Dacă ar fi fost oricine altcineva, i-ar fi fost extrem de simplu să-i 
spună că James îi trimisese un mesaj prin Felipe. Dar simplul fapt de 
a-i furniza lui Shuan asemenea informaţii, era mai mult decât își putea 
imagina. În mod paradoxal, se temea de indiferența lui mai mult decât 
orice altceva. Dacă lui pur și simplu nu-i păsa că James s-a întors din 
nou în viața ei? Cum ar putea ea să suporte un asemenea lucru? Încercă 
să alunge din minte aceste gânduri. Se simtea la capătul puterilor din 
punct de vedere psihic și fizic. Dar știa că toată nefericirea și 
nemulțumirea ei va trece ca un vis urât atunci când Shuan o va 
îmbrățișa din nou. 

Își mușcă buza. Nu trebuia să se gândească la asemenea lucruri. 
Soţul ei, era legat de ea cu acte în regulă, iar ea trebuia să-i rămână 
fidelă până la capăt, deși comportamentul îi fusese îndoielnic. 

Faptul că Felipe era ultimul om de pe lumea asta pe care l-ar alege 
ca aliat, o făcea să-i fie și mai teamă de necunoscut. Oare ce-l făcuse pe 
James să folosească un mesager? se întrebă ea. Și de ce trebuia să ia 

legătura cu James în secret? De ce nu puteau afla și ceilalți unde era? 
Doar era colegul lor. Dar ea n-avea de gând să se mai apropie de 
Felipe. Era sătulă de tăcere și de secrete cărora nu le înțelegea rostul. 

Și până la urmă, ce era atât de important de James o voia alături de 
el după atâtea săptămâni în care stătuseră separați? se întrebă, 
simţindu-și gura uscată. Din punctul ei de vedere, singurul lucru pe 
care trebuia să-l discute era modalitatea în care să pună capăt acestei 
căsătorii false. Asta și perspectivele de viitor, dar astea oricum nu-l 
interesau prea mult pe el, își dădu seama, simțind un gol în stomac. 

O împușcătură trasă din prima barcă, în semn de avertisment, o 
trezi pe Gabrielle din visare. Craig, care se afla în spatele ei, înjură încet 
și le porunci oamenilor să nu mai vâslească. Ambele bărci se apropiară 
de țărm și când fură bine ancorate, oamenii din ele coborâră pe uscat, 
întinzându-și membrele amorțite. Gabrielle alunecă pe o pată de noroi 
și se prinse de un arbore ca să nu cadă. Dar imediat își dădu seama că 
nu fusese cea mai înțeleaptă alegere, fiindcă simţi cum așchiile pe care 
pusese mâna din greșeală i-au străpuns carnea. Privi consternată 
picăturile de sânge care i se prelingeau din zdrelituri. Pericolul otrăvirii 
fusese discutat de nenumărate ori în timpul pregătirii pentru 
expediţie, dar tânăra nu dorea să facă vâlvă pe seama unui incident 
minor. Avea câteva pansamente sterile și câteva șerveţele, așa că trebuia 
să se descurce cu ele. 

— Bine ai venit pe uscat! o luă Anna prin surprindere. 

— Asta e? întrebă Gabrielle puţin cam nedumerită, aruncând o 
privire în jur, iar Anna râse. 

— Poate "uscat" e cam exagerat spus, dar cel puţin nu se mișcă. 

— De ce ne-am oprit? Gabrielle privi spre mal, unde Pierre, Craig și 
alți membri ai echipajului erau adunaţi în jurul lui Shuan, care le 
explica ceva. 

— Nu auzi? Bine că nu te-am ales pe tine să fii atentă la pericole. 

Gabrielle deveni atentă și încercă să audă ceva suspect, dar tot ce-i 

ajunse la urechi fu un fel de geamăt, care nu știa de unde provine. Se 
uită întrebătoare la Anna. 

— O cascadă, explică femeia. Probabil una foarte mare. 

— Și acum, ce vom face? Vom încerca s-o traversăm? întrebă 
Gabrielle, oarecum entuziasmată. 

— Oh, Doamne, nu! Nu cred că ţi-ai mai dori una ca asta după ce ai 
vedea-o. Nu, acum mă tem că va trebui să ne transformăm în cărăuși. 
Vom lua bărcile și bagajele și le vom duce pe uscat până ce trecem de 
cascadă. Suntem norocoși totuși că nu s-a mai întâmplat și înainte 
lucrul ăsta. 

— Mie nu mi se pare chiar așa un mare noroc, spuse Gabrielle cu 
răceală. 

Și n-o încânta nici faptul că va trebui să care bagaje cu mâna rănită. 
Așteptă până când Anna plecă, apoi scoase un șerveţel cu care 
îndepărtă țepii și apoi înfășură palma într-un tifon pe care îl legă cu 
dinţii într-un nod. Era strâns și aspru, dar trebuia să reziste până va 
avea un moment liber să se ocupe de el. 

Își ascunse repede mâna la spate când Shuan Lennox se apropie de 
ea. Își dădu seama că era prima dată când venea la ea, după ce o văzuse 
vorbind cu Felipe. Dar era clar că nu venise cu gânduri de prietenie. 
Faţa părea să-i fie sculptată în granit, iar ochii erau ca de oțel. 

— Aici, încetezi să mai fii pasager, doamnă Warner, începu el, fără 
nici o introducere. Nu te va pune nimeni să cari bărci, dar vei răspunde 
de propriul bagaj și de o pare din provizii. 

Tânăra se îmbujoră de furie, mai mult din cauză că n-o credea în 
stare de o muncă serioasă, dar înainte să poată să spună ceva în 
apărarea ei, Shuan deja îi întorsese spatele. 

Se duse spre barca în care venise și își luă echipamentul foto. 
Camera era așezată într-o carcasă cam grea dar fără să crâcnească, și-o 
puse pe umăr. În același timp îşi făcu apariţia Pierre, care își oferi 
ajutorul de hamal, dar ea îl refuză politicoasă, asigurându-l că se 

descurcă și că va echilibra bagajele grele cu cele ușoare. Însă Pierre nici 
nu vru să audă de așa ceva, și fără s-o lase să mai vorbească, îi spuse să 
ia ea bagajele ușoare pentru că se va ocupa el de cele voluminoase și 
grele. Era clar că bărbatul n-avea chef de alte discuţii, iar Gabrielle se 
simţea deja jenată fiindcă nu reușea să-l convingă că se poate descurca, 
cu atât mai mult cu cât nu voia să-l lase pe Shuan, care nu se afla 
departe de ei și-i privea, să creadă că este incapabilă de un asemenea 
lucru. 

Cât i-ar fi plăcut să-l facă să-și înghită cuvintele! Cum a putut s-o 
numească "pasager"? 

Călătoria de-a lungul malului a fost un coșmar. Pământul era 
alunecos și era o capcană pentru cei nepregătiţi, iar crengile și 
vegetaţia crescută în porțiuni nesigure de uscat reprezentau un pericol 
pentru toţi. La un moment dat, au văzut că malul era rupt și au trebuit 
să ocolească porțiunea ajutându-se de ramurile unui arbore gigantic, 
care se afla în dreptul cascadei. 

Zgomotul era asurzitor, dar Gabrielle se ferea să se uite, încercând 
să se concentreze cât mai mult la locurile pe unde călca. O dureau 
îngrozitor umerii de la greutatea cu care nu era obișnuită și mușchii 
picioarelor n-aveau să mai reziste mult. Așa că fu mai mult decât 
bucuroasă când cineva strigă să se oprească. 

Râul era fascinant. Nu se mai putea vorbi de culorile reci și terne 
pe care le văzuse la începutul călătoriei. Acum, apa limpede și pe 
alocuri învolburată se lovea de stânci într-un spectacol maiestuos. 

Era sălbatic și delicat în același timp, iar Gabrielle și-a scos repede 
aparatul din carcasă și a început să fotografieze împrejurimile, 
încântată de frumuseţea unui loc atât de departe de civilizaţie. 

— N-avem timp de asta, doamnă Warner! o întrerupse vocea 
pătrunzătoare a lui Shuan. Avem treabă de făcut și nu ne mai rămân 
multe ore până se înserează. 

— Şi eu am treabă de făcut, doctore Lennox. Încercă să își facă vocea 

la fel de rece ca a lui. Lasă-mă să-ţi reamintesc că nu mă aflu aici doar 
pentru a face fotografii pentru revista care m-a trimis în această 
expediţie, ci sunt însărcinată și cu întocmirea unui album de călătorie 
pentru Institut. Asta n-a fost dorința mea, ci a profesorului Morgan. 

O privi în tăcere câteva clipe, după care întrebă cu ironie: 

— Ar trebui să fiu impresionat de acest devotament pentru muncă 
pe care mi-l arăţi? 

— Nu face parte din îndatoririle mele să te impresionez. Cu tonul 
mai potolit, adăugă: dar îmi cer scuze dacă din cauza mea s-a întârziat 
plecarea. Am terminat oricum. 

Își puse camera înapoi în husă, prefăcându-se că nu e atentă la 
plecarea lui. l-ar fi fost mai ușor să meargă cu camera agăţată de gât, 
dar trebuia s-o ferească pe cât posibil de umezeală și căldură. Şi așa nu 
ştia cât de bine se vor menţine rolele deja consumate, așa că își spuse 
că trebuie să le developeze cu prima ocazie. 

A fost o ușurare când au trecut în sfârşit de cascadă, dar au mai 
trebuit să meargă câteva mile pe uscat pentru a scăpa de pericol. 
Cascada fusese un moment de relaxare pentru Gabrielle. Văzuse câte 
ceva din farmecul naturii, iar acum era oarecum dezamăgită că magia 
luase sfârșit. 

Acum se îmbarcau cu toţii, murdari de noroi, obosiţi și ușor 
dezamăgiţi de felul în care se desfășurase prima parte din traseu. Când 
îi veni și Gabriellei rândul să se urce în barcă, observă privirea pe care 
i-o aruncă Felipe pe furiș. 

O durea mâna înfiorător şi în barcă, după ce se așeză, își desfăcu 
pansamentul. Rănile lăsate de ţepi erau roșii și iritate și simțea cum 
carnea lovită îi pulsează de durere. Ştia că Craig o va aștepta ca să-și 
panseze mâna, dar Shuan nu va permite ca tot convoiul să întârzie 
după ea și ar veni să afle care era problema. Iar ea n-avea de gând să 
mai suporte încă o ceartă cu el, așa că nu trebuia să recurgă la una ca 
asta. 

Chiar dacă mâna o să se infecteze și o să trebuiască să i-o taie, nu-l 
va lăsa s-o acuze că din cauza ei se întârzie călătoria, gândi ea, 
înverșunată. 

În momentul acela părea cea mai bună decizie, dar până când au 
ajuns la tabără, până au ridicat corturile și au pregătit mâncarea, și-ar fi 
dorit să-și fi înghiţit mândria. 

Găsi un loc retras, mai departe de foc, și se așeză să-și vadă rana. 
Desfăcu bandajul și rana nu se arăta deloc superficială. Din contră, 
mâna se umflase iar acum îi era mai greu s-o panseze. Ştia că 
rămăseseră bucățele de așchii în rană, dar n-avea suficientă lumină cât 
să le vadă, cu atât mai puţin să le scoată. Pentru asta, trebuia să aștepte 
până în ziua următoare, când aveau să se oprească din nou. 

Dormi greu, iar când se trezi se simţea slăbită și ametită, dar se 
bucură totuși că mâna nu se umflase mai mult și că a putut s-o ajute pe 
Anna să pregătească masa, fără să atragă atenţia asupra ei. 

Astăzi aveau să lase bărcile la mal, și să meargă pe jos, pe uscat, iar 
Gabrielle se gândi cu ironie că ar fi preferat în locul acesteia călătoria 
pe apă, de care se temuse atât de mult la început. Dar după câteva ore, 
n-a mai fost capabilă nici măcar să aprecieze ironia situaţiei de față. 
Când Shuan a poruncit o pauză, s-a prăbușit lângă un copac, căutând 
cu disperare sticla cu apă. Lichidul avea un gust oribil din cauza 
tabletelor de clor care trebuia s-o purifice, dar bău câteva înghiţituri, 
apoi își turnă puţin pe faţă și pe gât, lăsând să-i picure pe tricoul deja 
ud de transpiratie. Turnă puţină și pe rană, dar nu mai simţea răcoarea 
ei, fiindcă începuse să se umfle. Pălăria de paie cu boruri largi pe care 
o purta pe cap părea să i se fi lipit de piele, iar picioarele o dureau atât 
de rău, încât simţea că nu mai sunt ale ei. 

— Ce pierzi...pierdut rămâne...începu ea să aiureze, chicotind încet. 

— Gabrielle! o voce venea de lângă ea dar nu putea să aprecieze cât 
de departe era persoana care vorbea. 

— Gabrielle! continua vocea și cineva îi desprinse parcă de piele 

pălăria de paie. Se simţi dintr-o dată atât de ușoară încât parcă era gata 
de zbor. Sau poate deja plutea și nu-și mai dădea seama? 

— Gabrielle! vocea deveni mai ascuţită acum, iar ea se trezi oarecum 
din amorţeală și se îmbujoră sub ochii scrutători ai lui Shuan, care o 
privea de sus. 

— Ce s-a întâmplat cu tine? întrebă el. Era din nou supărat și nervos 
pe ea, dar parcă mai vedea ceva în privire: oare îngrijorare? 

Oh, sigur că era îngrijorat! Doar nu voia ca din cauza unei ființe 
neînsemnate ca ea expediţia la care visase și muncise atâta timp să 
eşueze. S-a ridicat în picioare cu demnitate, dar n-ar fi reușit să rămână 
într-o astfel de poziţie fără ajutorul lui. 

— Sunt bine, doctore Lennox, vorbi ea cu grijă. Sunt chiar gata de 
drum. 

— Arată-mi mâna. Vocea lui era incredibil de melodioasă, iar în acel 
moment, tânăra nu mai avea putere să obiecteze. În tăcere, întinse 
palma și-l auzi înjurând cu furie. 

Gabrielle se sprijini de copac și privi curioasă cerul care parcă 
arunca sclipiri de argint în jurul ei. 

N-a aflat niciodată ce s-a întâmplat după aceea. Ştia că o duruse atât 
de mult încât nu putea să exprime în cuvinte. Când și-a revenit era 
noapte și stătea într-un hamac, lângă un felinar pus probabil special 
lângă ea. Cineva i-a adus o ceașcă de cafea, iar ea a băut-o însetată, 
după care a adormit la loc. 

— Ne-ai speriat grozav! spuse Anna mai târziu. 

Gabrielle deschise ochii și încercă s-o privească. 

— Ce s-a întâmplat? întrebă ea. 

— Ti-ai infectat mâna, zise pe un ton obișnuit, de parcă lucrurile 
astea se puteau întâmpla în fiecare zi. Shuan a trebuit să scoată infecția. 
Va veni curând să schimbe bandajul. Zâmbi slab. I-am luat-o înainte, 
pentru că am crezut că vei dori să pui niște haine pe tine și ai nevoie 
de ajutor. 

Pentru prima dată, Gabrielle își dădu seama că era dezbrăcată în 
sacul de dormit. Dar Anna o încurajă: 

— Nu te speria! Ai avut febră, iar eu și Shuan ti-am pus cu rândul 
comprese calde. Ţi-am uscat hainele la foc toată noaptea, așa că ar 
trebui să fii cea mai curată persoană din toată echipa. 

În timp ce vorbea, o ajută pe Gabrielle să-și ia pe ea tricoul și blugii 
mototoliţi. Era uimită cât de bine se simţea acum, iar ameteala 
dispăruse cu totul, și bănui că fusese mai mult decât o simplă cafea 
băutura care-i fusese adusă cu câteva ore înainte. Mâna tot o mai durea, 
dar cel puţin acum era mai suportabil, și își putea mișca în voie 
degetele. Încerca să-și strângă pumnul când veni Shuan. 

— O să trăieşti, spuse el repede, în timp ce-i pregătea bandajul, iar 
ea se îmbujoră ușor. 

— Îti sunt recunoscătoare, spuse ea, cu timiditate. 

— În cazul ăsta, dacă vei avea din nou nevoie de atentie medicală în 
această călătorie, poate o vei cere și nu vei încerca să fii o eroină. Acum 
nu mai ești în bucătăria ta din Londra, unde te tai cu un cuţit perfect 
dezinfectat de tine şi unde, la nevoie, un cabinet medical este exact 
peste drum. Tonul lui era serios, dar cel puţin nu mai avea furia și 
mânia din ziua precedentă. 

— Nu voiam să dau nimănui bătaie de cap, spuse ea, și-l auzi oftând. 

— Mai bine ai spune ce ţi se întâmplă, fiindcă nu vreau să am 
bolnavi pe targă. Se uită la ceas. Te simţi destul de bine ca să 
călătorești? Dacă da, aș vrea să pornim cam într-o oră. După câte spune 
Pablo, ar trebui să ajungem la Ixtlacan în după-amiaza asta. 

— Ma simt destul de bine, spuse ea repede și zâmbi în direcția lui. 

— Amintește-ţi ce ţi-am spus despre eroism, mai adăugă el, după 
care se ridică. Făcu o pauză de câteva momente, apoi o privi și spuse: 
Gabrielle, vreau să-ţi fie clar un lucru. Nici tu și nici James nu trebuie 
să vă temeţi de mine nici acum, nici pe viitor. Sper că te liniștești cu 
asta. Se întoarse și plecă de lângă ea, înainte să poată spune ceva. Un 


112 RITA HERRON 


fel de slăbiciune puse stăpânire pe trupul ei și, lăsându-se pe spate în 
hamac, se luptă cu lacrimile care se încăpăţânau să șiroiască pe obraji. 
Acestă neașteptată schimbare a comportamentului său, într-un domn 
grijuliu, era chair mai greu de suportat decât ostilitatea lui. Amintirea 
clipelor petrecute împreună era încă vie, iar ea nu se putea gândi la 
ele. 

Nu, n-am de ce să mă tem, doar de singurătate, își spuse ea. 

Se calmase până când hamacurile au fost strânse și descoperi că nu 
era singura rănită a grupului. Pierre avea o tăietură dureroasă la picior, 
iar Martin Froster, unul dintre americani, se așezase din greșeală pe un 
mușuroi de furnici și acum avea câteva ciupituri inflamate. Dar, în 
ciuda acestor incidente, depresia care pusese stăpânire pe ei cu o zi în 
urmă părea să se fi sfârșit. Doar câteva mile îi mai despărțeau de tinta 
lor şi, deși mai plutea încă o tensiune în atmosferă, domina totuși 
optimismul. 

Dar ultima porţiune de drum n-a fost deloc ușoară. Au făcut 
numeroase opriri, fiindcă Pablo și Francisco nu mai recunoșteau 
drumul și a trebuit să-și facă potecă printre liane și tufișuri. Gabrielle 
observă că Pierre și Shuan aveau arme și-și spuse că probabil erau în 
căutare de vânat care să suplimenteze hrana cam sărăcăcioasă. Dar 
curând, Pierre o deziluzionă: 

— Hoţii de tezaure, micuța mea, spuse el repede, iar tânăra simţi 
cum o trec fiori pe șira spinării, amintindu-și lucrurile pe care Shuan i 
le povestise despre aceștia. 

— Crezi că știu despre Ixtlacan? întrebă ea cu seriozitate și fu 
surprinsă când Pierre o privi amuzat. 

— Nu știi? o întrebă dar se opri repede, crezând poate că a spus prea 
multe. 

— Ce vrei să spui? întrebă Gabrielle, cu ochii măriți de curiozitate. 
Pierre, trebuie să-mi spui. E ceva în neregulă acolo, simt asta, iar tu 
crezi că eu am habar despre ce e vorba. 

— Uită de asta, draga mea. Cine știe ce vom găsi la Ixtlacan, sau pe 
cine. 

— Ocolești răspunsul, îl acuză ea, dar el nu mai părea dornic s-o 
lămurească, așa că ştia că se chinuie în zadar să-l facă să vorbească. A 
urmat O pauză stânjenitoare, apoi a început să vorbească din nou cu 
dezinvoltura obișnuită, spunându-i numele unor flori pe lângă care 
trecuseră, apoi ale unor arbori. 

Gabrielle fu prea puţin atentă la aceste explicaţii. Începea să aibă o 
bănuială groaznică. Cumva, foarte curând, trebuia să intre în legătură 
cu Felipe. Poate că de la el va afla adevărul pe care toată lumea părea 
să-l ascundă de ea. 

Și această oportunitate apăru mai devreme decât se aștepta, fiindcă 
în scurt timp, Shuan a ordonat un nou popas. Bău însetată din sticla 
cu apă și privi în jurul ei. Toţi ceilalți se odihneau după drum și nu mai 
era sub supraveghere. Puse capacul la sticlă și scoase camera din 
carcasă. Apoi, cu ea de gât, începu să se plimbe de colo-colo. La câțiva 
metri de locul unde poposiseră, văzuse un tufiș cu mure pe care voia 
să-l fotografieze. 

Chiar în acea clipă, Felipe, care o văzuse, se apropie de ea. 

— Doamnă! 

— Ce dorești? întrebă ea cu răceală. 

— Trebuie să mergeţi la don Jaime, doamnă. Se simţea panică în 
vocea lui. Trebuie să mergeţi repede, fără să spuneţi cuiva. E urgent. 

— Cum să merg la James? Nu pot călători singură prin pădure. 

— Felipe va merge cu doamna. 

— Foarte bine, spuse ea. Când mergem? 

— În seara asta. 

— Bine, în seara asta atunci, încuviință ea și se întoarse să plece. 

— Ai grijă cu murele, draga mea, spuse Pierre, care se îndrepta spre 
ea. E un tufiș frumos, n-am ce zice, dar în spatele lui se ascund pericole 
şi moarte. 

Gabrielle îl privi scrutător, încercând să observe dacă vorbele lui 
aveau și un înţeles ascuns. Dar zâmbetul inocent o liniști imediat. 

— Nu-ţi face griji pentru mine, Pierre. Nu mai vreau să risc să mă 
rănesc. 

Cam la o oră după toate astea, Shuan a strigat încă o oprire. 
Gabrielle se prăbuși lângă un copac, fiind atentă să nu se așeze pe 
vreun mușuroi sau pe alte insecte și închise ochii acoperindu-și faţa cu 
pălăria. Fu suprinsă când își auzi strigat numele. Când privi în sus, 
Craig îi făcea cu mâna. Se ridică încet în picioare și, după ce își scutură 
frunzele de pe blugi, se duse spre el. Acesta era numai zâmbet. 

— Ai camera pregătită, drăguţo? întrebă el. 

— Am ajuns? întrebă ea, nevenindu-i să creadă. 

— Da, chiar am ajuns! O trase ușor spre el. Hei, Shuan, convinge-o 
pe domnișoara! 

O luară printr-un tunel de arbori, îngust și foarte întunecos. Dar nu 
merseră mult, pentru că dintr-o dată, dădură într-un luminiș. 

În fata ochilor le-a apărut o formaţiune, asemenea unui delușor, 
acoperit în întregime de mușchi, dar la o privire mai atentă, Gabrielle 
și-a dat seama că nu e pământ, ci blocuri de piatră cele care se ascund 
de ochii lor. 

— Da, e o piramidă, spuse Shuan, venind lângă ea. Aceasta nu mai 
are templu, dar mai sunt și altele și din câte am văzut până acum, una 
mai are templu. 

Când începu să urce, Gabrielle știu că Shuan vine cu ea. Blocurile 
de piatră se mișcau sub picioarele ei, dar nu-i era deloc teamă. Când 
ajunse sus, era extenuată, dar își dădu seama că meritase efortul. De 
sus se vedea întregul oraș străvechi. Printre rămășițe, numără opt 
piramide, dispuse în formă de dreptunghi, iar singura care mai avea 
templu era înaltă cam de două sute de metri. 

Încet, şi aproape în mod ceremonial, ridică ambele mâini spre cer. 

— Ce faci? întrebă Shuan, care se așezase pe o piatră lângă ea și 

aprindea o țigară. 

— Îi aduc un omagiu Soarelui, spuse ea, aproape beată de fericire 
şi de emotie. 

— Ai grijă. Dacă Anna are dreptate, orașul ăsta i-a fost închinat lui 
Ixchel, soției lui. S-ar putea să fie geloasă. 

— Nu și dacă l-a iubit. Și a făcut-o, nu-i așa? 

— Chestiunea e discutabilă. Din unele povești reiese că a fost o 
ființă crudă, josnică, rea și incapabilă să rămână credincioasă soțului 
său. Deci, nu e deloc un personaj agreabil. 

— Nu, spuse Gabrielle, îngândurată. 

Shuan se ridică și o privi. Tânăra se încordă instantaneu. Niciodată 
nu fusese mai sigură ca atunci că un bărbat era în viaţa ei. 

— Dacă mai simţi vreodată nevoia să aduci vreun omagiu zeiței, poţi 
să-mi spui mie. 

— De ce? întrebă ea, după un moment de tăcere. Poate pentru că te 
gândești că sunt ca ea, crudă și incapabilă să rămân fidelă? 

— Ce am uitat să-ți spun e faptul că, în afară de astea, era și foarte 
frumoasă. 

Mai trase o dată din ţigară și, fără s-o mai privească, coborî grăbit 
panta. 

Când a coborât și Gabrielle, tabăra era deja instalată, iar febra 
pregătirilor ii cuprinsese pe toţi. Chiar dacă nu fusese și ea învăluită de 
bucuria generală, cel puţin era bucuroasă că de data asta expediţia 
ajunsese înaintea hoţilor de tezaure. Anna făcuse deja un tur al 
piramidelor și, la o primă vedere, statuetele din faţa acestora erau 
intacte. Craig sunase la bază și chemase elicopterul cu echipamentele. 

Pablo și Francisco începuseră deja să curețe locul de copaci pentru 
ca elicopterul să poată ateriza. 

Gabrielle decise că poate și pentru ea munca ar putea fi o salvare. 
Făcu fotografii piramidelor, după care mai urcă o dată pe cea mai înaltă 
dintre ele și poză întreg orașul de sus. 

Apoi coborî și, ajutată de Anna poză câteva dintre incrustaţiile de 
pe statui. Se gândi că poate asta era singura ei muncă în această tabără 
și se strădui s-o facă cât mai bine. 

Dintr-o dată, gândul îi fugi la James. Oare ce dorea de la ea? Dar ce 
era mai important, oare îi va da voie să se întoarcă la expediţie, ca 
să-și termine treaba aici? Își mușcă buza. Dacă presupunerile ei erau 
corecte, n-avea să-l dezămăgească doar pe profesorul Morgan, ci și 
revista care o delegase în această expediţie. Iar asta însemna, 
bineînţeles, că atunci când va ajunge din nou la Londra, va fi nevoită 
să-și caute o altă slujbă. Era o perspectivă nu prea grozavă și, fără să 
vrea, lăsă să-i scape un oftat. Ce încurcate deveniseră problemele, 
cărora nu reușea să le găsească deloc o rezolvare. Nu putea lua nicio 
decizie până nu-l va revedea pe James, cu toate că nu-i plăcea deloc 
această idee. 

— Gabrielle, veni Anna palidă spre ea. Shuan încearcă să deschidă 
templul înainte de înserare. Vino! 

Pierre și Martin lucrau deja de zor la îndepărtarea blocurilor de 
piatră. Intrară cu grijă într-un tunel și de acolo, printr-o intrare îngustă, 
ajunseră în încăperea principală. Pe toţi pereţii erau scene îngrozitoare 
care arătau cum Pipil, copilul Soarelui, și Ixchel, mama lui, primeau ca 
ofrandă copii, cărora le smulgeau inimile din piept, când aceștia mai 
erau încă în viaţă. Gabrielle deveni palidă, încercând totuși să-și 
mențină echilibrul. Pierre, care văzu că nu se simţea prea bine, veni 
lângă ea și o încurajă: 

— Alte timpuri, alte obiceiuri, draga mea, șopti el. Nu uita că 
victimele se considerau onorate pentru că erau alese de sacrificiu. 
Mergeau să moară acompaniaţi de instrumentiști iscusiţi și cântăreţi și 
purtau cele mai bune haine ale lor. 

Încercă să afişeze un zâmbet slab, după care îi urmă pe ceilalţi în a 
doua cameră. Era întuneric dar Shuan și Pierre aprinseră lanternele și 
începură să şteargă praful de pe pereți. Un liliac, speriat de venirea lor 

și de lumina neașteptată, începu să zboare de colo-colo, făcând-o pe 
Gabrielle să-și mulțumească pentru că se gândise să-și pună o șapcă pe 
Cap. 

Pe măsură ce înaintau se părea că nu era nimic interesant de văzut, 
dar ajunși la etaj după câteva momente, Craig scoase o exclamaţie de 
bucurie, iar vocea lui Shuan se auzi neperturbată, rugându-l să ţină 
torta cum trebuie. 

Un bloc mare de piatră fusese scos din perete și, în spatele lui se 
putea vedea o sculptură cu un jaguar, cu ghearele pregătite de atac. 

— Ai grijă! Nu ştim cât de sigur e etajul ăsta! avertiză Shuan în timp 
ce Craig se lăsă în genunchi și se târî până la margine. 

— E în regulă, spuse bărbatul, extenuat. Hai să punem torțele astea 
aici. Cred că disting ceva. 

Tăcerea care urmă fu sufocantă. Când se auzi ceva în sfârșit, nu fu 
deloc îmbucurător. 

— Asta e tot. E doar un schelet aici. A mai fost cineva înaintea 
noastră. Masca morţii, ornamentele, au dispărut. 

Urmară murmure dezaprobatoare, iar Shuan înjură. 

— Nu înţeleg, spuse Gabrielle, întorcându-se spre Pierre. Ce se 
așteptau să găsească? 

— Un mormânt, draga mea. Dar multe teorii spun că mormintele au 
fost construite ca niște palate pentru preoții mayași și pentru prințese. 
Asemenea oameni erau întotdeauna înmormântați alături de bijuterii 
şi măști preţioase. 

— Și aici a mai fost și altcineva care a furat lucrurile astea? 

— Așa se pare. Oricum, mormântul era deschis și înăuntru nu mai 
sunt decât oase. 

Se întoarse spre ieșire, simțind cum i se face rău dacă mai stă mult 
în acest loc al morţii. Voia să iasă din nou afară, la soare, să respire aer 
curat. Ştia că ceilalți erau prea preocupați de interior ca să-i observe 
absenţa. 

Cina din seara aceea a fost tristă, departe de ceea ce preconizaseră. 
Pablo vânase niște fazani, și acum îi frigea la foc mic. Acest festin însă 
nu bucura pe nimeni. Era și firesc, gândi Gabrielle, cum să mai aibă 
chef de mâncare când le fusese furată de sub nas poate cea mai 
importantă descoperire de până atunci? Și ca dezamăgirea să fie și mai 
mare, Craig le arătă tuturor două bucăţi de jad, găsite lângă schelet, 
lucru care atesta existenţa unei comori. 

— E atât de dureros să nu știm niciodată cât de mult întârziem, îi 
spuse Anna Gabriellei, în timp ce-și sorbeau cafeaua. Ar putea fi câteva 
săptămâni, dar bineînţeleas, ar putea fi doar câteva ore. Oh, nici nu mă 
pot gândi la așa ceva! 

Tânăra se forță să răspundă ceva. Se simţea secătuită de puteri, iar 
când se gândea la călătoria pe care o avea de făcut ca să-l întâlnească 
pe James, simțea cum i se face și mai rău. Cât ar fi vrut să spună cuiva 
ce i se întâmpla! 

Rămase singură, când Anna se duse să vorbească cu Martin și Craig. 
Se uita la flăcările jucăuşe din faţa ei și se gândea la ce avea să-i spună 
lui James. Era gata să meargă la culcare când Felipe veni la ea. Deja îl 
rugase pe Craig să trimită în locul ei rolele de film cu elicopterul, 
pretextând că poate va fi ocupată atunci. Își umpluse sticla cu apă și 
mai luase și câte ceva de mâncare. Se întreba cât le va lua să ajungă la 
James? Cu siguranță, Felipe ar fi avertizat-o dacă trebuia să facă o 
călătorie lungă. 

Inima începu să-i bată nebunește când auzi pași pe dalele de piatră, 
în spatele ei. 

Shuan Lennox venea spre ea, cu o trusă de ajutor în mână. 

— Ai nevoie de un bandaj curat, zise el fără ceremonie, așezându-se 
lângă ea. Gabrielle se strâmbă puţin când o atinse cu brutalitate și se 
îmbujoră când acesta o privi îngrijorat. 

— Te-am rănit? Dar ea nu spuse nimic. N-o rănise. Doar că atingerea 
lui îi stârnea amintiri pe care le va lua cu ea, departe, poate fără să-l mai 

revadă vreodată. 

Shuan îi schimbă cu pricepere bandajul, concentrat la treaba pe 
care o făcea, de parcă erau doi străini care trebuiau să se atingă pentru 
că asta le era meseria și nu pentru că aveau sentimente unul pentru 
altul. 

Rămase liniștită, așteptând să plece, și părându-i rău că nu-și va 
putea lua rămas-bun de la el decât în gând. Dar el nu plecă imediat, așa 
cum se așteptase. Mai rămase câteva clipe, privind încruntat focul, 
după care, oftând, scoase din buzunar ceva. 

— Am găsit asta azi în templu, zise el repede. N-am de gând s-o arăt 
cuiva și nici nu voi aduce vorba despre asta. Sunt sigur că tu îl 
recunoști. 

Era un ceas bărbătesc, cu cadranul spart. Gabrielle își dădu seama 
al cui era. 

— Mulţumesc, spuse ea fără vlagă și-l luă în mână. 

— Oh, Doamne! Dintre toate femeile din lume, Gabrielle, de ce 
trebuie să fii tocmai tu? 

Gurile lor se împletiră într-o pasiune arzătoare. Ea nu mai era 
conștientă decât de emotia cu care voia să i se dăruiască, să fie a lui 
trup și suflet, dar înainte de a ajunge să-l îmbrățișeze, el deja se 
ridicase. Îl privi cum se pierde în întuneric. Va mai avea o amintire pe 
care s-o ia cu ea în noaptea aceasta: sărutul lui. Dar cum avea oare 
să-şi continue viaţa, trăind cu aceste amintiri? 


Capitolul 7 


Așezată pe bagaj, sprijinită de zidul vechi, construit cu secole în 
urmă ca să apere orașul, Gabrielle privea luna stălucitoare și se întreba 
dacă nu cumva ăsta era un semn. Oare Ixchel hoinărea deasupra lor ca 
să le reamintească intrușilor că încă mai trona peste orașul ruinat? se 
întrebă ea, cu ironie. Dacă era așa, atunci asta era noaptea când ea nu 
mai era alături de ceilalți. Nu se simţise în siguranță în hamac, așa că își 
luase cu grijă bagajul de unde îl ascunsese mai devreme și se mișcase 
ușor, ca o umbră, fiind atentă la fiecare zgomot care ar fi putut însemna 
Că mai era şi altcineva treaz. 

De la Felipe nu mai primise niciun semn, în afară de bucăţica de 
hârtie mototolită pe care scrisese niște litere greoaie, din care reieșea 
locul și ora întâlnirii lor. Gabrielle nu putuse dormi și a fost devreme 
la locul stabilit, ceea ce a bucurat-o. 

Ixtlacan oferea noaptea o priveliște minunată și-i părea rău când se 
gândea că poate niciodată nu va revedea un asemenea loc, așa că n-a 
stat pe gânduri să facă niște fotografii. Știa că pentru revista Vision 
ajungeau cele făcute până atunci, dar oare Shuan va mai accepta ca 
după plecarea ei s-o considere în continuare membră a expediției și 
s-o lase să dea fotografiile făcute pentru Institut? Oh, acum nu mai 
conta, își spuse ea. 

Și dintr-o dată, o mișcare o făcu atentă. Își tinu respiraţia o clipă, 
apoi îl zări pe Felipe. Avea o funie legată la brâu, de care atârna un cuțit 
lat. Mai avea și un bagaj mare și Gabriellei i se părea diferit de bărbatul 
pe care-l văzuse prima oară. 

— Doamnă, v-a văzut cineva? înrebă el în șoaptă. 

— Sigur că nu, veni răspunsul ei. Pe tine? 

Bărbatul bombăni ceva în șoaptă și îi aruncă o privire răutăcioasă. 
Gabrielle îl privi îngrijorată. Nu-l plăcea și nici n-avea încredere în el, 
dar până atunci nu-l considerase un dușman. Acum nu mai era atât de 
sigură, iar călătoria lua din nou o turnură alarmantă. 

Bărbatul aşteptă cu o răbdare deloc bine controlată cât tânăra își 
puse bagajul pe umăr și luă de jos echipamentul foto. Felipe izbucni 
cu furie când o văzu ce face: 

— De ce iei asta? 

Gabrielle rămase surprinsă. 

— Sunt aparatele mele și sunt foarte valoroase, spuse ea repede, dar 
imediat îi păru rău pentru ce zisese. Nu trebuia să lase pe cineva ca 
Felipe să știe că are ceva valoros la ea. Dar reacţia lui, oarecum violentă, 
o mai linişti putin. 

— Le lași aici, şopti el, furios. Nu avem nevoie de ele. Fără aparate. 
Fără poze. Mergem repede și cărăm putine lucruri. 

— În mod sigur n-o să le las aici, replică Gabrielle. Una dintre ele 
nici măcar nu-mi aparține mie, ci revistei pentru care lucrez. Și nu ti-a 
cerut nimeni să le cari. Mă pot descurca și singură foarte bine. 

— Nu, ele nu merg. Rămân aici, zise Felipe, pe cale să explodeze de 
furie. 

— Atunci rămân și eu, adăugă ea, cu răceală. Am treabă aici, foarte 
multă și foarte importantă. Poate ai putea să-i transmiti asta lui James. 

O clipă, crezu că Felipe va exploda de mânie, dar se calmă și zise 
repezit: 

— Nu. Le vom lua și vom pleca. Acum trebuie să ne grăbim, 

doamnă. 

Gabrielle se aștepta ca el să deschidă drumul, dar bărbatul îi făcu 
semn să treacă prima, un gest de curtoazie pe care nu-l aștepta din 
partea lui. Curând, pădurea îi înghiţi și razele lunii dispărură parcă 
odată cu ei. Gabrielle se simţi mai bine când Felipe aprinse o torță care 
să le lumineze poteca pe care călcau. Acum erau și ei niște creaturi ale 
nopții care bântuiau pădurea, își spuse ea. Fecare trosnet de crengi sau 
foșnet de frunze o înfricoșa, dar cel puţin se mai încuraja văzând că 
Felipe nu era deloc impresionat de zgomotele nopții, și nu tresărea la 
niciunul dintre cele care o speriau pe ea. Ba din contră, acesta credea 
mai mult în zei și sfinți şi pe tot parcursul drumului rostea rugăciuni și 
invoca nume de care Gabrielle n-auzise niciodată. Mergea mereu pe 
scurtături și tânăra nu se mai îndoi de calităţile sale de ghid. 

Mergeau de mai bine de o oră când ceru un popas. Să meargă ziua 
pe un teren atât de alunecos și accidentat era un coșmar, dar noaptea 
era de zece ori mai greu pentru ea. Dar Felipe nu părea deloc 
binevoitor, iar Gabrielle trebui să insiste ca să capete un răgaz. Își dădu 
seama că bărbatul credea că ar putea fi urmăriţi, lucru care le-ar putea 
pune în pericol călătoria înainte de a-și atinge ţinta. N-avea nicio 
intenţie să se certe cu el, mai ales că puţinele cuvinte în spaniolă pe 
care le știa n-ar fi ajutat-o să reușească să-l convingă. Regreta că 
acceptase să plece așa, pe furiș, la miezul nopții. Ar fi fost mai înțelept 
să-i spună lui Shuan între patru ochi că avea de gând să plece ca să i se 
alăture lui James. Dar, făcând asta, ar fi trădat încrederea soțului său, 
într-un moment în care acesta îi ceruse discreţie absolută. Oftă. Fusese 
prinsă între două capcane și nu reușise să scape din niciuna așa cum 
şi-ar fi dorit. 

— Vino, acum, spuse Felipe, cam agitat. 

Gabrielle bombăni și se ridică în picioare. Se simţea ameţită și, pe 
lângă somnul care nu părea să-i dea pace, își dăduse seama că nu 
trecuse nici de febra care o supărase cu o noapte în urmă. 

— E departe? 

Fl dădu din cap în semn că nu, apoi mai spuse ceva ce Gabrielle nu 
înţelese și-i aruncă o privire încurcată. Porniră din nou, însă poteca pe 
care merseseră până atunci se pierdu în junglă, iar acum fură nevoiţi 
să-și croiască singuri drum printre liane. Felipe își folosi cuțitul ca să 
facă o potecă și, la fiecare tăietură, rostea un blestem. 

Parcă era un coșmar trăit pe viu, gândi Gabrielle, simțind cu tot 
trupul asta. Crengi i se agăţau de haine și de păr, parcă avertizând-o că 
nu trebuie să înainteze, spini îi zgâriau braţele goale și faţa. La un 
moment dat, ca să nu izbucnească în plâns de durere, trebui să-și 
muște buza ca să se abțină. Nu știa de ce, dar încerca să se ferească pe 
cât posibil ca Felipe să-și dea seama cât îi era de frică. 

Știuse din prima clipă când pusese piciorul în acea minunată 
sălbăticie că pericolele îi pândeau la fiecare pas, dar își dădu seama că, 
până să întreprindă această călătorie în miez de noapte, nu-i fusese 
niciodată frică. Felul dur în care Shuan condusese expediţia le oferea 
participanţilor acel sentiment de securitate de care aveau atâta nevoie. 
Respecta sălbăticia și nu-și asuma riscuri inutile. 

Acum, pentru prima oară, își dăduse seama că era posibil să moară 
din cauza oboselii, mai degrabă decât a unei mușcături de șarpe, sau 
în urma atacului unui animal sălbatic. Înghiţi în sec. Până la urmă, dacă 
li se întâmpla ceva, cine ar fi pornit în căutarea lor? La Ixtlacan, Shuan 
şi-ar fi dat seama că plecase cu Felipe și probabil că ar fi bănuit și 
motivul. Iar dacă nu ajungea la James, probabil că acesta ar fi crezut că 
nu voise să vină. ÎI atinse pe Felipe pe mână și-l întrebă, încercând 
să-și păstreze calmul din voce: 

— Ne-am rătăcit? 

Fl se întoarse spre ea și dădu drumul la o avalanșă de cuvinte, al 
căror înţeles Gabrielle putea doar să-l ghicească. 

Oricum, ceva era clar: o considera responsabilă pentru ceea ce li 
s-a întâmplat. I s-ar fi părut chiar amuzantă situaţia, dacă n-ar fi fot atât 

de speriată. 

Un lucru măcar era sigur: iroseau degeaba energie dacă hoinăreau 
aiurea pe întuneric. Pierduseră drumul de tot și Gabrielle se îndoia că 
aveau să-l mai găsească. Încercă să-și amintească câteva din lucrurile pe 
care Anna i le spusese despre această regiune. Oare nu-i spusese că era 
aşezată între două râuri? Până aici, călătoriseră pe unul dintre ele, râul 
Torcido. Simti cum o trec fiorii când își aminti ce semnificaţie avea 
numele lui. Poate era chiar blestemat, poate întreaga expediţie fusese 
blestemată, din moment ce au găsit ruinele dar nu și comoara lor. 

Zeii mayași cereau întotdeauna sacrificii umane, iar pe ea o trecură 
transpiraţii reci, gândindu-se la ce ar putea să însemne una ca asta. Dar 
în ea nu va găsi nimeni o victimă gata de sacrilegiu. 

Cu cât se gândea mai mult la asta, cu atât își dădea seama că, decât 
să umble aiurea și să se rătăcească și mai mult în jungla deasă, mai bine 
încercau să-și facă drum până la unul dintre râuri. Se îndoia că va găsi 
acolo vreo așezare umană, dar poate aveau noroc și găseau câteva 
tabere de băștinași, pe undeva prin apropierea apei. 

Nu-i fu deloc ușor să-i explice lui Felipe toate astea, dar când 
bărbatul auzi de râu, se arătă binevoitor și spre uimirea Gabriellei chiar 
ştiu în ce direcţie trebuia s-o apuce. Progresau încet și se opreau 
deseori ca să se odihnească, dar până la urmă se părea că nu fusese în 
zadar. 

Felipe deveni vizibil mai vesel şi începu să-și mângâie bagajul cu o 
privire răutăcioasă. Din cele câteva cuvinte pe care acesta le lăsase să-i 
scape, Gabrielle își dădu seama că avea într-adevăr ceva de valoare 
acolo, poate chiar echipament furat de la Institut. Își dădu seama cu 
amărăciune că asta însemna o altă bilă neagră pentru ea, din partea lui 
Shuan. Se mustră pentru lașitatea și naivitatea de care dăduse dovadă. 
Oricum, n-avea să-l mai revadă vreodată pe bărbatul care-i furase 
inima, așa că nu trebuia să-i pese de ceea ce credea despre ea. Un 
sentiment de dezamăgire o cuprinse în momentul în care realiză lucrul 

ăsta. 

Se uită la ceas și văzu că mai era doar o oră până la răsărit. Parcă 
mergeau de zile întregi și mușchii începuseră s-o doară la fiecare pas 
pe care-l făcea. Abia de-i veni să creadă când auzi zgomotul apei. Se 
apropiau de râu. 

Când l-au zărit prima oară, li s-a părut mai agitat decât râul 
Blestemat. Apa curgea repede și când se izbea de pietre făcea spume. 
Felipe îi făcu semn să-l urmeze. O conduse aproape de mal unde, de 
sub niște tufișuri scoase o barcă din lemn. Nu-i spuse cum ajunsese 
acolo, dar era clar că reprezenta salvarea lui în caz că lucrurile nu 
mergeau după plan. Iar simplul gând că ar putea traversa această apă 
învolburată cu o barcă din lemn, o înspăimânta teribil pe Gabrielle. 
Însă nici pe Felipe nu-l încânta prea mult, mai ales că fusese de acord 
cu ea să aștepte până la răsărit înainte să facă ceva. Gabrielle găsi un 
copac lângă care se așeză și, folosind bagajul pe post de pernă, încercă 
să se odihnească puţin. Nu era nici la fel de sigur și nici pe departe la 
fel de confortabil ca hamacul din tabără, dar încercă să se aşeze comod 
și chiar adormi puţin. 

Când Felipe o trezi, văzu că acesta deja lansase pe apă barca. Era 
vopsită în roșu și galben și pe apele învolburate părea prea mică 
pentru a rezista. Cu siguranță, nu părea să poată căra doi oameni, iar 
Gabrielle își dădu seama că niciodată nu intenţionase să ia şi un 
pasager cu el. ÎI privi pe Felipe cum fixează bagajul lui în ea. 

Bărcile în care călătorise cu Shuan erau mult mai sigure decât asta. 
Apa scotea un zgomot înfiorător și amenința să distrugă din clipă în 
clipă bucăţile de lemn. Se urcară în ea și Felipe încercă să se aventureze 
în larg, dar se părea că nu face multe progrese contra curentului. 
Gabrielle se rugă în tăcere ca în curând să întâlnească oameni. Nu avea 
încredere în barcă și nici în abilitatea bărbatului de a vâsli, mai ales în 
asemenea condiţii. 

— E prea multă greutate, zise el la un moment dat. 

În alte împrejurări, Gabrielle ar fi întrebat cu ironie dacă n-ar fi fost 
mai bine ca ea să înoate în urma bărcii, dar se decise că în asemenea 
context mai bine tăcea. Nici nu-i trecu prin minte la ce se gândea el, 
până ce acesta nu se repezi la bagajul ei cu aparatură foto. 

— Nu! îl prinse Gabruelle repede, încercând să-l salveze în ultima 
clipă. Pentru Dumnezeu! Potoleşte-te! O să ne îneci pe amândoi! strigă 
Gabrielle, cu faţa palidă. 

El o privi cu ură. 

— Femeie nebună! șuieră el printre dinţi. Tu o să ne îneci. Și, zicând 
asta, îi smulse camera din mână cu o forță care o făcu să plângă de 
durere. Asta pleacă! 

Geanta grea se scufundă imediat ce atinse apa, și se pierdu din 
vedere de parcă niciodată nu fusese acolo. Gabrielle simţi cum i se face 
rău, când o văzu că dispare. Erau asigurate toate, mai ales camera 
Hasselbladt de la revista Vision și camera de filmat de la Institut, dar nu 
astea erau problema, ci aparatul Pentax, singurul performant pe care-l 
avusese vreodata. Și-l dorise atât de mult și-i luaseră luni întregi ca să 
strângă bani pentru a-și putea îndeplini visul de a-l avea. Iar acum, 
dispăruse pe veci pe fundul unui râu cu nume ciudat și știa că niciun 
ban, nicio asigurare nu vor putea substitui vreodată ceea ce acest prim 
aparat însemnase pentru ea. Și-ar fi dorit foarte mult să poată plânge, 
dar nici în ruptul capului nu i-ar fi oferit lui Felipe această satisfacţie. 

El o privi și-i spuse cu seninătate: 

— Acum ne putem continua drumul, blondino. 

Nu mai spuse nimic și călătoriră în tăcere aproape o jumătate de 
Oră, înaintând foarte puţin. Deși pe Gabrielle începură s-o doară ochii 
fiindcă încercase să caute cu atenţie vreo urmă de viaţă pe mal, 
căutările îi fură în zadar. 

Se făcea din ce în ce mai cald, iar Felipe începu să bombăne, și la 
un moment dat își scoase jacheta. Părul îi atârna în ochi, iar cămașa i 
se lipise de pielea transpirată. Era o priveliște dezgustătoare. Și când 

luă din nou vâsla în mână, atunci se întâmplă. Un curent neașteptat, 
trase barca aproape de mal. Gabrielle fu cea care văzu arborele căzut 
în apă, dar țipătul ei de avertizare veni prea târziu. Barca se înțepeni și 
începu să se umple cu apă. Nu mai avea de ce să rămână acolo, așa că 
sări în apă și încercă să înoate contra curentului. Copacul care le 
înecase barca, venea acum în ajutorul ei. Se agăţă de una dintre crengi 
și reuși să ajungă la trunchi unde se opri să se odihnească putin și 
să-și mai recapete din puteri. Un moment, nu văzu niciun semn de la 
Felipe și chiar crezu că se înecase. Însă după câteva clipe îl zări cum se 
târăște să iasă la suprafaţă, pe mal. Gabrielle se prinse de trunchiul 
copacului, se urcă pe el și încercă să înainteze. Ajunse cu greu la uscat 
și, când ieși pe mal, tremura mai mult de nervi decât de frig. 

Primul gând care-i trecu prin minte fu că acum erau vârâţi în ceva 
mult mai urât ca prima dată. Își pierduseră singurul mijloc de transport 
şi odată cu el toate proviziile și bagajele. Până și cuțitul lui Felipe era 
acum pe fundul râului. O trecu un fior. Zeii erau hotărâți să se 
răzbune. 

Felipe stătea la câțiva metri de ea, bombănind ceva în șoaptă. Când 
Gabrielle se apropie de el, acesta dădu drumu unui alt șir de vorbe 
care nu erau deloc pe înțelesul ei și o privi acuzator. 

— Nu da vina pe mine, izbucni ea. Tu ai spus că o să mă duci la 
James. Dar până acum ai reușit doar să ne rătăcim și aproape să ne 
îneci. Cred că nici nu știi unde e. 

— Dar tu știi unde e. Tu-l poti găsi pe don Jaime. 

— Eu? întrebă ea, nevenindu-i să creadă. N-am nici cea mai mică 
idee unde l-aș putea găsi. Tu ai spus că vrea să mă vadă. Mi-ai adus un 
mesaj trimis de el. Trebuia să mă duci la el...Vorbele îi incremeniră pe 
buze când privirea lui Felipe o evită. N-a fost așa, nu? Ai vrut să-l găsești, 
așa că ai venit la mine și mi-ai turnat o poveste cum că ar vrea să mă 
vadă, crezând că te pot duce la el. Chiar credeai că știu unde e. Eu nu 
te pot ajuta. 

Felipe se ridică repede în picioare și se apropie furios de ea. O 
prinse de mâna bandajată și o strânse. Tânăra ţipă de durere. 

— Nu te juca așa cu mine, drăguțo, sau cineva va avea de suferit. 
Du-mă la don Jaime acum. Știi unde e, altfel de ce ai fi venit aici? Tot 
timpul oamenii au spus că tu ești singura care știi unde se află. 

— Nu știu, ţipă ea. Ştia că dacă n-avea de gând să-i dea drumul la 
mână, avea să leşine. 

— Nu te cred. De ce ai fi venit în Merida? De ce i-ai mai fi căutat prin 
birou? 

— Cine ţi-a spus una ca asta? Dar chiar în momentul în care puse 
întrebarea, își dădu seama de răspuns. Era sigură că Felipe, orice ar fi 
fost de capul lui, avea cu siguranță un complice la Institut. Hm... da, 
Isabella e o fată foarte isteaţă, își spuse, și licărirea din ochii bărbatului 
la auzul acestui nume îi confirmă faptul că avea dreptate. Dar n-a fost 
suficient de isteaţă. Și nici eu n-am fost, sau mi-aș fi amintit de una ca 
asta. James nu mi-a primit niciodată scrisorile. Nici măcar nu știe că 
sunt în Yucatan. 

— Minti, spuse Felipe. 

Fata îşi umezi cu limba buzele uscate. 

— Nu mint. N-am niciun motiv s-o fac. Am venit cu tine doar pentru 
că m-ai facut să cred că știi unde e și că are nevoie de mine. ÎI privi. De 
ce vrei să-l găsești, Felipe? 

Barbatul dădu din cap. 

— Tu nu pui întrebări, drăguţo. Tu dai doar răspunsuri, spuse cu o 
voce care nu trăda nimic și care o speria. 

Era sigură că, acum când Felipe considera că nu-i este de niciun 
folos, avea s-o ucidă, și chiar dacă nu va face asta, o va lăsa singură în 
pădure, unde cu siguranță va muri. Oricum, n-avea ce să facă sau să 
spună ca să împiedice una ca asta. Era sigură că bărbatul avea o 
legătură cu hoţii de tezaure și că ăsta era motivul pentru care-l căuta pe 
James. Și, până la urmă, încă un om ucis nu mai conta pentru el. 

Dar, de undeva din umbra copacilor, Shuan Lennox spuse pe un 
ton imperturbabil: 

— Cred că asta a mers deja prea departe, voi nu credeţi? 

Pablo era cu el și Gabrielle văzu că amândoi aveau arme. Felipe se 
albi la faţă. 

Shuan se apropie de ei. Îi privi pe amândoi în tăcere, zăbovind 
asupra hainelor pline de noroi. 

— Preferi întâlniri cu ciudaţii, Gabrielle, remarcă el. Și nu contează 
nici când e vorba de un hoț. Hm, poate că și tu ești ca el... 

Tânăra se îmbujoră de rușine. 

— Trebuie să mă lași să-ți explic, începu ea, dar el i-o reteză repede. 

— E puţin cam târziu pentru explicaţii, nu crezi? Ţi-am dat toate 
șansele, ai fi putut profita de orice ocazie. Dar imediat cum a apărut 
șobolanul ăsta, mi-ai întors spatele și ai încercat să te furișezi ca să pleci 
cu el. Dar azi-noapte nici eu n-am putut dormi, Gabrielle. Crezi că luna 
aceea frumoasă m-a ţinut treaz? Sau a fost gândul că puteai să-mi scapi? 
Oricum, am fost pe fază când aţi plecat. Pablo și cu mine am fost tot 
timpul în urma voastră. 

Ușurarea pe care o simţise când îl văzuse începu s-o părăsească. 

El continuă pe același ton serios. 

— Are și asta partea ei amuzantă. Tu și cu Felipe aici, dând vina unul 
pe altul că știți unde se află James. Până la urmă, ar fi trebuit să mă 
întrebaţi pe mine. 

— Ştii? întrebă Gabrielle, aproape nevenindu-i să creadă. 

— Am o bănuială, zise el zâmbind. Nu l-am prins la Ixtlacan, dar nu 
poate să fi ajuns prea departe. Îi făcu semn lui Pablo. Spune-i tu 
doamnei. 

— E o tabără de băștinași aproape de ruinele din Ixtacan. Nimeni nu 
mai merge pe acolo zilele astea. E un loc blestemat. Dar când eu și 
Francisco am fost pe acolo, cu câteva zile în urmă, ne-am dat seama că 
cineva a folosit-o. Și cu siguranță că nu era unul dintre proprietari. 

Aceşti oameni nu se ascund, dar bărbatul acela se ascundea. 

Avea dreptate, se gândi ea. Un bărbat care furase o comoară și care 
încerca să scape de hoţii de tezaure, avea destule motive să se ascundă. 

— Poţi să-mi arăţi unde e locul ăsta? îl întrebă ea pe Pablo, dar știa 
că răspunsul i-l putea da doar Shuan. 

— Da, te va duce acolo, dacă asta vrei, zise el. Dar ești sigură? 

Voia să-i spună că nu mai e sigură de nimic. Că orice lucru de care 
a fost sigură până atunci se întorsese impotriva ei, și o lăsase singură și 
speriată și că, în afară de săruturile și de îmbrățișările lui, nu mai putea 
crede în nimeni şi în nimic. Dar acum el nu era altceva decât un străin 
pentru ea, unul închis în spatele unui zid de indiferenţă și suspiciune. 
S-ar putea ca încă s-o dorească pe plan fizic, dar cu siguranţă o 
dispreţuia mai mult ca niciodată. Dacă ar fi tinut puţin la ea, ar fi știut 
că n-avea nicio legătură cu planurile lui James și și-ar fi dat seama și de 
ce plecase cu Felipe. 

Dar nu putea să-i spună una ca asta, și să îndure privirea lui 
acuzatoare și plină de neincredere. Ar fi durut-o prea mult. Așa că nu 
făcu altceva decât să plece capul și să rostească un "da'atât de încet, 
încât Shuan trebui să-și apropie urechile ca să prindă cuvântul. 

ÎI auzi oftând parcă a ușurare. 

— Atunci, mergem acum, spuse. Pablo e de părere că putem să 
ajungem înainte de căderea nopții. 

— Dar cu el ce facem? întrebă ea arătând cu mâna spre Felipe, care 
rămăsese tăcut. 

— Vine şi el. Mai târziu poate pleca spre Merida, în elicoperul cu 
provizii. Poliţia îl așteaptă deja. 

Aruncă o privire în direcţia lor. Văd că nu aveţi deloc bagaje. N-aţi 
adus nimic cu voi? 

Gabrielle îi explică fără prea mare entuziasm cum barca li s-a 
scufundat, cu tot cu bagajele lor. 

— Mda, n-aţi fost niște fugari prea norocoși. Dar valiza cu 

echipamentul tău foto? 

— Felipe a aruncat-o din barcă. A zis că era prea grea. Spre oroarea 
ei, lacrimile îi invadară obrajii, dar și le șterse repede, ca un copil. 

ÎI auzi pe Shuan cum bombăne ceva, dar când își ridică privirea 
spre el, nu reuși să surprindă nicio reacţie. 

— Ce ghinion, zise el în cele din urmă. La baza taberei sunt câteva 
aparate de fotografiat. Nu sunt performante, dar oricum, sunt mai 
bune decât nimic. 

Se întoarse spre Felipe și începu să-i vorbească în spaniolă. Tonul 
lui era calm, dar celălalt avea privirea plină de ură și Gabrielle își dădu 
seama că nu era deloc plăcut pentru el ce auzea. 

Apoi, Shuan veni lângă ea și o întrebă: 

— Eşti gata? 

— Da, veni răspunsul ei. 

Cu toate că nu se simțea deloc pregătită. Tremura din toate 
încheieturile și mâna rănită îi pulsa de durere de la strânsoarea lui 
Felipe. 

— Trebuie să plecăm acum, dacă vrem să ajungem acolo înainte de 
apus. E un drum destul de greu, mai adăugă Pablo. 

— Ce s-a întâmplat, Gabrielle? Oare s-a risipit devotamentul tău de 
soţie credincioasă? întrebă Shuan cu sarcasm. 

— Eşti crud, șopti ea. 

— Nu simt că ar trebui să fiu altfel, într-o asemenea situaţie. Am 
cunoscut multe femei, Gabrielle, dar tu ești o experienţă nouă pentru 
mine. Și una deloc plăcută. 

Plecă de lângă ea aproape violent. Gabrielle se simţea de parcă îi 
dăduse o palmă peste faţă. Poate c-ar fi fost mai bine să se întâmple una 
ca asta. Dar, până la urmă, ce drept avea să se aștepte la altceva din 
partea lui? Până la urmă, pentru el nu era altceva decât soţia altui 
bărbat. 

Au pornit într-o jumătate de oră. Au întârziat din cauza lui Pablo 

care a ţinut să pescuiască pentru a suplimenta provizia de hrană. 

Au mers aproape două ore înainte ca Shuan să facă o oprire pentru 
odihnă și mâncare. Pablo a făcut un foc mic și a fript peștele. 

Gabrielle își mâncă portia cu poftă. După ce termină, se sprijini cu 
spatele de un copac și închise ochii. Era plăcut să stai nemișcat într-o 
atmosferă sufocantă, unde fiecare gest te făcea să transpiri. Își pierduse 
pălăria pe râu, iar acum părul îi atârna în zulufi pe frunte și pe gât. 

Dar, deși simţea nevoia să se odihneacă, imediat cum se liniștea, 
gândurile negre la propriile probleme începeau s-o bântuie. 

Simti cum o umbră se oprește lângă ea și deschise ochii ca să-l vadă 
pe Shuan. 

— Cum mai e mâna? întrebă el, fără introducere. 

— E bine, spuse repede, rezistând impulsului s-o ascundă la spate. 

— Lasă-mă să văd. Și înainte ca ea să facă ceva, se așeză și începu 
să-i desfacă bandajul murdar. Strâmbă din buze. Eşti pe cale să faci o 
nouă infecţie. N-am avut destulă bătaie de cap cu ultima? 

— Îmi pare rău. 

— Să nu-ţi pară. Ochii lui o studiară preţ de o clipă, apoi își întoarse 
privirea spre mână. 

Simţea tensiunea și furia din ei, și se minuna cum de atingerile lui 
n-aveau nimic din toate astea. Se purta chiar cu blândețe, și curăţă cu 
iscusință rana și puse un bandaj curat. În tot acest timp, Gabrielle îi 
privi pielea, ochii, bărbia, părul. Oh, cât și-ar fi dorit să-l poată mângâia, 
să-i poată săruta buzele și simţi trupul. 

Era periculoasă această putere pe care o avea asupra ei. Era 
periculos și în același timp stânjenitor. 

Și, ca şi cum ar fi simtit toate astea, el o privi dintr-o dată, iar ei îi 
veni să intre în pământ de rușine. Ştia prea bine cum trebuie să arate: 
cu părul răvășit, ochii mari și plini de dorință, buzele tremurătoare și 
obrajii ușor imbujoraţi. 

Shuan îi eliberă mâna, dar nu se ridică să plece, așa cum se 

așteptase. Rămase lângă ea, cu fața la doar câţiva centimetri de a ei. Cât 
şi-ar fi dorit să-l sărute, să-i simtă pielea cu buzele, să-l atingă... Făcu o 
mișcare să se apropie de el, dar chiar atunci el se ridică repede, dând 
din cap amenințător. 

— Ce naiba vrei de la mine, Gabrielle? întrebă furios. Nu sunt sfânt 
și am și eu limitele mele. Ce urmărești de fapt? 

— Vreau să mă iubeşti cum știi tu mai bine. Atât vreau. 

O privi din cap până-n picioare. 

— Te vinzi bine, zise el în şoaptă, dar în urechile ei suna ca o 
lovitură de bici. Naiba să-l ia pe Warner, că are parte de tine! Dar mă 
mir cum nu te-ai lămurit că eu nu sunt de vânzare. Să nu oferi ceea ce 
nu ești pregătită să dai. 

— O să dau, șopti ea...O să-ţi dau tot ce-mi ceri... 

— Nu e al tău ceea ce vrei să-mi dai, zise el. Sau poate ai uitat? Își 
scutură cu degete tremurătoare pantalonii de crenguţe și frunze. Când 
vorbi, vocea îi era aspră. În picioare, doamnă Warner. Nu trebuie să-ţi 
lăsăm soțul să mai aștepte mult. 

Lacrimi de umilinţă îi înceţoşară vederea când Shuan se întoarse cu 
spatele la ea și se îndepărtă. 

Tântarii atacară în roi, în timpul după-amiezii. Gabrielle încercă din 
răsputeri să-i alunge, dar la un moment dat obosi și-i lăsă să o 
ciupească în timp ce-și făcea drum printre liane. Fizic și psihic nu mai 
simţea nimic. Abia de mai era în stare să meargă. Nu-i mai păsa de 
spinii care-i răneau pielea sau îi rupeau hainele. 

Din când în când, se strângeau cu toții și așteptau în grup până ce 
Shuan și Pablo mai croiau poteci. Felipe stătea mereu retras, cărând 
bagajele și privind cu ochi strălucitori cuțitele pentru care parcă avea 
alte planuri. Părea supus, dar ceva îi spunea Gabriellei că era doar de 
fațadă. 

Tânăra își aminti prin ce trecuse alături de el. O trecură fiorii. Oare 
ce s-ar fi întâmplat cu ea dacă Shuan n-ar fi apărut la timp? 

Dar acum trebuia să se gândească la altceva. La James. Oare mai era 
acolo unde spunea Pablo că ar fi? Pablo era cel mai vesel din echipă. Îi 
asigura mereu că nu mai au mult de mers. 

Gabrielle se gândea că-l urmărea pe James de prea mult timp. 
Pentru el venise în Merida, apoi se luptase să câștige un loc în tabăra 
de la Ixtlacan și după asta se aventurase în creierii nopții alături de un 
necunscut ca să străbată jungla. Dacă nu avea să-l găsească nici acum? 
Dacă le era dat să nu se mai întâlnească vreodată? O trecu un fior la 
acest gând. 

— Curaj, doamnă, îi şopti Pablo. Nu mai avem mult și veţi putea să 
vă vedeţi soţul. Încercă să-i mulțumească, dar cuvintele îi înghețară pe 
buze când un zgomot ciudat se auzi, nu departe de ei. Un răget de 
animal sălbatic răsună în dreapta lor. 

— Tigru, răcni Felipe, care lăsă bagajele jos și o luă la fugă prin 
pădure. Pablo armă pușca, dar Shuan îi făcu semn și-i spuse ceva în 
spaniolă. Pablo luă bagajele și porniră din nou. 

— ÎI lași să plece? Gabrielle îl prinse pe Shuan de braţ. 

— Şi ce-ai vrea să fac? Să fug după el? 

— Dar ziceai că poliţia îl așteaptă... 

— Așa e. Dar Felipe preferă să-și riște șansa în junglă. E decizia lui. 

— Dar o să scape. 

— Unde? O să alerge până o să obosească, și apoi ce-o să facă? N-are 
apă, n-are hrană, n-are arme, n-are nimic. Cred că e o închisoare mai 
grea pentru el decât cea adevărată. 

Gabrielle îl privi uimită, apoi se întoarse spre Pablo, care zise: 

— Poate trăiește sau poate că nu. Cine știe? Așa e în junglă. 

— Dar tigrul? Era cu adevărat un tigru? O să ne atace? 

Pablo izbucni în râs și până și Shuan zâmbi. 

— Nu era niciun tigru ci doar o maimuţă — saraguate. Imită răgetul 
unui tigru ca să ţină intrușii la distanță. 

Gabrielle se îmbujoră de rușine, însă Pablo o încurajă: 

— Tu ai curaj, doamnă. N-ai fugit ca nebunul de Felipe. 

Gabrielle nu încercă să-i spunăă că n-o făcuse fiindcă era sigură că 
picioarele n-aveau s-o ţină. Așa că pur și simplu afișă un zâmbet slab. 

Mai merseră puţin și dădură de pârâul cu apă limpede de care 
vorbise Pablo. Gabrielle se repezi la el și își spălă fata și gâtul, după care 
luă câteva înghiţituri. Pârâul dădea într-o poienită și Shuan spuse: 

— Haide, Gabrielle, acum e rândul tău. Strigă-ți soțul. Noi vom sta 
aici, să auzim dacă-ți răspunde. Poate o să-l convingi să nu se mai 
ascundă. Gabrielle mai luă o gură de apă, și strigă cât o ţinură puterile: 

— James! James, sunt eu, Gabrielle. Sunt la pârâu. Doctorul Lennox 
e cu mine. Venim spre tabără. Te rog, nu face un gest prostesc. 

Făcu o pauză, timp în care toţi trei erau atenți să prindă orice 
zgomot. Dar în poieniţă nu era decât o tăcere înfricoșătoare. 

— James, știu că e greu pentru tine, dar, crede-mă, așa e cel mai 
bine. Știu că poate e un șoc, dar nu mai putem cotinua așa... 

Se opri. Nu auzeau niciun răspuns. Se întoarse spre Shuan, dar fața 
acestuia nu exprima nimic. 

— Intrăm, spuse el repede. 

Au traversat pârâul și au intrat în poieniță. Maimuţele, speriate de 
vocea de om, au început să facă gălăgie în copaci. 

Gabrielle simţea cum i se face rău, pe măsură ce înaintau în tabără. 
Era un aer care cu greu putea fi respirat. Mai mulți copaci erau tăiați ca 
să blocheze drumul, dar doi mai erau încă zdraveni și de ei atârnase 
cineva un hamac. Și chiar din depărtare, se vedea că se mișcă ușor. 
Gabrielle își duse o mână la gură. Se forță să ajungă repede spre acel 
loc, urmată îndeaproape de Shuan și de Pablo. Pe jos era vomă și se 
simţea un miros greu de transpiratie. Bărbatul avea febră și delira. 

— James...spuse Gabrielle, punându-i o mână pe frunte. James, mai 
încercă ea o dată. Buzele uscate se deschiseră și ochii mari parcă o 
priviră o clipă. 

— Cine eşti?... întrebă el. 

Gabrielle rămase nemișcată. Asta da ironie, gândi ea. După atâţia 
kilometri parcurși, după toate pericolele prin care a trecut, ca să nu 
mai pună la socoteală epuizarea psihică, James nici măcar n-o 
recunoștea. Îi venea să râdă, dar se abtinu să dea frâu liber isteriei. 

Apoi, brațul lui Shuan o sprijini, și-i îndreptă umerii. 

— Salut, Warner. Privirea lui era serioasă când se uita în jos, la 
bărbatul mai în vârstă. A trecut ceva timp. 

O clipă, privirea lui James se ascuti. 

— Lennox? întrebă el cu o voce aspră. Ce cauti aici? 

— Am venit Să te găsesc, spuse Shuan, cu aceeași voce calmă. 

— Dar nu doar după mine ai venit, nu? întrebă bărbatul și făcu o 
mișcare ca să schițeze un zâmbet. Gabrielle fu şocată când își dădu 
seama că de fapt încerca să râdă. 

— Nu, zise Shuan, care îl privi mai bine și văzu că piciorul drept îl 
avea bandajat aproape în întregime. Ce s-a întâmplat? Prietenii tăi s-au 
decis să joace dur? 

— Au fost foarte nerecunoscători, spuse el, cu o grimasă. După câte 
am făcut pentru ei...Le-au uitat pe toate. De data asta au zis că nu vor 
statui, pentru că le-ar lua prea mult timp să le transporte. În schimb, 
au vrut să ia lucrurile din mormânt. 

— Dar tu ai fost prea isteţ pentru ei? 

— Da, James se lăsă pe spate, respirând greoi, de parcă această 
conversaţie îl sleise de puteri. Închise ochii și începu să horcăie. 

Shuan se întoarse spre Gabrielle. 

— Du-te și adu-mi trusa medicală din bagaj. Apoi ajută-l pe Pablo să 
facă un foc. Am nevoie mai întâi de niște apă fiartă, apoi poţi să încerci 
să-i pregătești ceva de mâncare. Cred că avem la noi niște supă instant. 

Tânăra ezită o clipă, privindu-și soțul cu nedumerire. 

— Ce se întâmplă cu el? 

— Adu-mi trusa și o să încerc să aflu. La o primă vedere, aș spune că 
cineva l-a împușcat în picior. Acum, grăbește-te, pentru Dumnezeu! 

Shuan se aplecă peste James și începu să desfacă bandajul 
neglijent. Gabrielle se intoarse repede cu spatele. Ştia că dacă avea să 
privească scena asta, o să i se facă rău. Trebuia să meargă undeva să 
respire aer curat...Pablo o prinse de braţ. 

— Așezaţi-vă, doamnă. Aduc eu ce trebuie. Puneţi-vă capul aici. O să 
vă reveniti. 

Gabrielle îl ascultă și, deși se simtea stânjenită de situaţie, în curând 
îi trecu starea de leșin. Pablo se duse să adune lemne pentru foc după 
ce avu grijă ca Shuan să primească trusa de prim- ajutor. Tânăra căută 
supa de care-i spusese Shuan și încercă s-o pregătească. 

— Mmm, miroase mai bine decât arată, remarcă Shuan din spatele 
ei. Sper că ai făcut destulă pentru toți. 

— Cred că da, cu toate că e cam greu să-mi dau seama câte porţii 
sunt. Oh, ce erau prostiile astea pe care le scotea pe gură? se întrebă în 
sinea ei. Cum putea oare să vorbească atât de liniștită despre asemenea 
lucruri când soţul ei zăcea inconștient la doar câţiva metri de ea? 
Problema e că lui James nu-i plac deloc supele instant. 

— Eu nu mi-aş face griji din cauza asta, spuse Shuan luând supă 
într-un castron. O să descoperi că atunci când ești înfometat ai fi în 
stare să mănânci orice. O privi. ÎI hrănești tu? Sau o fac eu? 

— O să-i dau eu să mănânce. Întinse mâna după castron și Shuan 
i-l dădu cu un zâmbet slab. 

— Încerci să-ţi salvezi conștiința pătată, Gabrielle? întrebă el ironic, 
dar în spatele vocii se ascundea și altceva. 

— Poate, spuse ea, fără tragere de inimă. Dar dacă era așa, își zise în 
timp ce se îndrepta spre James, nu era în niciun caz din motivul pe 
care-l credea el. Singurul lucru pentru care se putea simți vinovată era 
că pentru James nu mai simţea nimic în afară de ceea ce ar fi simţit în 
mod normal pentru oricine aflat în situația lui. Faptul că n-o 
recunoscuse n-o deranjase, pentru că în sinea ei se aștepta la o 
asemenea reacție din partea lui, reacție pe care oricum o bănuise 
posibilă. 

Acum, James arăta mai bine. Hainele murdare fuseseră îndepărtate 
şi acum stătea înfășurat într-una din cămășile lui Shuan. Era și spălat, 
iar piciorul era bandajat cu pansament curat. 

Îngenunche lângă el, având grijă să nu verse din supă. 

— James, ţi-am adus ceva să mănânci. Lasă-mă să-ţi dau cât încă e 
caldă. 

Deschise ochii, privind-o fără interes. 

— Eşti foarte drăguță. Era clar, din vocea și din privirea lui, că n-o 
recunoștea. O lăsă să-i dea supă cu lingurita și să-l şteargă din când în 
când la gură cu un prosop curat. Gabrielle se gândi cu ironie că 
bărbatul impunător și mândru care o ținuse la distanță atâta timp, 
ajunsese acum la mâna ei. Când aproape jumătate din bol fu golit, 
James întoarse capul. 

— Nu mai vreau, mulțumesc. 

Gabrielle îi mângâie mâna. 

— James... 

— Te...cunosc? Își dădu seama că familiaritatea cu care i se adresase 
îl deranjase. 

— Îmi cer scuze, doctore Warner. Se ridică. Nu-ti amintești de mine, 

nu-i așa? 

— Ar trebui? Ridică puţin capul și se forță s-o privească mai atent. 
Ești...soţia lui Lennox, nu? 

— Nu, spuse ea, încercând să rămână calmă. Lucrez la Institut. 

Se întoarse și se îndreptă spre foc. Se înnoptase. Se așeză și Pablo 
îi dădu un bol cu supă. Shuan avusese dreptate. Mirosea și avea un 
gust mai bun decât arăta. O mâncă pe nerăsuflate. 

— Te simţi mai bine? întrebă Shuan, care stătea lângă ea. 

— Da. James a mâncat aproape jumătate dintr-un bol ca ăsta. 

— Asta e bine, zise el, dar se putea citi o ezitare în ton. 

— Ce s-a întâmplat? 

— E foarte bolnav, Gabrielle. 

— Da, mi-am dat și eu seama. Ştii, Shuan, mă gândeam. N-avem cum 
să contactăm elicopterul care transportă proviziile? Ar avea unde să 
aterizeze și l-am putea duce pe James la spital. 

O privi preț de o clipă, apoi dădu încet din cap. 

— Nu poți lua legătura cu nimeni? întrebă ea. 

— Aş putea. 

— Dar n-o s-o faci, zise ea, neîncrezătoare. Dar Shuan, trebuie să 
încerci. Știu că nu-ţi place James, dar nu-l poți lăsa să sufere așa. 

— Chiar crezi că aș fi în stare să fac una ca asta? întrebă el, cu ochii 
plini de furie. 

— Nu, sigur că nu. Dar are nevoie de un doctor. Ai văzut și tu cum 
arată. 

— A avut nevoie, zise, și pentru un moment, cuvintele lui își 
pierdură sensul pentru Gabrielle. Când își dădu seama la ce se referea, 
simţi că i se face rău. 

— Oh, nu e adevărat! Va fi...bine, nu? 

— Nu te mai amăgi singură. Îi luă mâinile în ale lui. A fost împușcat 
acum câteva zile, Gabrielle. Glontele n-a fost scos și rana s-a infectat. 

— Dar dacă-l ducem la spital, cu siguranţă vor putea să-l opereze, 

nu-i așa? 

— Dacă aş crede că asta te-ar ajuta, ţi-aș spune că da, zise el, 
strângând-o de mâini. Dar n-are rost Gabrielle. James nu mai are timp 
nici măcar pentru asta. N-ar ajunge la spital. Nu cred că ar rămâne în 
viață nici până aș reuși să chem elicopterul. 

Ea rămase rigidă. Își dorise atât de mult să fie liberă, să scape de 
această căsătorie falsă, dar niciodată nu-și închipuise că va obține asta 
cu un asemnea preţ, moartea unui om. 

Shuan vorbi din nou. 

— L-am îngrijit cum am putut mai bine, dar mai mult de atât nu pot 
face. Măcar nu va fi singur când se va întâmpla. Vocea îi deveni rece. 
Avem doar două hamace, așa că tu îl vei folosi pe al meu. Eu voi sta de 
veghe lângă Warner, ca să văd dacă îi mai trebuie ceva. 

— Nu, zise ea hotărâtă. Voi sta eu cu el. E dreptul meu. 

— Cum vrei, spuse el, fără să insiste. Dar aș vrea să te odihnești, mai 
întâi. Te voi trezi eu. 

— Promiţi? întrebă ea. N-o să mă lași să dorm mult, da? 

— Promit, spuse cu un zâmbet slab. 

Ea ezită puţin, conștientă de ceea ce gândea el acum. Ar fi vrut să-i 
povestească totul, să lămurească lucrurile. 

— Shuan... 

— Oh, Doamne, nu trebuie să-mi explici nimic, zise el, cu un fel de 
violență controlată. Eşti soția lui. Nu trebuie să mai ştiu și altceva. 
Acum, du-te și dormi puţin. O să ai nevoie de odihnă. 

Gabrielle se aşeză confortabil în hamac, dar somnul o ocoli. Nu era 
decât un sac de dormit și își dădu seama că Shuan îl luase pentru 
James. Așa că pentru a se acoperi avea doar o pelerină de-a lui Shuan. 
Aceasta încă mai păstra un miros subtil de parfum și puţină aromă de 
tutun. Gabrielle o strânse în braţe, în locul bărbatului care o îmbrăcase. 
Era greșit să se gândească la asta, își spuse. Ce fel de femeie ar putea 
avea astfel de gânduri când soţul ar zace la doar câţiva metri distanță? 

Din locul în care era, vedea luna printre copaci. Zeița Ixchel își va 
primi ofranda. 

Figura neagră a morții luă forma lunii și coborî spre ea, până când 
o prinse de mână și tresări speriată. 

— Hei, ușurel, tu mi-ai spus să te trezesc. 

— Visam, zise Gabrielle, acum trezită de-a binelea. Se uită la ceas. 
Dar noaptea e aproape trecută. 

— Stai liniștită. Am vrut să te mai odihnești și l-am pus pe Pablo să 
stea de veghe. 

— Cum se simte James acum? 

— E lucid. A întrebat de tine. 

Gabrielle se dădu jos din hamac și încercă să-și pună repede 
pantofii, dar începu să tremure. 

— Lasă-mă pe mine, zise el, ajutând-o. 

— Ce a zis? 

— A zis: soţia mea, o vreau pe soţia mea! Oricum, veneam să te 
trezesc. 

— Mulţumesc. 

— Pentru nimic. 

Ştia că o privește când se îndreaptă spre locul unde zăcea James. 

Acesta tușea și Gabrielle se aplecă peste el. James o privi cu 
dificultate. 

— O vreau pe soţia mea... 

— Da, James, sunt aici. Nu-ţi face griji. ÎL privi şi văzu că iar ardea de 
febră. 

Dar își dădu seama că prezenţa ei nu-l liniștea deloc. A devenit mai 
agitat în ciuda tuturor eforturilor sale de a-l linişti. La un moment dat, 
s-a mai potolit și a început să vorbească: 

— Jad? Masca mea de jad. Acum că te am, nu mă vor mai păcăli. 

— James, despre ce vorbești? 

— Despre jadul din mormânt. Masca lui Ixchel. E așa frumoasă, eu 

am găsit-o. Când o s-o vadă, va înţelege de ce a trebuit să plec. 

— Înţeleg, nu vorbi acum, James. Încearcă să te odihnești. 

Încercă să-l ia de mână ca să-l liniștească, dar strânsoarea lui fu ca 
de oțel. 

— O să ţi-o dau ţie. Vocea era din ce în ce mai epuizată. O să-ţi dau 
tot ce vrei dacă-mi promiţi că n-o să pleci, că n-o să mă părăsești. 

— N-o să plec, încercă ea în zadar să-și retragă mâna din strânsoarea 
lui ca de fier. N-o să plec. Încearcă să dormi și când te vei trezi, voi fi 
aici. 

— Am încercat atât de mult...să te ţin lângă mine. Am făcut totul ca 
să-ţi fac pe plac. A trebuit să găsesc bani de undeva. Atât de frumoasă 
şi de tânără... dar întotdeauna ai vrut mai mult... 

— Nu, James, spuse ea, oripilată. Nu poţi crede așa ceva. Orice ai fi 
făcut... 

Dar vocea era neînduplecată. 

— Mi-ai luat totul, dar niciodată nu ti-a fost de-ajuns. De asta am 
început să iau lucruri din morminte. A trebuit să am mai mulți bani, 
să-ţi iau un apartament mai mare, altfel n-ai fi rămas cu mine. Mi-ai 
spus că n-ai sta, oricât de mult te-aș implora să nu mă părăsești... 

— Nu e adevărat...Nu e adevărat...Eu n-aş face una ca asta... 

— Tu m-ai pus s-o fac! Din cauza ta s-a întâmplat totul. Gabrielle era 
speriată și nu-i venea să creadă cum de i se aduc asemenea acuzații. 

— Ce naiba se întâmplă aici? întrebă Shuan care se apropiase de cei 
doi. O luă pe Gabrielle deoparte. Ce i-ai spus? După ce i-ai distrus viața, 
nu poţi să-l lași să moară liniștit? 

Gabrielle izbucni în plâns și fugi de lângă el. Se aruncă pe pământ 
și începu să plângă în hohote. 

Își dădu seama că era în spatele ei. O ridică de jos și o sprijini de 
trupul lui puternic. O privea neinduplecat. 

— E cam târziu pentru remușcări, nu crezi? 

— Nu e adevărat, spuse ea, printre sughiţuri. 

— Fl așa crede. Și nu delira când mi-a spus aceeași poveste în 
Villahermosa. 

— Dar nu i-am spus niciodată nimic... 

— Poate nici n-a trebuit s-o faci. E un bărbat de vârsta a doua, 
căsătorit cu o fată tânără, o fată pe care şi-ar dori-o orice bărbat. Nu-i 
de mirare că s-a îmbolnăvit gândindu-se că l-ai putea părăsi, așa că a 
încercat să-ţi cumpere fidelitatea. 

— Nu trebuia să facă asta. Eu m-am căsătorit cu el de bunăvoie. Am 
vrut să-i fiu o soţie bună, dar el n-a vrut asta. Mă trata de parcă eram o 
piesă din colecţiile lui, de parcă apartamentul în care locuiam era o 
casă de sticlă construită special pentru mine. 

Shuan îi ridică bărbia ca s-o poată privi în ochi. 

— Ai zis că doreai să fii o soţie bună. Asta înseamnă că relaţia voastră 
nu era una normală? 

Gabrielle încuviință, imbujorată. 

— Deci îţi vinzi cu greu favorurile, zise el cu răceală, iar ea tresări. 

— Ai spus că la Villahermosa v-aţi certat pentru...mine. 

— Oh, da, ne-am certat pentru că am îndrăznit să-i spun că nicio 
femeie nu merită sacrificiile pe care le face el. Și-a riscat slujba, 
diploma, integritatea, a vândut lucruri din Institut și toate astea pentru 
ce? Ca să te ţină pe tine în lux. Ştia prea bine că e urmărit de câţiva ani 
şi mai ştia că nu avea s-o mai țină mult așa, pentru că va fi concediat și 
va ajunge la inchisoare. Și nici măcar nu-i păsa. 

Gabrielle rămase tăcută. Creierul ei refuza să accepte realitatea unei 
asemenea pasiuni extravagante. Încercă să-și amintească de viaţa 
anostă pe care o dusese alături de James. Răceala lui, rezerva, faptul că 
refuza orice contact cu ea. De multe ori se întrebase dacă nu cumva 
nici măcar nu-i păsa de ea. Iar acum, să afle că făcuse atâtea sacrificii în 
numele dragostei ce i-o purta... 

— Nici măcar n-am știut că ţine la mine, gândi ea cu voce tare. Dacă 
mi-ar fi dat vreodată de înţeles... 

— Îi era teamă să nu cumva să te dezguste dacă nu-și controla 
sentimentele. Era foarte conștient de diferenţa care era între voi. Mi-a 
spus că și-a dat seama de la începutul relaţiei voastre că te dezgustau 
relaţiile intime. Începu să râdă. Poţi să multumesti oricărei zeițe sau 
zeu că nu va afla niciodată adevărul despre tine. 

— Şi care e acest adevăr? întrebă ea, calmă. Eşti sigur că-l ştii? 

— Sunt multe cuvinte urâte care caracterizează femeile ca tine. Dar 
n-am de gând să ţi le enumăr acum. O să te scutesc de asta. Warner a 
fost un prost care n-a reușit să vadă dincolo de frigiditatea ta. Ar fi 
trebuit să te dea jos de pe piedestal și să te ducă în pat. Așa măcar ar fi 
simţit că nu face sacrificii inutile. 

Gabrielle ridică mâna și-l plesni peste faţă cu toată forța de care era 
capabilă. O clipă, au rămas nemișcaţi, privindu-se, după care Shuan se 
răsuci pe călcâie și plecă de lângă ea. 

În ciuda umbrei pe care o ţineau copacii, afară era extrem de cald. 
Gabrielle stătea lângă hamacul lui James, privindu-l cum doarme. 
Pablo improvizase un evantai din câteva frunze mari, iar tânăra avea 
acum gijă să ţină muștele departe de trupul muribund. Nu mai avea 
mult. Era evident din transparența fetei. În afară de câteva minute în 
timpul zilei când se zvârcolea de durere, în restul timpului zăcea în 
comă. 

Îi pregătise ultima portie din supă, dar refuzase să mănânce, așa că 
acum încerca să-i dea câte puţină apă. 

Privindu-l, Gabrielle își dădu seama că niciodată în viaţa ei nu se 
simţise atât de incapabilă să ofere ajutor. Era uimitor cât de mult îţi 
lipsea civilizaţia și confortul atunci când era vorba despre boală sau 
chiar moarte. În Anglia, ar fi fost acum spitalizat și asistentele i-ar fi 
administrat calmante. Ea putea doar să-i facă aer cu niște frunze de 
palmier și să-i mai șteargă din când în când transpiraţia de pe faţă. 

Auzi pași în spatele ei și se intoarse să-l vadă pe Pablo, care o 
întrebă îngrijorat: 

— Cum se mai simte domnul? 

— După cum vezi, dădu ea neajutorată din umeri. 

Bărbatul încuviinţă în tăcere și se închină. 

— O să stau eu cu el dacă doamna vrea să facă baie la pârâu, se oferi 
el. 

— Nu, Pablo, mulţumesc oricum. Nu-i putea spune că stătea lângă 
James ca să prindă de la el vreun cuvânt care s-o dumirească şi care 
s-o elibereze de această vină pe care o simţea. Nu știa cum avea să-și 
continue viaţa cu amintirea acuzării lui. 

Gabrielle văzu pușca lui Pablo și ghici unde fusese. 

— Niciun semn de la Felipe? 

— Oh, dracul ăla! Dacă Domnul e într-adevăr bun, atunci trebuie 
să-l fi făcut pe Felipe mâncare pentru tigri. 

Pe tânără o trecură fiorii la auzul vorbelor lui. 

— Pablo, începu ea după o pauză, dacă Felipe este atât de rău 
precum spui, de ce Shuan l-a lăsat să vină cu noi în expediţie? 

— Felipe a mers ca ghid, dar nu era deloc unul bun. Știţi, are mulți 
bani, cu toţii ne întrebăm de unde-i face. 

— Poate lucrează pentru hoţii de tezaure. 

— Da, doamnă, lucrul ăsta îl ştim cu toţii, dar n-avem nicio dovadă. 
Plecase cu don Jaime și s-a întors singur, spunând lucruri prostești. A 
zis că merge cu noi, ca ghid. Așa că domnul Lennox a acceptat, crezând 
că poate așa îl vom găsi pe don Jaime. 

— Şi a mai crezut și că eu am știut tot timpul unde e James și că o 
să vă duc la el? 

— Poate, doamnă. Nu mi-a spus asta. Mi-a zis doar că trebuie să fiu 
cu ochii pe Felipe, să aflu ce vorbește cu dumneavoastră, mai ales când 
nu e nimeni de faţă. 

— Felipe l-a împușcat pe James? 

— EI? Nu, el nu e în stare să facă rău decât femeilor și copiilor. Nu 
s-ar pune niciodată cu un bărbat. 

— Atunci, cine l-a împușcat? 

— Hoţii, doamnă. Felipe n-a fost niciodată unul dintre ei. E un fel 
de...cum se spune? 

— Om de contact? 

— Da, încuviință bărbatul. Cred că hoţii sunt supăraţi pentru că don 
Jaime nu le dă comoara din mormânt și cred că sunt supăraţi și pe 
Felipe, iar el, ca să se revanșeze, îl caută ca să-l ducă la ei. 

— Dar dacă James a fugit de hoți, asta înseamnă că are comoara cu 
el, nu? 

— Da, doamnă. Domnul Lennox și cu mine am tot căutat, dar n-am 
găsit nimic. Numai don Jaime ne mai poate spune acum, însă doar 
bunul Dumnezeu știe dacă va mai vorbi vreodată. 

După ce plecă, Gabrielle își reluă veghea asupra bărbatului. Ştia de 
acum că undeva aproape de ei erau comorile din mormântul de la 
Ixtlacan și trebuia cumva să afle locul unde erau ascunse. 

James deschise la un moment dat ochii și privi speriat în jur. 

Gabrielle se aplecă peste el. 

— James, șopti ea. 

Ochii încețoșaţi se opriră pe faţa ei. 

— Cine ești tu? Vocea îi era atât de slăbită încât abia se auzea ce 
spunea. 

— Sunt soţia ta, James. Ai luat niște comori din templu pentru mine, 
dar nu mi le-ai dat. Nici măcar nu mi-ai spus unde sunt. 

— Masca de jad? 

— Da, spuse ea în șoaptă. Pot s-o văd? Ai zis că e pentru mine, ca să 
rămân lângă tine. Uite, sunt aici acum. N-o să te părăsesc. 

— Să nu mă părăsești, o umbră de zâmbet îi apăru pe buze. Oh, 
scumpa mea Elaine. 

Gabrielle rămase împietrită. Era numele primei sale soții, își dădu 
ea seama, oarecum ușurată. 

— Da, eu sunt, Elaine. 

— Masca e pentru tine, iubito. N-am vrut s-o aibă altcineva. Am 
îngropat-o la marginea luminișului. Am marcat locul cu pietre în forma 
literei E. 

Închise ochii și oftă de parcă făcuse un efort prea mare și deveni 
din nou inconștient. Gabrielle mai rămase o clipă lângă el, după care 
se ridică. 

Pablo nu era departe de ea, smulgând penele unui fazan pe care se 
pregătea să-l frigă. I-l arătă bucuros, iar ea se forţă să-i răspundă cu un 
zâmbet. 

— Mă duc să mă plimb puţin. Te rog, strigă-mă dacă don Jaime se 
trezeşte din nou. 

Pablo încuviință din cap și se întoarse la treaba lui. 

Gabrielle dădu ocol luminișului, dar nu văzu nimic. Se gândi chiar 
că poate James aiura și poate pierduse comoara undeva prin pădure. 
Dar la un moment dat, se împiedică de o piatră și își dădu seama că 
acela trebuia să fie locul. Cu toate că era aproape întuneric, începu să 
sape cu mâinile goale sub pietricelele în forma literei E. Probabil că 
James le îngropase tot cu mânile, fiindcă nu era o groapă adâncă, iar 
tânăra scoase cu ușurință un pachet învelit în plastic și îngenunche 
să-l privească. 

— Gabrielle! era vocea lui Shuan care o striga impacientat. 

Stătea lângă hamacul lui James, iar când ajunse și ea acolo, o luă în 
braţe. 

Nu trebuia să-i spună. Știa deja. Se duse lângă el și privi figura 
nemișcată. Pablo era și el de faţă, răsucindu-și cu degete nervoase 
pălăria. 

— S-a întâmplat foarte repede, doamnă. Domnul Lennox a venit 
să-i aducă niște apă, iar don Jaime a tipat o dată și asta a fost tot. 

— E liniștit acum, spuse ea și, întorcându-se spre Shuan, îi dădu 
pachetul fără să mai spună ceva. 

— Ţi-a spus unde era? întrebă el, aproape nevenindu-i să creadă. 

Încuviinţă din cap. Simţea cum i se face din nou rău. 

— Ca să rămân cu el. Vocea îi sună ciudat în urechi. Apoi am plecat 
s-o găsesc și...n-am crezut că se va întâmpla atât de repede, altfel n-aș 
fi plecat. I-am promis că n-o să-l părăsesc! 

Parcă cineva de departe striga lucrurile astea, iar ea simţea cum se 
prăbușește... 

O palmă o trezi la realitate. 

— Îmi pare rău, dar n-avem timp de isterii acum. Trebuie să-l 
înmormântăm pe Warner și apoi să ne grăbim spre Ixtlacan, ca nu 
cumva să primim vreo vizită neașteptată a hotilor. 

Îi privi faţa palidă. 

— Îmi pare rău, dar n-avem cum să-i oferim o înmormântare 
obișnuită. 

— Nici nu cred că și-ar fi dorit asta. I-a plăcut dintotdeauna pădurea, 
așa că nu cred că am fi găsit un loc mai bun. 

Gabrielle se duse lângă un copac și se așeză cu spatele de el. Pablo 
îi aduse o cană cu cafea amară și neagră, iar ea o bău ca pe un nectar. 
Observă că nori negri se adunau în jurul soarelui. În curând avea să 
plouă. 

Ce ironie! Nu ştiuse niciodată cum e să fii soţie, iar acum era 
văduvă! Nici măcar nu-l putea plânge pe James. Nu mai simţea de mult 
nimic pentru el, așa că ar fi fost ipocrită să se poarte așa. Dacă stătea 
bine să se gândească, barbatul cu care se măritase nu fusese un străin 
doar pentru ea, ci și pentru el însuși. Adevăratul James Warner murise 
demult. Și doar carapacea era cea care zăcea acum în pădurea 
tropicală. 

Cândva poate ar fi durut-o să știe că fusese aleasă doar fiindcă 
semăna cu o femeie pe care n-o cunoscuse niciodată. Poate când a 
văzut-o prima dată, James chiar a crezut că e Elaine, care se întorcea la 
el. Cu siguranță, s-a simţit tare deziluzionat. 

Vechiul sentiment de detaşare îi reveni în inimă, ṣi odată cu el 

începu să plouă, la început cu picături rare, apoi din ce în ce mai dese. 
Își ridică recunoscătoare faţa spre cer, pentru răcoarea pe care i-o 
oferea ploaia. 

De undeva parcă cineva o striga să vină la adăpost...Da, era Shuan, 
dar era prea greu să se ridice. Simţea că mușchii nu mai răspund 
comenzilor minţii și cu cât privea mai mult spre cer, cu atât i se părea 
că norii negri apasă asupra ei. 

Acum, el era lângă ea. Știa că o ia de mână, o scutură, dar, în mod 
ciudat, nu simţea nimic. 

Buzele i se mișcau, dar nu putea înţelege cuvintele. Era atât de 
agitat, trebuia să-l liniștească cumva. 

— Numele meu e Elaine, spus ea încet şi întunericul o învălui. 


Capitolul 9 


Cred că mai bine vin cu tine, decise mătușa Molly. 

— Nu, spuse Gabrielle, dând cu vehemenţă din cap. Nu. Trebuie să 
fiu pe picioarele mele. Ai fost minunată, și nu trebuie să crezi că nu 
apreciez tot ce faci pentru mine. Dar chiar simt că trebuie să mă 
descurc singură cu poblema asta. 

— Nu ti-au dat mult timp de gândire, zise femeia luând scrisoarea 
care venise dimineață și o studie. 

— Ei bine, mă aşteptam la una ca asta, spuse ea. 

— Dar nu te va deprima să te întorci din nou la apartament? 

— Nu cred. Oricum, cu cât voi trimite mai repede lucrurile la 
Institut, cu atât va fi mai bine pentru toți. 

— Dar nu trebuie să le împachetezi tu pe toate. 

— Știu, de aceea am sunat la Institutul din Londra. O să aibă ei grijă 
de toate la momentul potrivit. Gabrielle zâmbi încurajator. Nu-ţi mai 
face atâtea griji. Mă simt bine din nou. Doctorul a avut dreptate. Am 
avut nevoie doar de odihnă. 

— Hm, bombăni femeia. Dacă te-ai fi văzut cum arătai când te-am 
luat de la aeroport... 

— Ei, dar acum mi-am revenit și trebuie să dau piept cu realitatea. 
Și dacă mă grăbesc puţin, poate prind trenul de zece și am timp să fac 

și puțină curăţenie înainte ca bărbatul acela să sosească. 

Ieși din bucătărie şi urcă în camera ei, de unde luă o haină și 
geanta. Era o zi frumoasă de ianuarie și perspectiva unei călătorii la 
Londra o bucura. 

Dar Gabrielle nu se simţea chiar atât de bine. Deși îi vorbise 
curajoasă mătușii Molly, știa că-i va fi greu să intre în apartamentul 
acela unde fusese atât de nefericită. Doamna Hutchinson, menajera lui 
James, fusese destul de amabilă încât să se ocupe de toate formalitățile 
pentru moartea stăpânului său. 

Testamentul era unul simplu, și fusese întocmit cu câteva zile 
înainte de căsătoria lor și din el reieşea că toate bunurile lui James îi 
reveneau Gabriellei. 

Nu era vorba despre prea mulţi bani. Singurele lucruri valoroase 
erau colecţiile lui, iar Gabrielle sunase deja la Institutul din Londra să 
le spună acestora că pot face cu ele ce cred de cuviință. 

Ştia că lucrurile astea durau mai mult, de aceea rămăsese surprinsă 
când primise prompt o scrisoare de la Institut în care i se spunea că 
unul dintre experții lor ar fi bucuros s-o întâlnească în acea zi pentru a 
evalua lucrurile. Gabrielle era de părere că erau mai mult decât 
bucuroși să li se restitue lucrurile. 

Luă haina pe ea și se privi în oglindă. Încă mai era slăbită, dar nu 
mai era palidă și se simțea aproape refăcută. 

Avea amintiri vagi din ultimele zile petrecute în Yucatan. Își 
amintea că Anna stătuse lângă ea și că mai văzuse o dată Templul Lunii. 
Apoi, nu ştia când a fost dusă cu elicopterul la Merida, dar știa că pe 
patul de spital a vegheat-o doamna Morgan. Iar la întoarcerea în Anglia, 
tot ea a fost cea care a însoţit-o și a predat-o în siguranță mătușii sale. 

leşi grăbită din cameră. În hol, mătușa Molly o aştepta. 

— Draga mea, ești sigură...? 

— Da, foarte. O sărută pe obraz. Până și doctorul Forrest a spus că 
aș putea căuta altă slujbă, când doresc. 

— Da, dar i-ai spus doctorului ce rău dormi? Mă gândeam eu, dădu 
mătușa din cap, a dezaprobare. Sper ca vizita asta la apartament să 
nu-ți trezească amintiri care e mai bine să rămână uitate. 

A fost o călătorie frumoasă. Trecuse prin păduri acoperite de nea, 
în contrast cu ceea ce lăsase în Mexic. Privi pe fereastră îngândurată. 
Nu-i spusese mătușii și nici doctorului care era cauza pentru care nu 
dormea nopţile. Gândul îi era mereu la Shuan. Își spusese de atâtea ori 
că e proastă că încă mai tânjește după un bărbat care i-a arătat în 
nenumărate rânduri cât de mult o disprețuiește. 

Dar ajunsese chiar să creadă la un moment dat că și ea avea o parte 
din vină. Îi ascunsese atâtea lucruri, iar acum își dădea seama de ce 
ceilalți nu doreau să-i spună nimic și erau atât de reci cu ea. 

Fusese judecată și condamnată fără măcar să i se dea voie să se 
apere. Își mai spuse o dată că dacă Shuan ar fi simţit pentru ea mai 
mult decât dorinţă fizică, ar fi crezut în ea. Dar în inima ei, se îndoia de 
asta. Până la urmă, James nu minţise pe nimeni. Spusese adevărul pe 
care-l credea el. Shuan îl cunoștea de ani buni și probabil îi purta un 
mare respect, pe când ea era o străină pentru el și aici nu mai conta cât 
de mult îl atrăgea din punct de vedere fizic. 

Își dorea din tot sufletul să nu se fi despărțit într-un asemenea 
context. Singurul lucru pe care și-l mai amintea era figura lui, înainte 
ca ea să leșine. Cu siguranță, n-ar fi arătat atât de rău dacă nu i-ar fi 
păsat. Dar n-o condusese la Merida, și nici nu-i trimisese vreun mesaj 
în timpul spitalizării acolo. 

Oare așa aveau să rămână lucrurile între ei? Oare poţi să închizi 
undeva amintirile astea când ai simţit că trăiești cu adevărat și să aștepți 
să le uiţi? 

Dacă n-ar fi fost soţia lui James, ci pur și simplu un fotograf la 
datorie, oare s-ar fi desfășurat altfel lucrurile între ei doi? 

Luă un taxi până la apartament. Când intră, jaluzelele erau trase și 
geamurile închise, iar înăuntru persista un miros dens. Gabrielle 

deschise geamurile și șterse praful de pe mobile. Apoi se duse în 
bucătărie și constată că nu fusese încă nimic deconectat și găsi un ibric 
și un borcan desfăcut de cafea. 

Dacă expertul nu bea cafeaua neagră, trebuia să caute pe undeva 
lapte. Nu erau magazine în apropiere, dar blocul era locuit. Cu 
siguranţă, cineva îi va putea da putin lapte. Luă o ceașcă și ieși, lăsând 
ușa întredeschisă. Vecina de vizavi răspunse la sonerie și se arătă a fi 
Chiar o doamnă plăcută, cu toate că nu o cunoștea pe Gabrielle. 

— Oh, draga mea, îmi pare atât de rău pentru domnul Warner, 
spuse ea, în timp ce o conduse spre bucătărie. Cred că puțini ştiau ce 
carieră strălucită a avut până a apărut anunţul acela în ziar. 

Gabrielle o privi nedumerită. 

— Anunţul de la decese, draga mea. Credeam că tu, ca văduvă... 

Gabrielle dădu din cap, cu vehemenţă. 

— Nu, n-am fost eu. Nu m-am simțit prea bine după moartea soțului 
şi nici nu m-a ţinut nimeni la curent cu știrile. 

— Oh, poate că n-ar fi trebuit nici eu să-ți spun, dar... 

— Oh, nu, staţi liniștită, acum mă simt bine. Doar că am fost stresată 
și foarte obosită. 

— Cineva mi-a spus că tu chiar ai fost în Yucatan, cu domnul 
Warner. Femeia o prinse de umăr. Cred că ești o tânără foarte 
curajoasă. Atâta sălbăticie! Cu siguranță, te bucuri să revii la civilizaţie. 

— Fiecare are avantajele și dezavantajele ei, spuse ea, gânditoare. 

— Sper că n-ai de gând să te întorci acolo, nu? Atâtea amintiri 
dureroase... 

— Da, aveţi dreptate, spuse tânăra și ieși, multumind pentru lapte. 
Nu se obosi să-i explice că acolo trăise cele mai frumoase clipe din viaţa 
ei și că doar alături de James trăise clipe de chin. Văzu că ușa de la 
intrare era acum larg deschisă și intră grăbită. 

Îmi cer scuze, spre că nu mă așteptați de mult... 

Scoase un țipăt când îl văzu pe Shuan măsurând-o din cap până-n 

picioare. Scăpă cana din mână și tot laptele se scurse pe rochie și pe 
jos. 

— Lasă-l! spuse el cu autoritate, văzând-o că se apleacă să-l şteargă 
de pe jos. E porțelan și o să te tai. 

Probabil avea dreptate, gândi ea, când o ajută să se ridice. Îi 
tremurau atât de tare mâinile, încât sigur s-ar fi rănit. 

— Stai aici. O așeză pe canapea și-i puse un șerveţel în mână. 
Șterge-ţi rochia cu asta. 

— Laptele era pentru cafeaua ta. Trebuie să merg să mai cer puțin. 
O să mă creadă nebună. 

— Stai liniștită. Doar nu crezi că am bătut atâta drum ca să beau o 
afurisită de cafea cu tine. 

— Atunci, de ce ai venit? 

— Nu ştii? 

— Bineînţeles. Te-au trimis cei de le Institut. Nu-l privea. Am primit 
o scrisoare în dimineața asta. Mi-au spus că vor trimite pe cineva care 
să evalueze colecţiile lui James. Dar nu m-am așteptat să fii tu. 

— Nu, nu cred. Dar cred că te așteptai să vin mai devreme sau mai 
târziu. 

— Trebuia? Părea mai înalt acum, în costumul închis la culoare, și 
aranjat. Ultima oară când îl văzuse era nebărbierit și plin de sânge de 
la rana lui James. Ce contrast fantastic! 

— Mi-am spus că trebuie să las să treacă ceva timp. Dar n-am găsit 
pe nimeni care să-mi spună cât trebuie mai exact, așa că mi-am dat 
seama că mai bine acţionez. Scoase o ţigară din pachet. Oricum, a fost 
destul de mult timp. Poate prea mult. O privi cu atenție. 

— Arăţi ca naiba. Ai slăbit atât de mult, și de ce ai cearcănele astea la 
ochi? 

— Nu dorm prea bine, recunoscu ea. 

— Şi crezi că eu dorm? Se întoarse și-și aprinse ţigara. 

— Cred că mai bine începem să facem inventarul, zise cu voce joasă. 

Mă duc să iau hârtii din biroul lui James. 

— Mai târziu. O prinse de braţ, făcând-o să rămână pe loc. Prezenţa 
lui era ca un drog pentru ea. Ai fost îngrijorată. De ce? Sigur nu din 
cauza lui James? 

— Oare ar fi atât de extraordinar? tinu ea privirea în jos, ca el să nu 
citească adevărul. La urma urmei am fost soția lui. 

— Ai recunoscut în faţa mea că relaţia voastră n-a fost una bună. Iar 
atitudinea lui James faţă de tine mi-a confirmat acest lucru. O privi cu 
atenţie. Nu te mai preface, Gabrielle, James nici măcar nu te-a 
recunoscut, ba chiar a crezut că eşti soția mea la un moment dat. Și nici 
măcar în ultimele clipe nu te-a chemat pe tine. Ştii asta, nu? 

— Da, spuse ea cu dificultate, putem începe inventarul? Am...și alte 
lucruri de făcut azi, așa că... 

— Spune-mi unul. Stătea atât de aproape de ea, încât trupurile lor 
aproape se atingeau. Închise ochii și se depărtă de el. 

— De ce a trebuit să vii tocmai tu? 

— Pentru că eram în Londra, la Institut, când a venit scrisoarea ta și 
pentru că, să spunem, am un interes deosebit pentru lucrurile din 
acest apartament. 

— Bineînţeles, majoritatea au fost furate din ruinele pe care sperai 
să le excavezi singur. 

— Asta e o parte. N-ai de gând să mă întrebi de ce n-am luat legătura 
cu tine mai devreme? 

— Nu e treaba mea să știu cum îţi petreci timpul. Doamne, ce 
mândră a spus-o! Nici nu e de mirare că el a izbucnit în râs. 

— Ce control de sine incredibil! o ironiză el. Am crezut 
dintotdeauna că femeile sunt curioase, dar tu ești excepţia de la regulă. 
Am fost să-l văd ieri pe Martin Gilbert la revista Vision. I-am dus niște 
fotografii. M-a pus să-ți transmit că e încântat de ele. 

Gabrielle își dădu abia acum seama că uitase complet de filmele pe 
care le trimisese la Merida. Ştia că mătușa sa contactase revista și-i 

explicase lui Martin că nu se simţea deloc bine și că nu putuse să 
termine treaba pentru care o trimiseseră acolo. Acesta se dovedise 
foarte amabil, îi transmisese urări de bine și chiar îi spusese că așteaptă 
un telefon de la ea imediat cum se pune pe picioare. 

— Acum așteaptă cu nerăbdare fotografii cu masca de jad, colierele 
din aur și ornamentele pe care le-am salvat de la Ixtlacan. 

— Aur? întrebă ea, nevenindu-i să creadă. 

— Da, lucruri deosebite și păstrate destul de bine. Craig a stat zile 
întregi ca să refacă masca de jad, iar acum te așteptăm cu toţii pe tine. 

— Nu, dădu ea cu vehemenţă din cap. Nu...pot. Trebuie să luaţi pe 
altcineva. 

— De ce nu poţi veni? 

— Dintre toţi, tu ești cel mai potrivit să răspunzi la această întrebare. 
După tot ce s-a întâmplat, cum aș putea da ochii cu ceilalți? Când toată 
lumea știe prea bine ce a făcut James? 

— Ştii bine că tot ce s-a întâmplat a fost ca suspiciunile noastre, ale 
tuturor, să se transforme în certitudini. Nimeni nu crede că ai vreo vină 
în toate astea, cu atât mai puţin că ai contribuit cu ceva. 

— În afară de tine. 

— Dacă aş mai crede una ca asta, crezi că aș mai sta acum atât de 
aproape de tine? 

— Nu ştiu ce să mai cred, spuse ea, cu precauţie. Mi-ai spus clar că 
nu vrei să ai nimic de-a face cu mine. 

— Dacă asta e impresia pe care ţi-am lăsat-o, cred că merit un Oscar. 
Ca și tine, n-am știut ce să cred. Totul în jurul meu îmi sugera că ești o 
femeie ușoară, vicleană și rea, dar ceva înăuntrul meu îmi spunea exact 
invers. Poate ar fi trebuit să-mi ascult instinctele de la început. 

— Poate, spuse ea, cu greutate. Mă duc să fac cafeaua. 

— Chiar nu poti sta singură cu mine, nu-i așa? o scrută el cu privirea. 
Atunci, du-te și fă afurisita aia de cafea, dacă asta te va face să te simți 
mai bine. Cât a făcut asta, Shuan a adunat cioburile de la cană și a şters 

laptele de pe jos. 

— Dă-mi tava. Veni lângă ea. Nu vreau alt incident. 

ÎI urmă în sufragerie și acceptă ceașca pe care i-o dădu el. 

— Şi acum? Facem conversaţie politicoasă, sau putem spune 
lucrurilor pe nume? 

— Nu avem nimic să ne spunem, răspunse ea, luând o înghiţitură 
din lichidul amărui. 

— Nu sunt de acord. După ce am plecat de la Vision, am sunat-o pe 
Elaine. Gabrielle tresări și puse ceașca pe tavă cu degete tremurătoare. 

— Mă bucur că în sfârșit capăt o reacţie de la tine. O urmări cu 
atenţie. 

— Cum...e? Dădu din umeri. 

— Roșcată, ochi verzi, îţi poate fi cu ușurință mamă, poate chiar o 
soră mai mare. Dar asta e toată asemănarea. E recăsătorită cu un bărbat 
foarte bogat și e bine. Eram pregătit s-o urăsc, dar în cele din urmă, 
n-am putut. 

Privi în jos, încruntat. 

— Fireşte, i-am povestit despre James. Mi-a povestit în mare cum se 
purta cu ea, dar lucrurile astea nu prea m-au dumirit, așa că am luat-o 
eu la întrebări. Mi-a spus că din ziua nunţii lor, James făcuse o obsesie 
pentru un bărbat și nimic din ce ar fi făcut sau ar fi zis ea nu L-a liniștit 
vreodată. La un mment dat a încercat să-i abată gândurile încercând 
să-l facă să-i povestească despre munca lui, dar el a acuzat-o că ar fi mai 
interesată de arheologie decât de căsătoria lor, așa că a încetat să mai 
facă asta. Când era acasă, nu putea ieși din apartament fără să fie 
chestionată amănunțit. Făcu o pauză. Niciodată nu discuta despre bani 
cu ea. Habar n-avea cât câștigă. Ştia doar că uneori era foarte generos, 
aşa că a început să-și facă griji. Și cu cât îl interoga mai mult, cu atât 
lucrurile se înrăutăţeau. În cele din urmă, i-a povestit în ce se vârâse. 
Cred că a fost oripilată. Cam atunci a început s-o implore să nu-l 
părăsească. 

— Dar l-a părăsit? 

— Da. Spune că a încercat astfel să-l facă să-și vină în fire, dar n-a 
funcţionat și el a divorţat de ea. 

— Dar dacă el a fost cel care s-a despărțit de ea, de ce a rămas atât 
de confuz, ca şi cum căsătoria lor nu s-ar fi sfârșit niciodată? 

— Din câte mi-a spus și Elaine, cred că era obsedat și așa a rămas 
toată viaţa. 

— Iar eu n-am făcut nimic. 

— Ce era de făcut? 

— Sigur l-aș fi putut ajuta cu ceva. Nu...l-am iubit pe James când 
m-am măritat cu el și niciodată n-am ajuns să ţin la el așa cum 
merita...dar cred că... 

— Nu cred că acum mai contează ceva din toate astea. Cred că James 
s-a căsătorit cu tine pentru că semănai puţin cu prima lui soție. În timp 
ce pe tine te ţinea la distanță, el putea să continue să trăiască în lumea 
lui fictivă, crezând în subconștient că Elaine s-a întors la el. Doar așa se 
poate justifica ce a făcut. 

— Dar tu ai fost împotriva mea de la început, se ridică și se duse 
neliniștită spre fereastră. 

— Așa a fost, veni el lângă ea. Tot ce știam e că te doream cu 
disperare din primul moment când te-am văzut. Dar m-am luptat cu 
mine. Doamne, cât am putut să mă lupt! Nicio femeie n-avea să-mi facă 
mie ceea ce i-a făcut lui Warner! Mi-am jurat asta. Iar apoi m-am trezit 
îndrăgostit de aceeași femeie. Râse violent. Ironic, nu? Aproape că am 
înnebunit. Tot timpul ăsta am încercat să te dispreţuiesc, să dovedesc 
că ești femeia josnică pe care o credeam. Și în același timp, mi-am dat 
seama că dacă s-ar întâmpla să mă despart de tine, aș sângera până la 
moarte. Când Warner a murit, strigând-o pe Elaine, a fost ca răspunsul 
la o rugăciune. Am venit atunci la tine, să-mi cer scuze chiar și în 
genunchi dacă era necesar, și știi cum te-am găsit. O prinse de umeri. 
Abia m-am suportat când ai plecat la Merida, adăugă cu voce șoptită. 

Mi-am spus că boala ta e numai din vina mea. Că eu te-am făcut să te 
îmbolnăveşti, că trebuia să-mi ascult instinctele și să cred în nevinovăția 
ta de la început. O întoarse ușor cu faţa spre el. Când am venit aici, 
eram speriat. Speriat că s-ar putea să te fac să te simti rău din nou, sau 
să constat că mă dispreţuiești atât de mult încât să mă alungi. Oare am 
stricat totul între noi, Gabrielle? Sau mai există șansa de a mă ierta și 
de a încerca să reparăm ceva între noi? 

— Ţi-am mai spus cândva că mi-aş dori să mă iubești în toate felurile 
posibile; vocea îi tremura. Încă mai vreau lucrul ăsta, Shuan. N-am 
încetat niciodată să te iubesc și niciodată nu cred că o s-o fac, indiferent 
de felul în care te-ai purta cu mine... Buzele lui o opriră. Se agăță de el, 
răspunzând pasiunii și mâinilor lui care îi mângâiau trupul. Când 
sărutul se sfârși, amândoi erau vlăguiți. 

— Acum, trebuie să te căsătorești cu mine, spuse el, cu voce 
răgușită. Trebuie să mă întorc la Ixtlacan până la sfârșitul săptămânii și 
mă tem că singurul hotel în care ne putem petrece luna de miere este 
Templul Lunii. 

— La sfârșitul săptămânii? Dar, Shuan, nu putem! Ce vor spune 
oamenii? 

— Nu-mi pasă. O trase spre el și-i lipi trupul mlădios de al lui. Dar 
pentru Anna sau pentru ceilalți, nu va fi o surpriză. Am fost imposibil 
de suportat în ultima vreme. 

— Şi ce e atât de neobișnuit în treaba asta? îl tachină ea. În ce mă 
amestec oare? 

— Aș fi bucuros să-ţi arăt, spuse el şi o sărută din nou. Ai spus că vrei 
să fii iubită în toate felurile posibile. Ei bine, ăsta e doar unul dintre 
ele... 


Sfârşit 


